**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 25 Ιανουαρίου 2018, ημέρα Πέμπτη και ώρα 10:30΄, στην Αίθουσα «Προέδρου Αθανασίου Κωνστ. Τσαλδάρη» (223)**,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Φορείς διαχείρισης προστατευόμενων περιοχών και άλλες διατάξεις» (2 συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Γεώργιος Σταθάκης, ο Αναπληρωτής Υπουργός Περιβάλλοντος και Ενέργειας, κ. Σωκράτης Φάμελλος, καθώς και αρμόδιοι υπηρεσιακοί παράγοντες.

Επίσης, προσήλθαν και εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, οι κ.κ. Δημήτριος Μαραβέλιας, μέλος του Δ.Σ. της Ένωσης Περιφερειών Ελλάδος (ΕΝ.ΠΕ.), Σάββας Χιονίδης, μέλος του Δ.Σ. της Κεντρικής Ένωσης Δήμων Ελλάδας (ΚΕΔΕ) και Δήμαρχος Κατερίνης, Μάρω Ευαγγελίδου, μέλος της Ελληνικής Εταιρίας Περιβάλλοντος και Πολιτισμού, Ιόλη Χριστοπούλου, εκπρόσωπος των Περιβαλλοντικών Μη Κυβερνητικών Οργανώσεων (ΜΚΟ) και υπεύθυνη πολιτικής για το φυσικό περιβάλλον της WWF Hellas, Νικόλαος Μπόκαρης, μέλος του Γεωτεχνικού Επιμελητηρίου Ελλάδος (ΓΕΩΤΕΕ), Γεώργιος Στασινός, Πρόεδρος του Τεχνικού Επιμελητηρίου Ελλάδος (Τ.Ε.Ε.), Μαρίνα Σπυριδάκη, Διευθύντρια του Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ), Κωνσταντίνος Κωνσταντίνου, Γενικός Διευθυντής του Δ.Σ. για τη Βιώσιμη Ανάπτυξη του Συνδέσμου Επιχειρήσεων και Βιομηχανιών (ΣΕΒ), Γεώργιος Παλαμάρης, εκπρόσωπος του Πανελλαδικού Δικτύου Οικολογικών Οργανώσεων (ΠΑΝΔΟΙΚΟ), Παναγιώτης Παναγιωτίδης, Διευθυντής του Ελληνικού Κέντρου Θαλασσίων Ερευνών (ΕΛΚΕΘΕ) και εκπρόσωπος της Επιτροπής «ΦΥΣΗ 2000», Βασιλική Τσιαούση, Υπεύθυνη Τομέα «Βιοτικοί πόροι και διαχείριση προστατευόμενων περιοχών» από το Ελληνικό Κέντρο Βιοτόπων -Υγροτόπων (ΕΚΒΥ), Μιχαήλ Βάκκας, Πρόεδρος του Πανελλαδικού Συλλόγου Εργαζομένων στους Φορείς Διαχείρισης Προστατευομένων Περιοχών (ΦΔΠΠ), Γεωργία Καραμπέρου, Αντιπρόεδρος των ΦΔΠΠ, Γαβριήλ Ιωαννίδης, Πρόεδρος της Ομοσπονδίας Συλλόγων Εργαζομένων Αποκεντρωμένων Διοικήσεων Ελλάδας και ο Αντώνιος Θεοχάρης, ταμίας της Ομοσπονδίας. Από το Συντονιστικό των Πρόεδρων των Φορέων Διαχείρισης Προστατευομένων Περιοχών (ΦΔΠΠ) οι κ.κ. Δρόσος Κουτσούμπας, μέλος Συντονιστικού και Πρόεδρος Δ.Σ. του Φορέα Διαχείρισης του Εθνικού Θαλάσσιου Πάρκου Ζακύνθου, Ανδρέας Αθανασιάδης, μέλος Συντονιστικού και Πρόεδρος Δ.Σ. του Φορέα Διαχείρισης Έβρου, Θεόδωρος Κομηνός, μέλος Συντονιστικού και Πρόεδρος Δ.Σ. του Φορέα Διαχείρισης Καλαμά - Αχέροντα, Αντωνία Γαλανάκη, μέλος Συντονιστικού και Πρόεδρος Δ.Σ. του Φορέα Διαχείρισης Οίτης, Κωνσταντίνος Δημόπουλος, μέλος του Συντονιστικού και Πρόεδρος Δ.Σ. του Φ.Δ. Πάρνηθας, Δημήτριος Μηλιός, μέλος του Συντονιστικού και Πρόεδρος Δ.Σ. του Φ.Δ. Πάρνωνα, Σεραφείμ Κ. Φελέκης, μέλος του Συντονιστικού και Πρόεδρος Δ.Σ. Φορέα Διαχείρισης Εθνικού Πάρκου Τζουμέρκων, Περιστερίου και Χαράδρας Αράχθου.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Ευαγγελία, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνιος, Ξυδάκης Νικόλαος, Θεοπεφτάτου Αφροδίτη, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Συρμαλένιος Νικόλαος, Μιταφίδης Τριαντάφυλλος, Αθανασίου Χαράλαμπος, Δήμας Χρίστος, Κονσόλας Εμμανουήλ, Μπουκώρος Χρήστος, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Ζαρούλια Ελένη, Μανωλάκου Διαμάντω, Κατσίκης Κωνσταντίνος και Καρράς Γεώργιος - Δημήτριος

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καλημέρα σε όλες και όλους και στους εκλεκτούς προσκεκλημένους μας. Ξεκινάει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Φορείς διαχείρισης προστατευόμενων περιοχών και άλλες διατάξεις». Είναι η 2η συνεδρίαση με την ακρόαση εξωκοινοβουλευτικών προσώπων.

Για την οικονομία της συζήτησης, σας ενημερώνω ότι όσοι φορείς τοποθετηθούν θα έχουν τρία λεπτά, με ανοχή ενός λεπτού. Μετά ακολουθούν οι ερωτήσεις από τους βουλευτές και στην συνέχεια θα απαντήσετε, οπότε θα έχετε άλλα δύο με τρία λεπτά σαν δευτερολογία. Αυτό το λέω για να ορίσετε την τοποθέτησή σας.

Το λόγο έχει ο κ. Δημήτριος Μαραβέλιας, μέλος του Δ.Σ. της Ένωσης Περιφερειών Ελλάδος.

ΔΗΜΗΤΡΙΟΣ ΜΑΡΑΒΕΛΙΑΣ (Μέλος του Δ.Σ. της Ένωσης Περιφερειών Ελλάδος (ΕΝ.ΠΕ.)): Ευχαριστώ, κυρία Πρόεδρε. Η θέσπιση ενός ολοκληρωμένου και λειτουργικού θεσμικού πλαισίου για τη διαχείριση των προστατευόμενων περιοχών της χώρας μας, αποτελεί αδιαμφισβήτητη αναγκαιότητα, τόσο για την προστασία του εθνικού φυσικού κεφαλαίου, όσο και για τη βιώσιμη ανάπτυξη.

Όπως χαρακτηριστικά και μεταξύ άλλων αναφέρεται στην Αιτιολογική Έκθεση του σχεδίου νόμου, το σύστημα διοίκησης και διαχείρισης προστατευόμενων περιοχών περιλαμβάνει ένα σύνολο κανόνων για την ολοκληρωμένη διαχείριση των προστατευόμενων περιοχών της χώρας που, μέχρι σήμερα, περιλαμβάνεται σε διάφορα νομοθετήματα, όπως ο νόμος 1650/1986, 2742/1999, 3044/2002, 3937/2011 και 4109/2013.

Μια πρώτη παρατήρηση μας είναι ότι, μετά την ψήφιση του παρόντος νομοσχεδίου, οι διατάξεις του καταργούν ή αντικαθιστούν επιμέρους διατάξεις των προαναφερόμενων νόμων. Ενδεικτικά, μπορούμε να αναφέρουμε ότι με το άρθρο 12 του νομοσχεδίου καταργούνται οι παράγραφοι από 1 έως 9, του άρθρου β του ν.4109/2013, οι παράγραφοι 1, 2, 3, 5, 6, 8, 10, 11, 12 και 13, του άρθρου 15 του ν.2742/1999, όπως ισχύει, και η παράγραφος 1 του άρθρου 13 του ν. 3044/2002 και αντικαθίσταται από την παράγραφο 10, του άρθρου 8 του ν.4109/2013.

Θέλουμε να πούμε ότι, κατά κανόνα, διατηρείται σε ισχύ και η προηγούμενη νομοθεσία. Η πολυνομία και οι ασάφειες επαυξάνονται και τα ερμηνευτικά προβλήματα οξύνονται. Η κωδικοποίηση σε ένα ενιαίο κείμενο των διάσπαρτων διατάξεων που αφορούν τη διαχείριση των προστατευόμενων περιοχών, θα αποτελεί έναν ουσιαστικό ρόλο για την επιτυχία του εγχειρήματος.

Με το σχέδιο νόμου, μεταξύ άλλων, ορίζεται η νομική μορφή και η εποπτεία των φορέων διαχείρισης. Με το άρθρο 2, ρυθμίζεται η χωρική τους αρμοδιότητα. Συγκροτούνται μικρότερα σχήματα διοίκησης. Οδεύουμε από πολυπληθή σχήματα σε επταμελή Διοικητικά Συμβούλια, σύμφωνα με το άρθρο 5. Προβλέπεται η δυνατότητα σύστασης άμισθων συμβουλευτικών επιτροπών για την υποβοήθηση του έργου των Διοικητικών Συμβουλίων και των φορέων διαχείρισης συνολικά, όπως αναφέρεται στο άρθρο 6, παράγραφος 4. Επικαιροποιείται το έργο τους και οι αρμοδιότητες των Διοικητικών τους Συμβουλίων. Προβλέπονται θέματα προσωπικού και συνεχίζεται η απασχόληση των υφιστάμενων εργαζομένων των φορέων. Προβλέπονται πόροι, τόσο από τον τακτικό προϋπολογισμό του Υπουργείου Ενέργειας και Περιβάλλοντος, όσο και από άλλες πηγές, μεταξύ των οποίων και από τους προϋπολογισμούς των Οργανισμών Τοπικής Αυτοδιοίκησης.

Επί των ανωτέρω διατάξεων, θέτουμε υπόψη σας τα εξής. Αναφορικά με την εποπτεία και τον καθορισμό των φορέων διαχείρισης των προστατευόμενων περιοχών, όπως και τη χωρική τους αρμοδιότητα, η μέχρι σήμερα λειτουργία των υφιστάμενων φορέων διαχείρισης και εμπειρία που έχουμε αποκτήσει ως αιρετές Περιφέρειες, αποδεικνύει ότι οι δομές οι οποίες συγκροτούνται και λειτουργούν, πρώτον, εποπτευόμενες από την κεντρική διοίκηση και δεύτερον, εντός των χωρικών ορίων περισσότερων από της μίας Περιφέρειας, παρουσιάζουν στην πράξη σημαντικές δυσλειτουργίες.

 Αυτό συμβαίνει γιατί το κέντρο λήψης απόφασης βρίσκεται μακριά από το εκάστοτε εμφανιζόμενο πρόβλημα, ενώ οι τοπικές κοινωνίες έχουν την αμεσότητα στη γνώση και, από την πλευρά τους, οι περιφερειακές αρχές εξ ορισμού είναι κοντά στο πρόβλημα διαθέτουν την δυνατότητα και την εμπειρία να αποφασίσουν επιλέγοντας την προσφορότερη ταχύτερη και αποτελεσματικότερη λύση. Όλο το χρονικό διάστημα μέχρι σήμερα της λειτουργίας των φορέων διαχείρισης οι Περιφέρειες έχουν συνδράμει αποφασιστικά, έστω και με τους περιορισμένους οικονομικούς και ανθρώπινους πόρους που διαθέτουν, σε μια επιτέλεση σημαντικού έργου υποστήριξης λειτουργίας και δράσης αυτών των φορέων. Στην περίπτωση όμως που οι φορείς διαχείρισης δημιουργούν προβλήματα που είναι δύσκολα στη λύση τους, η πρότασή μας είναι οι φορείς διαχείρισης να ανασυγκροτηθούν και να λειτουργήσουν με χωρική αρμοδιότητα - το θεωρούμε πολύ βασικό - αποκλειστικά εντός των ορίων της μιας περιφέρειας και να εποπτεύονται από την οικεία Περιφέρεια ή σε ακόμα καλύτερη περίπτωση να αποτελούν τομή εντασσόμενη στον οργανισμό της οικείας περιφέρειας, αν πράγματι πιστεύουμε στην περιφερειακή αυτοδιοίκηση.

 Αναφορικά τώρα με τα θέματα στελέχωσης του προσωπικού και νέων οικονομικών πόρων αυτών των φορέων, φρονούμε ότι σε ένα μεγάλο βαθμό τα προβλήματα ελλιπούς οργάνωσης και λειτουργίας υποστελέχωσης και υποχρηματοδότησης των φορέων διαχείρισης θα συνεχιστούν και μετά την ψήφιση αυτού του νομοσχεδίου. Αυτό γιατί; Διαβάζοντας προσεκτικά το νομοσχέδιο διαπιστώνουμε ότι οι προβλεπόμενες προσλήψεις προσωπικού με συμβάσεις οκτάμηνης διάρκειας θα τελούν πάντοτε υπό την αίρεση της βεβαίωσης των σχετικών πιστώσεων από το Γενικό Λογιστήριο του Κράτους. Οι διατάξεις του νομοσχέδιου αναφέρονται σε πηγές χρηματοδότησης των φορέων διαχείρισης μεταξύ των άλλων και σε προϋπολογισμούς, όπως αναφέρθηκε προηγουμένως, στον Οργανισμό Τοπικής Αυτοδιοίκησης οι οποίοι όμως δεν τους εποπτεύουν και δεν διαθέτουν τις σχετικές πιστώσεις και θα αδυνατούν ακόμα να ανταποκριθούν στην καταβολή των λειτουργικών δαπανών τους. Να σας υπενθυμίσουμε ότι οι Περιφέρειες έχουν υποστεί μια μείωση των κεντρικών αυτοτελών πόρων, των ΚΑΠ, σε ποσοστό άνω των 65% την τελευταία εξαετία. Με την άρση των περιορισμένων προσλήψεων, προτείνουμε οι φορείς διαχείρισης να ενταχθούν στο καθεστώς κινητικότητας των υπαλλήλων του δημοσίου τομέα, ενώ συνακόλουθα με την προαναφερθείσα πρότασή μας για την μεταβίβαση της εποπτείας των φορέων στις Περιφέρειες, οι προβλεπόμενοι και αναλογούντες όροι αυτών να περιέλθουν στην οικονομική διαχείριση των Περιφερειών. Ένα επίσης σημαντικό ζήτημα αφορά την αμεσότητα εφαρμογής των διατάξεων του νομοσχεδίου. Κλείνοντας, τονίζουμε ότι τασσόμαστε υπέρ των σκοπών και του έργου των φορέων διαχείρισης για την υλοποίηση και παρακολούθηση των σχεδίων διαχείρισης για την αειφορική διαχείριση και προστασία του φυσικού κεφαλαίου του δικτύου NATURA 2000 καθώς και για την ανάληψη δράσεων για την ήπια τοπική και βιώσιμη ανάπτυξη. Ευχαριστώ πολύ.

 ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Μάρω Ευαγγελίδου, μέλος της Ελληνικής Εταιρείας Περιβάλλοντος και Πολιτισμού.

 ΜΑΡΩ ΕΥΑΓΓΕΛΙΔΟΥ (Μέλος της Ελληνικής Εταιρείας Περιβάλλοντος και Πολιτισμού): Ευχαριστώ κυρία Πρόεδρε. Η Ελληνική Εταιρεία έχει μια καθαρή θέση, που την είπε και στην διαβούλευση, η οποία είναι και η εξής. Το συγκεκριμένο νομοσχέδιο κάνει κάποιες βελτιώσεις σε ένα σύστημα και, κατά συνέπεια, είναι θετικό και κάθε βελτίωση είναι ευπρόσδεκτη και φυσικά θα ήταν θετική. Όμως, κάνει βελτιώσεις σε ένα σύστημα το οποίο χωλαίνει και το γεγονός ότι χωλαίνει το σύστημα δεν είναι κάτι που το λέμε εμείς. Έχει εντοπιστεί και από τις εκθέσεις της Επιτροπής «Φύση». Πολύ συγκεκριμένα αναφέρω το εξής: Οι φορείς διαχείρισης έχουν την αρμοδιότητα να ασκούν διοίκηση και διαχείριση, αλλά δεν διαθέτουν εκτελεστική εξουσία. Ο επικουρικός ρόλος που δόθηκε σε αυτούς προσομοιάζει περισσότερο σε δράση καταλύτη παρά σε δράση πραγματικού διαχειριστή.

Πιστεύουμε ότι θα πρέπει να αυξηθούν, κατά κάποιο τρόπο να βελτιωθεί ο επιχειρησιακός τους χαρακτήρας και η αποτελεσματικότητα της δράσης τους. Έχουμε καταθέσει κάποιες προτάσεις στη διαβούλευση. Ορισμένα από αυτά τα θέματα που πρέπει να αντιμετωπιστούν τα καταγράφουμε, έχουν να κάνουν συνολικά με το σύστημα σχεδιασμού και με το σύστημα ρύθμισης και τη διαδικασία με την οποία καταλήγουμε στο να υπάρχουν σχέδια διαχείρισης. Είναι χρονοβόρα, δεν συνδέεται με το σύστημα χωρικού σχεδιασμού. Απαιτεί διάφορα στάδια και διάφορες θεσμικές ρυθμίσεις του τύπου έγκριση ΕΠΜ, έγκριση του φορέα, έγκριση του ΠΔ και μετά εκπόνηση του σχεδίου διαχείρισης. Όλα αυτά τα στάδια αποτελούν ένα δυσκίνητο πλαίσιο το οποίο δεν βοηθά στην αποτελεσματικότητα, εξ ου και ο κίνδυνος να πληρώσουμε πρόστιμα, γιατί δεν ανταποκρινόμαστε.

Ερχόμαστε, λοιπόν, στο συγκεκριμένο νομοσχέδιο και λέμε πως θα μπορούσε με οριζόντιο τρόπο να διορθώσει ορισμένα πράγματα, π.χ. τη δυνατότητα μεγαλύτερης οικονομικής διαχείρισης, την ένταξη στην αναπτυξιακή λογική μέσα από τα περιφερειακά σχέδια δίνοντας ίσως μεγαλύτερο ρόλο στις Περιφέρειες. Το θέμα του προσωπικού επίσης το εντοπίζουμε, το οποίο είναι το μόνο που κατά κάποιο τρόπο αντιμετωπίζει και λύνει, αλλά πιστεύουμε ότι θα μπορούσε να υπάρξει ευκαιρία να συσταθούν μόνιμες θέσεις προσωπικού, κάτι που έγινε με το ν. 2109. Με αφορμή τη συγχώνευση, συστήθηκαν οργανικές θέσεις Διευθυντού και Τμηματαρχών, με την κατάργηση, όμως, της συγκεκριμένης διάταξης χάνεται και αυτή η ευκαιρία.

Ως προς την οριζόντια ρύθμιση για την δυνατότητα ανάθεσης συμβάσεων σε συγκεκριμένα ιδρύματα, κάτι που θα έδινε πραγματικά μία αντίληψη συνεργασίας στη διαχείριση των περιοχών αυτών και αξιοποίηση της τεχνογνωσίας, αυτό ήδη από το ν. 1650 περιμένει ένα εκτελεστικό διάταγμα για να υλοποιηθεί. Με το ν. 2109 καταγράφηκε το περιεχόμενο αυτού του Διατάγματος, άρα δεν χρειαζόταν να γίνει η έκδοση, άρα μπορούσε να είναι πιο αποτελεσματική και πιο επιχειρησιακή αυτή η συνεργασία μεταξύ φορέων κι η ανάθεση επιμέρους επιστημονικών αντικειμένων και αυτό καταργείται, αντί να επεκταθεί περισσότερο στους φορείς.

Εκ των πραγμάτων, η επιλογή είναι να μην γίνει μία βαθιά μεταρρύθμιση, μια ουσιαστική μεταρρύθμιση του όλου συστήματος, παρότι είναι αναγκαία και νομίζω ότι οι περισσότεροι όσοι ασχολούνται με το θέμα το αναγνωρίζουν. Άρα, η επιλογή του να επεκταθούν τα όρια ήταν μονόδρομος. Το ότι καλύπτονται τα όρια είναι, ας πούμε, ένα θετικό στοιχείο. Πώς όμως θα μπορέσουν να ανταποκριθούν αυτοί οι φορείς, έτσι όπως χωλαίνουν, σε ακόμη ευρύτερα όρια; Είναι ένα μεγάλο ζήτημα το οποίο νομίζω ότι θα πρέπει με κάποιο τρόπο να αντιμετωπιστεί περισσότερο.

Επιμέρους θέματα τα οποία είπαμε και μας κάνει κατάπληξη γιατί δεν υλοποιήθηκαν. Υπάρχει μία συνεχής φθορά με την έκδοση διοικητικών πράξεων για τη σύσταση κάθε φορέα, για τη συμμετοχή στο Συμβούλιο, για τον εσωτερικό κανονισμό λειτουργίας. Έχει καταντήσει ο κανονισμός λειτουργίας αντί να είναι κανονισμός διαχείρισης των περιοχών, να είναι κανονισμός διαχείρισης του ίδιου του φορέα. Αυτό το διοικητικό βάρος μπορούσε να απαλειφθεί με ενιαίες ρυθμίσεις. Γίνεται μία προσπάθεια με τα 7μελή συμβούλια, αλλά σίγουρα δεν είναι πλήρης και δεν είναι αποτελεσματική.

Τελειώνοντας, θέλω να πω ότι η ελληνική εταιρεία είναι πρόθυμη να συμβάλει και απευθύνομαι αυτή τη στιγμή και στη Βουλή, στη συγκεκριμένη Επιτροπή, αλλά και στον Υπουργό, στην επεξεργασία ενός ουσιαστικού συστήματος. Πιστεύουμε ότι η προεργασία που έχει γίνει, η τεχνογνωσία που έχει κερδηθεί με τη συμμετοχή πλήθους επιστημόνων σ’ αυτούς τους φορείς διαχείρισης τόσα χρόνια, επιτρέπει το να προχωρήσουμε σε θετικές προτάσεις για τη σύσταση ενός συστήματος, το οποίο θα είναι πολύ πιο αποτελεσματικό από το σημερινό. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Χριστοπούλου.

ΙΟΛΗ ΧΡΙΣΤΟΠΟΥΛΟΥ(Εκπρόσωπος των Περιβαλλοντικών Μη Κυβερνητικών Οργανώσεων (ΜΚΟ) και υπεύθυνη πολιτικής για το φυσικό περιβάλλον της WWF Hellas): Ευχαριστώ πολύ, κυρία Πρόεδρε, και ευχαριστούμε για την πρόσκληση. Είμαι εδώ εκπροσωπώντας τις οργανώσεις: «ΑΡΚΤΟΥΡΟ», «ΑΡΧΕΛΩΝ», «ΔΙΚΤΥΟ ΜΕΣΟΓΕΙΟΣ SOS», «Ελληνική Εταιρία Προστασίας της Φύσης», «Ελληνική Ορνιθολογική Εταιρία», «Εταιρία Προστασίας Πρεσπών», «Καλλιστώ», «Οικολογική Εταιρία Ανακύκλωσης», «ΑΝΙΜΑ», «MEDASSET», «MOm» και «WWF Hellas».

Τα τελευταία 30 χρόνια μπορώ να μετρήσω περίπου 3 ή μόνο 3 φορές, όπου έχουμε νομοθετικά ορόσημα για την προστασία της φύσης. Ο πρώτος είναι ο ν.1650/1986 που όρισε τις κατηγορίες προστατευόμενων περιοχών, ο δεύτερος ο ν.2742/1999 που θέσπισε τους Φορείς Διαχείρισης, το τρίτο ορόσημο είναι ο ν.3937/2011 που για πρώτη φορά θέσπισε ένα ενιαίο σύστημα προστατευόμενων περιοχών και ουσιαστικά συστέγασε υπό την ίδια νομική σκέπη όλες τις κατηγορίες προστατευόμενων περιοχών.

Ο νόμος που έχουμε σήμερα μπροστά μας, το νομοσχέδιο, αποτελεί ένα τέτοιο ορόσημο. Σήμερα το νομοσχέδιο μπορεί να είναι μια ευκαιρία που μας δίνεται μια φορά ανά μία δεκαετία και γι' αυτό αναγνωρίζουμε τα πολλά θετικά σημεία που έχει, τρία συγκεκριμένα.

Οι Φορείς Διαχείρισης θεμελιώνονται ως το βασικό σχήμα διοίκησης των προστατευόμενων περιοχών. Όμως, είναι άραγε το Υπουργείο τόσο σίγουρο ότι αυτό το σύστημα θα λειτουργήσει αυτή τη φορά πλήρως και χωρίς κανένα πρόβλημα, ώστε τελικά να καταργεί όλα τα εναλλακτικά σχήματα, τα υπόλοιπα που προβλέπονται στη νομοθεσία; Δεν το πιστεύουμε.

Δεύτερο θετικό σημείο, ότι καλύπτονται όλες οι προστατευόμενες περιοχές που έχουν τον χαρακτήρα και τον χαρακτηρισμό να είναι περιοχές «NATURA». Όμως, ένα συνεκτικό σχήμα διακυβέρνησης θα έπρεπε να καλύπτει όλες τις προστατευόμενες περιοχές, όχι μόνο τις περιοχές «NATURA». Προβληματικό σημείο λοιπόν και αυτό.

Τρίτο θετικό στοιχείο είναι ότι προβλέπεται σταθερή κρατική χρηματοδότηση μέσω του τακτικού προϋπολογισμού. Σημαντικό είναι αυτή να εξασφαλιστεί σε βάθος χρόνου.

Άρα λοιπόν βλέπουμε θετικά σημεία. Έχουμε όμως και βασικούς ενδοιασμούς και προβληματισμούς, σχετικά με το ποια θα είναι η τελική μορφή του συστήματος. Μπαίνουμε σε μια μεταβατική φάση για τα επόμενα 2-3 χρόνια, αλλά ποια θα είναι τελικά η οργανωτική, η επιτελική δομή των 36 Φορέων; Το σύστημα μένει μετέωρο και κυρίως αφαιρείται η αρμοδιότητα της κατάρτισης των σχεδίων διαχείρισης. Οι Φορείς Διαχείρισης γίνονται θεατές στον σχεδιασμό των δράσεων της περιοχής τους, καθώς δεν μπορούν να συμμετέχουν στην κατάρτιση των σχεδίων διαχείρισης. Δίνεται, για πρώτη φορά, πολύ πιο ολοκληρωμένα παρουσιασμένος ο ρόλος των συμβουλευτικών επιτροπών, αλλά αυτές δεν μπορεί ο ίδιος ο Φορέας Διαχείρισης να καλεί και να έχει την πρωτοβουλία να ορίσει ποιοι θα είναι σε αυτές τις συμβουλευτικές επιτροπές. Ενώ λοιπόν έχουν το χαρακτήρα της διαβούλευσης, την ίδια στιγμή αυτός ο χαρακτήρας της διαβούλευσης δεν δίνεται στους Φορείς Διαχείρισης.

Η κεντρική μας ανησυχία όμως, είναι για το ρόλο του Υπουργείου. Εδώ βλέπουμε ότι καταργείται - και δεν περιγράφεται και καθόλου μέσα στο νομοσχέδιο - ποιος θα είναι ο ρόλος της καινούργιας Διεύθυνσης Φυσικού Περιβάλλοντος και Βιοποικιλότητας, ποιος θα είναι ο ρόλος του καινούργιου Τμήματος Προστατευόμενων Περιοχών, πώς θα δίνονται ενιαίες κατευθύνσεις και οριζόντια πρότυπα για να μπορέσουν να λειτουργήσουν, αυτή τη φορά με κατεύθυνση, οι Φορείς Διαχείρισης; Ίσως θα έχουν κάποια βοήθεια από την Επιτροπή «ΦΥΣΗ» και θα μιλήσω μετά και ως εκπρόσωπος αυτής, όμως σήμερα δεν έχει καμία στήριξη για να μπορεί να αναλάβει το ρόλο της αξιολόγησης που θα ήθελε και θα μπορούσε να ανταποκριθεί. Πώς θα το κάνει;

Τελευταίο σημείο που θα ήθελα να θίξω κλείνοντας, είναι οι «άλλες διατάξεις». Στις «άλλες διατάξεις» του νομοσχεδίου και λυπούμαστε ότι βλέπουμε σε ένα νομοσχέδιο, που όπως είπα είναι ευκαιρία, μια ανά δεκαετία, για την προστασία της φύσης, να μπαίνουν διατάξεις στα άρθρα 13, 14,15 και 18 που ουσιαστικά υποβαθμίζουν την προστασία των δασών και των δασικών εκτάσεων, ακόμα και εντός προστατευόμενων περιοχών.

Η ευκαιρία που δίνεται είναι πολύ σημαντική και ελπίζουμε, ότι αυτή η ευκαιρία θα είναι αυτή που θα ενώσει και τα κόμματα της Βουλής. Η φύση μπορεί να ενώσει ώστε τα κόμματα να υπερβούν κομματικές διαφωνίες και η Επιτροπή σας να προχωρήσει σε βελτιώσεις στο νομοσχέδιο και αυτό θα στείλει ένα ηχηρό μήνυμα και στην κοινωνία, ότι η προστασία της φύσης είναι πραγματικά μια πολύ μεγάλη αξία που ενώνει και μπορεί να υπερβεί διαφωνίες.

Ευχαριστώ πολύ.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Και εμείς ευχαριστούμε. Το λόγο έχει ο κ.Μπόκαρης από το Γεωτεχνικό Επιμελητήριο και υπάρχει και ένα υπόμνημα.

ΝΙΚΟΛΑΟΣ ΜΠΟΚΑΡΗΣ (μέλος του Γεωτεχνικού Επιμελητηρίου Ελλάδος (ΓΕΩΤΕΕ)):

Ευχαριστώ, κυρία Πρόεδρε.

Το Γεωτεχνικό Επιμελητήριο Ελλάδος, σαν θεσμοθετημένος σύμβουλος της πολιτείας, οφείλει να επισημάνει ότι το συγκεκριμένο νομοσχέδιο δεν αποσαφηνίζει πλήρως το ρόλο και το έργο των Φορέων Διαχείρισης σε Προστατευόμενες Περιοχές, στις οποίες η εκ του νόμου γενικότερη αρμοδιότητα για τα αντικείμενα διαχείρισης και προστασίας ανήκει σε άλλες δημόσιες αρχές, στις Δασικές Υπηρεσίες.

Υπενθυμίζουμε ότι κατά τη διάρκεια της προηγηθείσας διαβούλευσης, το ΓΕΩΤΕΕ έστειλε έγγραφό του με το οποίο ζητούσε, λόγω της σοβαρότητας του θέματος αυτού, να γίνει μια συνεργασία και μια εμπεριστατωμένη ανταλλαγή απόψεων, προκειμένου να αποφευχθούν ζητήματα σύγχυσης και επικάλυψης αρμοδιοτήτων που τελικά θα δυσχεράνουν την λειτουργία των φορέων. Δυστυχώς, δεν ελήφθη καμία απάντηση.

Δεδομένου ότι το ΓΕΩΤΕΕ εκφράζει και τους δασολόγους που υπηρετούν στις Δασικές Υπηρεσίες, οι οποίοι δεν έχουν κληθεί θεσμικά στην σημερινή συνεδρίαση της Επιτροπής, θεωρούμε ότι επιβάλλεται σαν Επιμελητήριο να καλύψουμε και αυτή την έλλειψη πρόβλεψης εκφράζοντας την θέση της ΠΕΔΥ.

Η θέση της ΠΕΔΥ και του ΓΕΩΤΕΕ επί της αρχής του νομοσχεδίου είναι αρνητική. Το νομοσχέδιο θα έπρεπε να τύχει περαιτέρω επεξεργασίας, να έχει ενσωματώσει τις πολύ σοβαρές επισημάνσεις που έγιναν στη δημόσια διαβούλευση και να κινείται σε διαφορετική βάση οργάνωσης των Φορέων Διαχείρισης τόσο σε ό,τι αφορά το συνολικό τους αριθμό, όσο και στην χωρική τους αρμοδιότητα και τις αρμοδιότητές τους και να προβλέπει την άμεση διασύνδεσή τους με τις περιφέρειες του κράτους. Δηλαδή, η μείωση του του αριθμού των Φορέων Διαχείρισης και η άμεση διασύνδεσή τους με τις περιφέρειες του κράτους θα ήταν μια λύση που θα απέμπλεκε τη σύγχυση αρμοδιοτήτων με δημόσιες αρχές που ασκούν καθήκοντα διαχείρισης και προστασίας των δασών.

Επομένως, στο σχέδιο νόμου υπάρχουν διατυπώσεις που συγχέουν τον ρόλο των Φορέων Διαχείρισης, δηλαδή, Νομικών Προσώπων Ιδιωτικού Δικαίου, με τις δημόσιες υπηρεσίες που ασκούν αρμοδιότητες διοίκησης, διαχείρισης και προστασίας των δασικών οικοσυστημάτων και, ιδίως, των δασικών υπηρεσιών. Αυτό αποτέλεσε και κατά το παρελθόν σημείο τριβής και πιστεύουμε ότι θα συνεχίσει να αποτελεί τριβή και, ίσως, μειώσει την αποτελεσματικότητα της νομοθετικής παρέμβασης του Υπουργείου.

Άλλο παράδειγμα στο οποίο θα ήθελα να αναφερθώ και αφορά τις αρμοδιότητες των Φορέων Διαχείρισης είναι οι λεγόμενες Άδειες Επιστημονικής Έρευνας, που σύμφωνα με το ν. 3937 είναι αρμοδιότητα των Διευθύνσεων του Υπουργείου Περιβάλλοντος. Επειδή η έκδοση Αδειών Επιστημονικής Έρευνας συνδέεται με τις υποχρεώσεις της χώρας στα πλαίσια της συνθήκης στη Ναγκόγια, - δηλαδή ο Κανονισμός 511/2004 και ο Εκτελεστικός Κανονισμός 1866/2015 της Επιτροπής - το καθεστώς των Αδειών Επιστημονικής Έρευνας δεν πρέπει να αλλάξει και πρέπει να υπάρχει κεντρικός έλεγχος στη διακίνηση και την ιχνηλασία των γενετικών πόρων, διότι οι γενετικοί πόροι συνδέονται με το δημόσιο συμφέρον.

 Η επιστημονική έρευνα μπορεί να προσδώσει οφέλη σε τρίτους ή σε άλλες χώρες και να χαθούν από τη χώρα μας. Συνεπώς, προτείνεται η διαγραφή της εισαγωγικής φράσης «η χορήγηση Αδειών Επιστημονικής Έρευνας» στην παράγραφο ιη΄ του άρθρου 4, που αφορά τις αρμοδιότητες των Φορέων Διαχείρισης. Ας γραφτεί «η συνδρομή» στο έργο αυτό των Φορέων Διαχείρισης.

Λαμβάνοντας υπόψη, λοιπόν, τις οργανωτικές δυσκολίες των Φορέων Διαχείρισης, το ΓΕΩΤΕΕ θεωρεί ότι έπρεπε να εξεταστεί από μηδενική βάση το πλαίσιο λειτουργίας τους και η υπαγωγή τους σαν σύνολο αρμοδιοτήτων του προσωπικού των Φορέων Διαχείρισης στις δασικές υπηρεσίες, με την ενίσχυση αυτών των διοικητικών δομών και τη δημιουργία τμημάτων προστατευόμενων περιοχών, εκεί όπου απαιτείται. Αυτή η πρόταση έχει συζητηθεί στην Επιτροπή Περιβάλλοντος της Βουλής εκτεταμένα, δεν έχει τύχει καμιάς αρνητικής κριτικής και θεωρούσαμε ότι θα μπορούσε να αποτελέσει τη βάση της οργάνωσης ενός συστήματος προστασίας των προστατευόμενων περιοχών. Το σχέδιο νόμου δεν μπαίνει σε αυτή τη λογική, συνεπώς συζητάμε για κάτι που υπήρχε και το οποίο επεκτείνεται. Το ΓΕΩΤΕΕ επισημαίνει ότι εάν δεν λυθούν τα λειτουργικά και οργανωτικά θέματα των Φορέων Διαχείρισης και δεν ξεκαθαρίσει ο ρόλος τους, και αυτή προσπάθεια θα μείνει μετέωρη.

Ιδιαίτερα υπογραμμίζουμε την διασφάλιση της σταθερής χρηματοδότησης και τη στελέχωσή τους με το απαιτούμενο προσωπικό αναλόγως με το αντικείμενο προστασίας. Όταν είναι δάσος πρέπει να είναι δασολόγοι, όταν είναι υδάτινο ή άλλο περιβάλλον πρέπει να είναι ειδικότητες επιστημόνων. Αυτό αποτελεί αναγκαία προϋπόθεση προκειμένου οι Φορείς Διαχείρισης να μπορούν να ανταποκριθούν στα καθήκοντά τους.

Σε σχέση με τη χρηματοδότηση για την οποία το νομοσχέδιο προβλέπει από τον Τακτικό Προϋπολογισμό, τις Δημόσιες Επενδύσεις και το Πράσινο Ταμείο έχουμε να πούμε ότι το ζήτημα της χρηματοδότησης των φορέων διαχείρισης δεν φαίνεται να επιλύεται οριστικά ούτε για τα επόμενα έτη, αφού στην παράγραφο 2γ του άρθρου 11, προβλέπεται πως οι λειτουργικές δαπάνες στις οποίες περιλαμβάνονται και η μισθοδοσία του προσωπικού, καλύπτονται μόνο υπό προϋποθέσεις από τον Τακτικό Προϋπολογισμό του ΥΠΕΝ, άλλως και πάλι από πόρους του Πράσινου Ταμείου.

Στο σημείο αυτό, θα ήθελα να επισημάνω στην πολιτική ηγεσία αλλά και στα μέλη της επιτροπής, ότι προβλέπεται στο σχέδιο νόμου η χρηματοδότηση των Φορέων Διαχείρισης από τον Τακτικό Προϋπολογισμό ή τις Δημόσιες Επενδύσεις ή το Πράσινο Ταμείο που λειτουργεί σαν Νομικό Πρόσωπο Δημοσίου Δικαίου, προφανώς θεωρώντας δεδομένο ότι υπάρχουν και είναι διαθέσιμοι σε αυτά τα χρηματοδοτικά μέσα οι απαιτούμενοι πόροι.

Αυτό, όμως, δεν είναι ασφαλές, δεδομένης της «οροφής» που υπάρχει λόγω των δημοσιονομικών περιορισμών και συνεπώς από κάπου αλλού θα γίνει περικοπή αυτών των πόρων και των δαπανών.

Επίσης, το νομοσχέδιο δεν δίνει καμία λύση της μόνιμης και επαρκούς στελέχωσης των υφιστάμενων φορέων διαχείρισης. Δηλαδή, θεωρούμε απαράδεκτο να απασχολούνται με 10 χρόνια συμβάσεις εποχιακού προσωπικού.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Θα ήθελα να αναφέρω σχετικά με κάτι που είπε ο κ. Μπόκαρης ότι υπάρχει περιορισμός στον αριθμό των φορέων με βάση τον Κανονισμό για το πόσοι είναι παρόντες στη δεύτερη αυτή συνεδρίαση. Ήδη, από τους 10 φορείς έχουμε καλέσει 14. Επειδή αναφερθήκατε ότι κάποιους δεν τους καλέσαμε να σας επισημάνω ότι μπορείτε να καταθέσετε και υπομνήματα και είναι γνωστό ότι διανέμονται σε όλα τα μέλη της Επιτροπής.

Ο κ. Στασινός δεν είναι παρών. Επίσης και η κυρία Σπυριδάκη δεν είναι παρούσα. Και ο κ. Κωνσταντίνου δεν είναι παρών.

Τον λόγο έχει ο κ. Παλαμάρης.

ΓΕΩΡΓΙΟΣ ΠΑΛΑΜΑΡΗΣ (Εκπρόσωπος του Πανελλήνιου Δικτύου Οικολογικών Οργανώσεων (ΠΑΝΔΟΙΚΟ)): Η Ελλάδα είναι παγκοσμίως γνωστή, πρώτον για τον πολιτισμό της και δεύτερον για τη βιοποικιλότητά της. Άρα, ιδιαίτερη έμφαση στην προστασία των ειδών και μάλιστα των απειλούμενων είναι κάτι το αυτονόητο. Κρίνουμε σε γενικές γραμμές το νομοσχέδιο θετικό, όμως με δυνατότητες περαιτέρω εξέλιξης. Έτσι σας παραπέμπουμε στην μελέτη και ορισμένους προβληματισμούς μας. Σαν οργανώσεις προστασίας περιβάλλοντος σας προτείνουμε να αναδειχθεί ως κυρίαρχο θέμα η συνεργασία και διαβούλευση δίνοντας τη δυνατότητα σε όλους τους φορείς, εντός και εκτός φορέων διαχείρισης, να εκφράζονται μέσω των συμβουλευτικών επιτροπών και σε όλους τους Φορείς Διαχείρισης και όχι μόνο στο Θερμαϊκό. Θα θέλαμε να υπάρξει μια πρόνοια για τους εργαζόμενους ήδη για το έτος 2018, μιας και όπως φαίνεται τα πράγματα θα αλλάξουν άρδην το 2019. Έτσι κι αλλιώς, όμως, η οκτάμηνη εργασία δεν συνάδει με ένα επιστημονικό προσωπικό υψηλού επιπέδου. Θα θέλαμε να προβλεφθεί μια μοριοδότηση, τουλάχιστον, αυτών που ολοκληρώνουν τη σύμβαση για να μην υπάρξει απώλεια σε περίπτωση ολικής αλλαγής προσωπικού. Δηλαδή να μην ξαναανακαλύπτουμε πάλι το ζεστό νερό.

Κυρία Πρόεδρε, η μέχρι τώρα εμπειρία λέει ότι υπήρξε μια σχεδόν συστηματική μη συμμετοχή ορισμένων μελών στα Διοικητικά Συμβούλια και ιδίως των εκπροσώπων των υπουργείων. Βεβαίως, έγινε επταμελές, αλλά το πρόβλημα ενδέχεται να επιστρέψει. Άρα, πρέπει να ληφθούν κάποια μέτρα, εφόσον φυσικά συνεχιστούν οι διατακτικές. Το πρόβλημα της φύλαξης -το αναγνωρίζουμε και εμείς - είναι περίπλοκο και ακανθώδες, λόγω συναρμοδιοτήτων και ανακολουθιών στην υπάρχουσα νομοθεσία. Νομίζουμε ότι οι έλεγχοι με τις σημερινές συνθήκες είναι αδύνατοι και η φύλαξη - το οποίο είναι από τα μεγαλύτερα προβλήματα του ελληνικού κράτους - δεν μπορεί να γίνει με αποτελεσματικό τρόπο. Η καταπολέμηση του περιβαλλοντικού εγκλήματος προϋποθέτει φορέα με αστυνομικό και προανακριτικό χαρακτήρα, πράγμα που δυσκολεύει η μορφή Νομικών Προσώπων Ιδιωτικού Δικαίου των φορέων διαχείρισης. Μιλώντας για τον Κορινθιακό Κόλπο χρειάζεται φύλαξη σε στεριά και θάλασσα. Όπως λέτε η υποδομή θα εξασφαλιστεί. Τα υπόλοιπα;

 Επειδή οι κλειστοί κόλποι είναι ευαίσθητα οικοσυστήματα - Παγασητικός, Αμβρακικός κ.λπ. - θα πρέπει να ληφθεί πρόνοια για την ένταξή τους στις προστατευόμενες περιοχές. Επισυνάπτουμε και μια σχετική απόφαση του 27ου συνεδρίου του Πανελληνίου Δικτύου.

 Φυσικά - το παρατήρησαν όλοι - στο νομοσχέδιο περιλαμβάνονται και «άλλες διατάξεις», που στην ουσία επικυρώνουν ήδη υπάρχουσες παράνομες εγκαταστάσεις έργων και επεμβάσεων στην δασική νομοθεσία. Αυτό - σας επισημαίνουμε και πάλι - ίσως ανοίξει το δρόμο για νέες, κύριε Υπουργέ.

 Νομίζουμε ότι ο τρόπος λειτουργίας των φορέων διαχείρισης, πρέπει να επιτύχει μια καλή ισορροπία μεταξύ των σκοπών τους, δηλαδή την προστασία της φύσης και της βιοποικιλότητας και της αποτελεσματικότητάς τους προς τα έξω. Να προσπαθήσουμε, δηλαδή, να μην γίνουν οι φορείς διαχείρισης «κυνηγοί» προγραμμάτων και βιαστικών επεμβάσεων, όταν θα είναι μέλη δικτύων φορέων διαχείρισης και μπούμε στη διαδικασία της αξιολόγησης.

Θα ήταν συνετό, το 2018, για τους νέους φορείς να εκμεταλλευτούν το start up με δημιουργικό τρόπο και να αποφύγουμε τις αλχημείες του παρελθόντος. Ξέρετε όλοι ποιες. Προτείνουμε, λοιπόν, να απασχοληθούν μόνο 3-4 έμπειρα άτομα με στόχο το ξεκίνημα των φορέων τους, με σωστές προτάσεις, με διαβούλευση, χωρίς τα βαρίδια των παλαιών, αφού θα χρηματοδοτηθούν από το ΙΠΕΠΕΡΑ. Οι τυχόν νέες και καινοτόμες προτάσεις τους - φανταστείτε το - ίσως να γίνουν πολύτιμες και για τους υπόλοιπους φορείς διαχείρισης.

Πρέπει αυτό το σημείο να το προσέξετε, να υπάρξει κατάλληλη πρόνοια στη σχετική με την τροποποίηση περιβαλλοντικών όρων νομοθεσία. Θα πρέπει, όταν περιλαμβάνονται αξιόλογες μεταβολές στις τροποποιήσεις, οι φορείς διαχείρισης να επαναγνωμοδοτηθούν, ειδάλλως υπάρχει κίνδυνος κατάχρησης των τροποποιήσεων με κατάληξη να αδειοδοτούνται δραστηριότητες ασύμβατες με την ουσία. Νομίζουμε και εμείς ότι είναι σοβαρό λάθος η κατάργηση της παροχής της δυνατότητας να γίνονται συμβάσεις διαχείρισης με άλλους φορείς. Φτωχαίνει το νομοσχέδιο.

Θα πρέπει να υπάρξει πρόβλεψη, ανάλογα με την εξέλιξη της Αποκεντρωμένης Διοίκησης στην Ελλάδα, ώστε οι αρμοδιότητες της και ειδικά όσες αφορούν τη φύση, τα δάση και τα νερά, να περάσουν στις νέες δομές του ΥΠΕΝ, οι οποίες θα αποκεντρωθούν, ελπίζουμε, και ίσως έτσι να υπάρξει ένας συντονιστικός ρόλος στους υπάρχοντες φορείς διαχείρισης, για να καλύψει ορισμένες άλλες ατέλειες.

Εντός του πρώτου εξαμήνου του 2018, εάν η Κυβέρνηση τηρήσει τα χρονοδιαγράμματα όμως, θα υπάρξει εξέλιξη στο θέμα της εκπόνησης ειδικών περιβαλλοντικών μελετών, σχεδίων Προεδρικών Διαταγμάτων, σχεδίων διαχείρισης για τις περιοχές Natura 2000, με στόχο την οριοθέτηση και διασφάλιση των προστατευόμενων περιοχών της χώρας και τον καθαρισμό ζωνών χρήσεων γης και δραστηριοτήτων, εντός προστατευόμενων περιοχών. Το περιμένουμε με αγωνία. Ελπίζουμε ότι σε τρία χρόνια, από σήμερα, θα υπάρξει δυνατότητα ένταξης και άλλων περιοχών στις ήδη υπάρχουσες. Κρίνουμε ότι αυτό είναι ένα σημαντικότατο εργαλείο, εάν υπάρξει συμφωνία όμως, όλων των κομμάτων και μια σωστή χρήση του.

Όσον αφορά τον Κορινθιακό, συνεχίζουμε να υποστηρίζουμε ότι η σωστότερη λύση, μέχρι αποδείξεως του αντιθέτου, είναι και η ανακήρυξή του σε Εθνική Προστατευόμενη Περιοχή Αλιείας. Θα σας καταθέσω υπόμνημα και με άλλες παρατηρήσεις.

Και κάτι τελευταίο. Ελπίζουμε ότι οι ΠΕΔ, οι Περιφέρειες και οι Δήμοι, θα αποστείλουν τους ικανότερους για να στελεχώσουν τους φορείς διαχείρισης. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Παλαμάρη. Το λόγο έχει ο κ. Παναγιωτίδης, Διευθυντής του Ελληνικού Κέντρου Θαλασσίων Ερευνών (ΕΛΚΕΘΕ) και εκπρόσωπος της Επιτροπής «ΦΥΣΗ 2000».

 ΠΑΝΑΓΙΩΤΗΣ ΠΑΝΑΓΙΩΤΙΔΗΣ (Διευθυντής του Ελληνικού Κέντρου Θαλασσίων Ερευνών (ΕΛΚΕΘΕ) και εκπρόσωπος της Επιτροπής «ΦΥΣΗ 2000»): Ευχαριστώ, κυρία Πρόεδρε. Καταρχάς να κάνω μια διόρθωση. Εκπροσωπώ τον κ. Λυκούση, οποίος είναι και ο Διευθυντής του Ινστιτούτου Ωκεανογραφίας του Ελληνικού Κέντρου Θαλασσίων Ερευνών και Πρόεδρος της Επιτροπής «ΦΥΣΗ 2000». Ίσως αναρωτιέστε γιατί το Ελληνικό κέντρο Θαλάσσιων Ερευνών έχει καλεστεί στην σημερινή συνάντηση, τι έχει να προσφέρει;

Ανέφερε ο Υπουργός την Δευτέρα στην ομιλία του προς τους Βουλευτές, ότι η μεγάλη αλλαγή στο Νατούρα σήμερα είναι η επέκταση στο θαλάσσιο χώρο, που ήταν ασήμαντη η παρουσία προστατευόμενων περιοχών με την εξαίρεση του πάρκου των Σποράδων και της Ζακύνθου, ενώ οι άλλες περιοχές ήταν προσαρτήματα σε χερσαίες περιοχές. Σήμερα, έχουμε ένα δίκτυο το οποίο ξεπερνάει και το στόχο του 10% της επικράτειας της χώρας υπό καθεστώς προστασίας και τώρα θα έχει και τους φορείς διαχείρισης, που θα διαχειριστούν αυτόν το χώρο.

Το θέμα που τίθεται, ενδεχομένως, είναι πώς θα καταφέρουν οι φορείς διαχείρισης να ανταπεξέλθουν σε αυτό τον καινούργιο τους ρόλο, που έχει τόσο πολύ θάλασσα. Είμαστε εδώ, λοιπόν, για να επιβεβαιώσουμε ότι το κέντρο μας είναι από χρόνια ενταγμένο σε αυτή την προσπάθεια, από τότε που ψηφίστηκε η οδηγία 92/43. Συμμετείχαμε και στην χαρτογράφηση στην πρώτη φάση από το 2000. Είμαστε πολλά χρόνια πίσω από αυτή την προσπάθεια να αναδείξουμε το θαλάσσιο χώρο και αν έχουμε ακόμη κάποια υστέρηση, είναι γιατί ο ελληνικός θαλάσσιος χώρος, η ελληνική επικράτεια, περιορίζεται στα 6 μίλια και όχι στα 12 ή στην οικονομική ζώνη και έτσι δυσκολευόμαστε να προστατέψουμε όπως θα έπρεπε κάποιους οργανισμούς, όπως τα κητώδη που κινούνται στην ανοιχτή θάλασσα. Παρόλα αυτά, προσπάθεια έγινε να ενταχθεί ο Κορινθιακός σαν ολόκληρη η περιοχή, προσπάθεια να ενταχθεί η μεγάλη περιοχή του βόρειου Αιγαίου, παρόλο που δημιουργήθηκαν παρεξηγήσεις ότι αυτό ενδεχομένως να είναι εις βάρος παραγωγικών δραστηριοτήτων. Είναι λάθος, είναι έλλειψη ενημέρωσης. Δεν υπάρχει καμία σύγκρουση ανάμεσα στην προστασία του περιβάλλοντος και στην αναπτυξιακή δραστηριότητα, όπως της αλιείας, και μετά από συνεννοήσεις με την Διεύθυνση Αλιείας λύθηκαν πολλές παρεξηγήσεις. Χρειάζεται όμως κι άλλη τέτοια προσπάθεια.

Ως επιτροπή «ΦΥΣΗ 2000», θα μπορούσα να πω ότι ο Πρόεδρος συμμετείχε στη διαδικασία δίπλα στον Υπουργό, μαζί με τους υπόλοιπους συναδέλφους, για να φτιαχτεί αυτό το σχέδιο νόμου και η επιτροπή ενημερώθηκε, πήρε το σχέδιο. Δεν υπήρξαν αντιδράσεις που σημαίνει, κατά την άποψή μου, ότι δεν υπάρχουν σοβαρές αντιθέσεις. Ωστόσο, έχουμε χρόνο να κάνουμε μία συνάντηση, αν το κρίνουμε σκόπιμο, για να δοθεί μια σύμφωνη γνώμη ή μια γνώμη της επιτροπής «ΦΥΣΗ 2000».

Η αίσθησή μας είναι ότι έχει γίνει μια πολύ μεγάλη πρόοδος ως προς τη θάλασσα, είναι φανερό, αλλά και το όλο θέμα της προστασίας των περιοχών Natura που έμεναν ορφανές όλα αυτά τα χρόνια, του φορέα διαχείρισης που κόντεψαν να σβήσουν από το χάρτη, όπως πολύ σωστά ανέφερε ο Υπουργός, το 2011 - 2013 από λανθασμένες αποφάσεις. Δεν λέω ότι υπήρχε κακή πρόθεση, ίσως υπήρχε κακή πληροφόρηση, κακή αντίληψη του πώς μπορεί από την Περιφέρεια - π.χ. από την Κέρκυρα που είναι στην Περιφέρεια των Επτανήσων - να λυθεί ένα πρόβλημα στον Λαγανά, στη Ζάκυνθο ή κάπου αλλού. Δεν ήταν εύκολη εκείνη η σύλληψη που έλεγε ένας φορέας ανά περιφέρεια.

Έτσι, λοιπόν, προχωρήσαμε και συντάχθηκε αυτό το σχέδιο νόμου. Εγώ προσωπικά, είμαι πολύ υπερήφανος που φτάσαμε ως εδώ και ελπίζω να ολοκληρωθεί με όλες τις καλές προθέσεις που έχουν όλοι οι συντάξαντες.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει η κυρία Τσιαούση.

ΒΑΣΙΛΙΚΗ ΤΣΙΑΟΥΣΗ(Ελληνικό Κέντρο Βιοτόπων - Υγροτόπων (ΕΚΒΥ), Υπεύθυνη Τομέα «Βιοτικοί πόροι και διαχείριση προστατευόμενων περιοχών»): Το ΕΚΒΥ έχει μακρά ιστορία στο δίκτυο Natura 2000, που ξεκινάει από την ίδια την καταγραφή των περιοχών αυτών, το μακρινό 1994 και την δημιουργία του δικτύου Νατούρα 2000.

Η αποτελεσματική διατήρηση και διαχείριση των περιοχών του δικτύου Natura 2000, είναι ζητούμενο χρόνων. Η σχετική κοινοτική προθεσμία εξέπνευσε το 2012. Εκτός όμως, από κοινοτική εκκρεμότητα είναι και προς το εθνικό συμφέρον της χώρας, υπό την έννοια της προστασίας του περιβάλλοντος της χώρας. Το νομοσχέδιο, λοιπόν, έρχεται να αντιμετωπίσει το μεγάλο αυτό θέμα ως προς τους έχοντες την ευθύνη άσκησης της διαχείρισης στις προστατευόμενες περιοχές. Είναι θετικό, λοιπόν, το γεγονός ότι υποστηρίζεται ο θεσμός των φορέων διαχείρισης και χρησιμοποιείται επίσης, αυτός ο θεσμός για το σύνολο των περιοχών Natura 2000. Είναι σημαντικό, κατά τη γνώμη μας, να υπάρχουν σταθερά σχήματα διαχείρισης των προστατευόμενων περιοχών, με δυνατότητα να εφαρμόζουν μέτρα διατήρησης και διαχείρισης με συνέπεια και συνέχεια.

Ωστόσο, σύμφωνα με τη θεσμική σύσταση, θα πρέπει να δημιουργηθούν και οι επιχειρησιακές προϋποθέσεις. Οι φορείς διαχείρισης πρέπει να στηριχθούν και να ενδυναμωθούν σε προσωπικό, υποδομές, εξοπλισμό, κατευθύνσεις, τεχνογνωσία, κατάρτιση, μηχανισμούς συντονισμού και συνεργασίες. Ο ρόλος του Υπουργείου, σε αυτόν τον τομέα, είναι κρίσιμος.

Επίσης, θεωρούμε ότι δεδομένου και του μεγάλου εύρους των περιοχών ευθύνης τους, θα χρειαστεί να αξιοποιηθούν όλα τα σύγχρονα εργαλεία της επιστήμης και της τεχνολογίας, για την εποπτεία και διαχείριση των περιοχών αυτών, όπως και να υπάρξει πρόνοια, εκπαίδευση και υποστήριξη στους φορείς.

Βεβαίως, δεν πρέπει να ξεχνάμε ότι χρειάζεται να ρυθμιστεί και το καθεστώς προστασίας των περιοχών αυτών, ώστε να μπορούν οι φορείς να ασκήσουν αποτελεσματικά το έργο τους. Αυτήν την «προίκα» πρέπει να τη δώσει το Υπουργείο.

Θυμόμαστε, όταν κατέπεσαν οι ΚΥΑ χαρακτηρισμού των περιοχών, ότι λειτουργούσαν κάπως εν κενώ οι φορείς διαχείρισης.

Το Υπουργείο έχει δρομολογήσει και την εκπόνηση των σχεδίων διαχείρισης, που είναι θετικό. Μετά την ολοκλήρωση και για να μη μείνουν «στα συρτάρια», θα πρέπει το συντομότερο να τα εγκρίνει. Εκεί θα πρέπει να τεθούν οι στόχοι και τα μέτρα διατήρησης για τα προστατευόμενα αντικείμενα, μεταξύ άλλων, δηλαδή, για τους τύπους οικοτόπων και τα είδη. Αυτό δεν είναι μόνο κοινοτική πρόβλεψη, δεν προβλέπεται μόνο από το άρθρο 6 παράγραφος 1 της Οδηγίας αλλά και από το άρθρο 8 του ν. 3937.

Προϋποθέσεις εφαρμογής είναι να γίνουν αποδεκτά από όλους. Όχι να συμφωνούν με όλους, αλλά να γίνουν αποδεκτά τα σχέδια διαχείρισης απ' όλους, συναρμόδιες υπηρεσίες, κοινωνία, χρήστες κ.λπ..

Με την ευκαιρία της εποπτείας από τους φορείς διαχείρισης της κατάστασης διατήρησης των περιοχών τους, των προστατευόμενων αντικειμένων τους, ειδικά, θέλω να σταθώ στην παρακολούθηση, υπό την έννοια του άρθρου 11 της Οδηγίας των οικοτόπων. Τα κράτη μέλη, δηλαδή, να διασφαλίζουν την εποπτεία της κατάστασης διατήρησης των ειδών και των τύπων οικοτόπων κάθε έξι έτη και να υποβάλλουν τα αποτελέσματα στην Ε.Ε..

Εμείς, ως χώρα, δεν έχουμε σύστημα εποπτείας, δεν έχουμε δίκτυο παρακολούθησης για τη φύση, σε αντίθεση με τα ύδατα και τη θάλασσα. Χρειάζεται, λοιπόν, να εδραιωθεί ένα εθνικό σύστημα εποπτείας για τη φύση σε όλη τη χώρα, τόσο εντός, όσο και εκτός του δικτύου NATURA 2000. Ειδικά για τις περιοχές NATURA, οι φορείς διαχείρισης έχουν μεγάλο ρόλο.

Το δίκτυο παρακολούθησης θεωρούμε ότι είναι απαραίτητο όχι μόνο ως προϋπόθεση για τη λήψη ορθολογικών αποφάσεων, αλλά και γιατί θα επιτρέπει στην Ελλάδα να παρέχει έγκαιρα στοιχεία για τις συνολικές ευρωπαϊκές εκθέσεις για την κατάσταση της φύσης.

Κλείνοντας, κυρία Πρόεδρε, από την πλευρά μας, θα μας ενδιέφερε ο ρόλος των φορέων διαχείρισης να μην είναι διεκπεραιωτικός αλλά ουσιαστικός. Οι φορείς διαχείρισης να είναι αποτελεσματικοί στη λειτουργία τους και το προσωπικό να είναι επαρκές σε προσόντα και αριθμό. Προσωπικό που διαρκώς θα εκπαιδεύεται και θα στηρίζεται.

Επίσης, τα μέλη των Δ.Σ. των φορέων διαχείρισης να αντιλαμβάνονται πως δεν εκπροσωπούν μόνο τον φορέα τους αλλά να έχουν, κυρίως, την πεποίθηση ότι οι φορείς, ως θεσμοί, διαδραματίζουν τον πλέον σημαντικό ρόλο για την επίτευξη των στόχων της διατήρησης και ανάδειξης του φυσικού περιβάλλοντος αλλά και για τη βιώσιμη ανάπτυξη της περιοχής τους.

Για να πετύχει το εγχείρημα πρέπει να αγκαλιαστεί η προσπάθεια από όλους. Το νομοσχέδιο είναι ένα ουσιαστικό βήμα σε αυτή τη μακριά προσπάθεια.

Ευχαριστούμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε.

Θα ήθελα να πω ότι επειδή υπάρχουν κάποιες διαμαρτυρίες φορέων που δεν παρίστανται σήμερα, το ξαναλέω. Η διαδικασία, όπως γνωρίζετε, απευθύνομαι και στους βουλευτές αλλά και στους προσκεκλημένους, γίνεται με βάση τον Κανονισμό, ως προς τον αριθμό και με βάση τις προτάσεις των κομμάτων. Υπάρχει και η διαδικασία των υπομνημάτων, που κάθε φορέας μπορεί να στείλει και διαβιβάζεται σε όλους βουλευτές της Επιτροπής.

Ο κ. Βάκκας, έχει το λόγο.

ΜΙΧΑΗΛ ΒΑΚΚΑΣ (Πρόεδρος του Πανελλαδικού Συλλόγου Εργαζομένων στους Φορείς Διαχείρισης Προστατευομένων Περιοχών (ΦΔΠΠ)): Διαπιστώνουμε πως το σχέδιο νόμου δεν έχει σημαντικές αλλαγές σε σχέση με το προσχέδιο που τέθηκε προ διμήνου σε δημόσια διαβούλευση. Ιδιαίτερα, σε ό,τι αφορά τις διατάξεις για το προσωπικό διαχείρισης, καμία αλλαγή δεν έγινε με αποτέλεσμα το μέλλον των εργαζομένων να είναι τουλάχιστον αβέβαιο. Παρόλα αυτά, το παρόν νομοσχέδιο περιέχει διατάξεις οι οποίες είναι ιδιαίτερα θετικές και οφείλουμε να τις αναγνωρίσουμε.

Στα θετικά, λοιπόν, του νομοσχεδίου οφείλουμε να αναφέρουμε την επιλογή του σχήματος των φορέων διαχείρισης ως το καταλληλότερο για τη διοίκηση και διαχείριση των περιοχών NATURA 2000 της χώρας, την πλήρη κάλυψη του δικτύου NATURA, την πρόβλεψη για διάθεση πόρων για πρώτη φορά - και είναι πολύ σημαντικό - από τον κρατικό προϋπολογισμό, τη διατήρηση της απευθείας κεντρικής υπαγωγής των φορέων διαχείρισης στο Υπουργείο Περιβάλλοντος και κυρίως, την κατάργηση των διατάξεων του ν. 4109/2013 που αφορούσαν τις συγχωνεύσεις και καταργήσεις των φορέων διαχείρισης προστατευόμενων περιοχών. Ήταν διατάξεις απαράδεκτες, κατά κοινή ομολογία, οι οποίες αν και δεν εφαρμόστηκαν ποτέ, εν τούτοις κατόρθωσαν να πλήξουν σημαντικά τόσο το κύρος όσο και την αποτελεσματικότητα της λειτουργίας των φορέων διαχείρισης.

Πέραν αυτών, το νομοσχέδιο στερείται σαφών διατάξεων αναβάθμισης των βασικών αρμοδιοτήτων των φορέων διαχείρισης. Κυρίως, σε ό,τι αφορά την επιστημονική παρακολούθηση όπου λείπει η ρητή αναφορά σε αυτήν, καθώς και τη σύνταξη και όχι απλώς την εφαρμογή ή επικαιροποίηση των σχεδίων διαχείρισης που θα έπρεπε να αποτελούν τις βασικότερες αρμοδιότητές τους. Επιπλέον, το νομοσχέδιο στερείται ρυθμίσεων που θα αποδίδουν εκτελεστικά, ανακριτικά καθήκοντα στους φύλακες και τα στελέχη των φορέων διαχείρισης.

Σε ό,τι αφορά το προσωπικό, το νομοσχέδιο δεν παρέχει στους εργαζόμενους - όπως είπα και πριν – καμία, έστω και πρόσκαιρη, διασφάλιση της εργασίας τους, ενώ στερείται έστω οποιασδήποτε αναφοράς για το μέλλον για την οριστική διευθέτηση του εργασιακού μας προβλήματος. Συγκεκριμένα για το 2018, οι διατάξεις του νομοσχεδίου επιφυλάσσουν για τους 356 εργαζόμενους και τις οικογένειές τους, μια κατάσταση πλήρους αβεβαιότητας η οποία θα οδηγήσει είτε σε άκαιρες συμβάσεις από το Ελεγκτικό Συνέδριο είτε στην καλύτερη περίπτωση σε 8μηνές συμβάσεις, γεγονός που θα σημαίνει, για όλους τους εργαζομένους, μια εξαιρετικά δυσμενή μεταβολή του εργασιακού και μισθολογικού καθεστώτος, καθώς ως εργαζόμενοι ορισμένου δικαίου και σύμφωνα πάντα με τη νομοθεσία, ο μόνο τρόπος διασφάλισης των εργασιακών και μισθολογικών τους κεκτημένων αποτελεί η αδιάλειπτη παροχή των υπηρεσιών τους στους φορείς διαχείρισης, η οποία επιτυγχάνεται μόνο μέσω ανανεώσεων ή παρατάσεων των αρχικών συμβάσεων. Δηλαδή, με την προκήρυξη των 8μήνων οι εργαζόμενοι θα βρεθούμε, έπειτα από 11 συνεχή χρόνια στους φορείς διαχείρισης, να μηδενίζουμε κάθε εργασιακό και μισθολογικό κεκτημένο. Βεβαίως, υπάρχει και το ερώτημα τι θα γίνει μετά την λήξη των 8μηνών. Ως προς αυτό, όπως είπα, δεν υπάρχει καμία αναφορά.

Υπάρχουν παραδείγματα καλύτερης αντιμετώπισης άλλων επαγγελματικών κλάδων από τα Υπουργεία τους, τα οποία έχουμε προτείνει και έχουμε διαβιβάσει και εμείς στο αρμόδιο Υπουργείο και θεωρούμε ότι θα πρέπει να εφαρμοστούν και στην περίπτωσή μας. Εδώ, θα πρέπει να επισημανθεί πως το σύνολο του προσωπικού των φορέων διαχείρισης, προσλήφθηκε αποκλειστικά με ΑΣΕΠ. Οι εργαζόμενοι των φορέων διαχείρισης έχουν αποκτήσει τεράστια εμπειρία και εξειδικευμένη τεχνογνωσία όλα αυτά τα χρόνια, καθώς πέραν από άριστοι γνώστες των προστατευόμενων περιοχών ευθύνης τους, πέραν των σχέσεων που έχουν αναπτύξει όλα αυτά τα χρόνια με τους κατοίκους των περιοχών τους, έχουν υλοποιήσει και ολοκληρώσει με επιτυχία δύο επιχειρησιακά προγράμματα, το ΥΠΕΡ-2000-2006 και το ΕΠΠΕΡΑ 2007-2013, ένα ΠΕΠ/713 πολλά προγράμματα INTERC, LIFE και πολλά άλλα. Αποτελούν, επομένως, την καλύτερη διασφάλιση επιτυχούς υλοποίησης και άλλων ευρωπαϊκών προγραμμάτων αλλά και το ΥΜΕΠΕΡΑΑ 2014-2020, όταν και εφόσον αυτό ανοίξει.

Επειδή αναφέρθηκε στην πρώτη συνεδρίαση ότι τα κριτήρια πρόσληψης του υφιστάμενου προσωπικού, τα αρχικά, ήταν αυτά του επιχειρησιακού προσωπικού, αξίζει να σημειώσουμε ότι από τους 356 εργαζόμενους, οι 166 είναι κατηγορίας ΠΕ και ΤΕ οι οποίοι κατέχουν συνολικά 95 μεταπτυχιακούς και 11 διδακτορικούς τίτλους. Οι υπόλοιποι εργαζόμενοι είναι οι φύλακες, οι ξεναγοί, οι οποίοι ενημερώνουν και προσελκύουν επισκέπτες, φυλάσσουν τις περιοχές έστω και χωρίς αρμοδιότητες και έχουν κτίσει ισχυρούς δεσμούς εμπιστοσύνης και συνεργασίας τόσο με τις τοπικές κοινωνίες όσο και με συναρμόδιες υπηρεσίες. Δεν ξέρω πόσο εύκολα συναντάται αυτός ο συνδυασμός ποιότητας αντικειμενικών προσώπων και εξειδικευμένης εμπειρίας προσωπικού σε δημόσιο φορέα ή υπηρεσία και πόσω μάλλον σε αποκεντρωμένη βάση και σε περιοχές απομακρυσμένες και δυσπρόσιτες.

Κυρίες και κύριοι βουλευτές, έπειτα από 11 χρόνια εργασιακής ομηρίας και έχοντας προσφέρει τα καλύτερα εργασιακά μας χρόνια στο αρχικό σύστημα και τη λειτουργία των φορέων διαχείρισης, βρεθήκαμε τον περασμένο Δεκέμβριο, για τρίτη συνεχή χρονιά, μερικές μόνο μέρες πριν τη λήξη των συμβάσεών μας. Δεν μπορεί κανείς να δουλεύει μόνο με παρατάσεις. Πρέπει να έχει ο κάθε άνθρωπος έναν ορίζοντα και έναν οικογενειακό προγραμματισμό. Δε γίνεται να συνεχίζεται αυτή η κατάσταση. Η δήλωση αυτή δεν είναι δική μου, είναι του Υπουργού Επικράτειας, κ. Βερναρδάκη. Βασική μας λοιπόν επιδίωξη είναι η πλήρης εργασία, με πλήρη εργασιακά και ασφαλιστικά δικαιώματα και αυτή η δήλωση δεν είναι δική μου. Είναι της κυρίας Αχτσιόγλου, της Υπουργού Εργασίας. Κύριε Υπουργέ, σίγουρα θα συμφωνήσετε και εσείς με τις δηλώσεις των Υπουργών της Κυβέρνησης, αλλά προς αυτήν την κατεύθυνση – και μιλάω συγκεκριμένα για το εργασιακό – δεν βλέπουμε τις πράξεις που θέλουμε. Ακούμε μόνο τις προθέσεις σας. Αξίζουμε καλύτερης αντιμετώπισης.

Συμπερασματικά και ολοκληρώνοντας, επικροτούμε τα θετικά και πολύ σημαντικά στοιχεία του νομοσχεδίου και θεωρούμε ότι είναι εξαιρετικής σημασίας. Θα πρέπει, όμως, να εγκαταλειφθεί κάθε σκέψη για οκτάμηνες νέες συμβάσεις, να διασφαλιστεί η νόμιμη παράταση των συμβάσεων όλων των εργαζομένων στη βάση των προτάσεων που έχουν κατατεθεί από το σύλλογό μας από το Σεπτέμβριο και να προχωρήσετε χωρίς χρονοτριβή στην προκήρυξη των θέσεων αορίστου χρόνου, που λέτε και εσείς, για την ασφαλή μετάβαση όλων των εργαζομένων του υφιστάμενου προσωπικού στις συμβάσεις αορίστου χρόνου. Θα καταθέσουμε υπόμνημα επί των άρθρων. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Περνάμε στην Ομοσπονδία Συλλόγων Αποκεντρωμένων Διοικήσεων, η οποία μας έχει στείλει και υπόμνημα.

Το λόγο έχει ο κ. Ιωαννίδης.

ΓΑΒΡΙΗΛ ΙΩΑΝΝΙΔΗΣ (Πρόεδρος της Ομοσπονδίας Συλλόγων Αποκεντρωμένων Διοικήσεων Ελλάδος): Σας ευχαριστώ για την πρόσκληση. Στη θέση μου θα μιλήσει ο εκπρόσωπος του Ομοσπονδίας, κ. Αντώνης Θεοχάρης, που είναι και καθ' ύλην αρμόδιος ως δασολόγος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Θεοχάρης.

ΑΝΤΩΝΗΣ ΘΕΟΧΑΡΗΣ (Ταμίας της Ομοσπονδίας Συλλόγων Αποκεντρωμένων Διοικήσεων Ελλάδος): Ευχαριστούμε για την πρόσκληση. Καταθέσαμε υπόμνημα, άρα θα εστιάσουμε τη συζήτησή μας σε τρεις βασικούς τομείς. Πρώτον, όλοι γνωρίζουμε ότι το περιβάλλον σήμερα είναι ευαίσθητο. Το ενδιαφέρον για το περιβάλλον δεν είναι μόνο θέμα των ειδικών. Είναι θέμα όλης της κοινωνίας, όλων των κατοίκων που ζουν στην Ελλάδα. Εμείς, ως δασικοί υπάλληλοι, βιώσαμε τόσα χρόνια την καταστροφή του περιβάλλοντος και, δυστυχώς, με δασικούς νόμους νομιμοποιήσατε και νομιμοποιείτε όλους αυτούς που έχουν παραβεί τη νομοθεσία, όλους τους καταπατητές και τους δίνετε και ευκαιρίες να νομιμοποιήσουν τα αυθαίρετα.

Επειδή το περιβάλλον αφορά όλον τον κόσμο, πιστεύουμε ότι είναι και υπόθεση της κοινωνίας, η οποία να απαιτεί να ζει σε ένα περιβάλλον καθαρό και όχι ένα περιβάλλον το οποίο καταστρέφεται από τις επιχειρηματικές δραστηριότητες και ειδικά μέσα στο δασικό περιβάλλον. Μιλάω για το δασικό περιβάλλον ως δασολόγος και μόνο σε αυτό θα αναφερθώ. Καταρχήν, πρέπει να ξέρετε ότι οι φορείς διαχείρισης, που συστήθηκαν με νόμο του ΠΑ.ΣΟ.Κ. το 1999, δεν έγιναν για να εξυπηρετήσουν το δασικό περιβάλλον. Αποδείχθηκε στην πράξη ότι η δασική νομοθεσία που ψηφίστηκε μετά την ίδρυση των φορέων καταστρέφει το περιβάλλον.

Πέρα από αυτά, όμως, πρέπει να γνωρίζετε όλοι σας ότι υπάρχει σήμερα στη δασική νομοθεσία το άρθρο 5. Θα το διαβάσω για να το ακούσουν όλοι και να δούμε πόσο διακριτοί είναι οι ρόλοι μεταξύ των φορέων διαχείρισης και των δασικών υπηρεσιών. Το άρθρο 5 αναφέρει ότι η προστασία των δασών και των δασικών εκτάσεων, ως και η λήψη των υπό του παρόντος νόμου προβλεπόμενων ειδικότερων μέτρων, ανήκει στην αρμοδιότητα της δασικής υπηρεσίας. Σε άλλη παράγραφο αναφέρει ότι η άσκηση αρμοδιοτήτων άλλων δημόσιων φορέων δεν δύναται να ενεργείται κατά τρόπο που τα θίγει.

Εδώ βλέπουμε ότι σήμερα υπάρχει μια σύγχυση ή μια επικάλυψη αρμοδιοτήτων στους φορείς διαχείρισης. Από τη στιγμή που οι δασικές υπηρεσίες έχουν και ανακριτικό έργο, είναι αυτές οι οποίες μπορούν να πάρουν μέτρα για να προστατέψουν το περιβάλλον. Καμία άλλη υπηρεσία δεν προβλέπεται από τις ισχύουσες διατάξεις ότι έχει και εκτελεστικές αρμοδιότητες. Όσον αφορά τις προτάσεις που ακούστηκαν, να έχουν ανακριτικά καθήκοντα και οι υπάλληλοι των φορέων διαχείρισης, θα το κρίνετε εσείς αν είναι δόκιμο να περάσει ή όχι. Επομένως, οι διακριτοί ρόλοι πρέπει να είναι ξεχωριστοί. Φυσικά, έγιναν, για εμάς, οι φορείς διαχείρισης μόνο και μόνο για να υπάρχει μια ευελιξία στην απορρόφηση των χρημάτων από την Ε.Ε. και από διάφορα προγράμματα.

Φυσικά, θα σταθούμε και όσο αφορά τη στελέχωση αυτών των φορέων. Πιστεύουμε ότι είναι κοροϊδία σήμερα αυτό που γίνεται με τους εργαζόμενους στους φορείς διαχείρισης. Μιλάμε για 356 εργαζομένους, οι οποίοι κάθε χρόνο παραμονή Πρωτοχρονιάς περίμεναν με αγωνία αν οι συμβάσεις τους παραταθούν ή δεν θα παραταθούν.

Δεν είναι εγκλωβισμένοι, όπως λέει και η Εισηγητική Έκθεση. Εσείς τους εγκλωβίσατε, τους οδηγήσατε στην ομηρία και είναι εργαζόμενοι δεύτερης κατηγορίας. Αυτό το λέμε, γιατί, ενώ είναι Νομικό Πρόσωπο Ιδιωτικού Δικαίου, εποπτεύεται από το Υπουργείο Ενέργειας και Περιβάλλοντος, όμως, όσον αφορά τις υποχρεώσεις των εργαζομένων και τα δικαιώματά τους ισχύει το Διοικητικό Δίκαιο. Για παράδειγμα, δεν δικαιούνται άδειες, επειδή δουλεύουν σε Νομικό Πρόσωπο Ιδιωτικού Δικαίου. Όταν μια γυναίκα αποκτήσει τέκνο δεν δικαιούται την άδεια που δικαιούνται οι Δημόσιοι υπάλληλοι. Επιπλέον, θεωρούμε ότι αυτή η ομηρία συνεχίζεται και τους κοροϊδεύετε δίνοντάς τους ψεύτικες ελπίδες ότι θα έχουν τη δυνατότητα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Παρακαλώ, να ολοκληρώσετε, εκτός εάν εξαντλήσετε και την δευτερολογία σας.

ΑΝΤΩΝΙΟΣ ΘΕΟΧΑΡΗΣ (Ταμίας της Ομοσπονδίας Συλλόγων Αποκεντρωμένων Διοικήσεων Ελλάδας): Σας παρακαλώ, ακόμα δεν άρχισα. Με διακόπτεται στο ενάμισι λεπτό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Μιλάτε τεσσεράμισι λεπτά. Συνεχίστε.

ΑΝΤΩΝΙΟΣ ΘΕΟΧΑΡΗΣ (Ταμίας της Ομοσπονδίας Συλλόγων Αποκεντρωμένων Διοικήσεων Ελλάδας): Θα τελειώσω. Πιστεύουμε ότι, τους κοροϊδεύετε ξέροντας πολύ καλά ότι, πρώτον, η παράταση συμβάσεων, σύμφωνα με την απόφαση του Ελεγκτικού Συνεδρίου για τους Δήμους, δεν μπορεί να γίνει πέρα από τους 24 μήνες. Δεύτερον, ξέρετε πολύ καλά ότι, όταν γίνει η προκήρυξη δεν αποκλείεται κανένας Έλληνας πολίτης να υποβάλλει αίτημα για να καλύψει τη θέση του υπαλλήλου με οκτάμηνη σύμβαση. Ξέρετε πολύ καλά ότι, δεν μπορείτε να μετατρέψετε τις συμβάσεις σε συμβάσεις αορίστου χρόνου, επειδή αυτό σας το επιβάλει η Ε.Ε. κ.α.. Ξέρετε πολύ καλά ότι, αυτοί οι εργαζόμενοι, έντεκα χρόνια τώρα, εάν δούλευαν στον ιδιωτικό τομέα θα τους έκαναν μόνιμους. Ούτε αυτό δεν τολμάτε να κάνετε.

Τελειώνοντας, θα ήθελα να αναφερθώ σε μια διάταξη που είναι στο άρθρο 16, που αναφέρει ότι, όσοι δεν είναι δασικοί υπάλληλοι και οδηγούν να παίρνουν διανυκτέρευση. Εμείς προτείνουμε αυτοί οι υπάλληλοι να ενταχθούν στους δασικούς υπαλλήλους, όπως όλοι οι άλλοι υπάλληλοι που υπηρετούν στα Δασαρχεία και είναι οι μοναδικοί, οι οποίοι δεν ονομάζονται δασικοί υπάλληλοι. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Συνεχίζουμε τώρα με το Συντονιστικό των Προέδρων των Φορέων Διαχείρισης. Θα ξεκινήσουμε με τον κ. Κουτσούμπα, μέλος Συντονιστικού και Πρόεδρος Δ.Σ. του Φορέα Διαχείρισης του Εθνικού Θαλάσσιου Πάρκου Ζακύνθου, για 4 λεπτά με μία ανοχή.

ΔΡΟΣΟΣ ΚΟΥΤΣΟΥΜΠΑΣ (Μέλος Συντονιστικού και Πρόεδρος Δ.Σ. του Φορέα Διαχείρισης του Εθνικού Θαλάσσιου Πάρκου Ζακύνθου): Ευχαριστώ, κυρία Πρόεδρε. Αγαπητέ κύριε Υπουργέ, αγαπητοί κύριοι Βουλευτές της Επιτροπής, αγαπητή κυρία Γενική Γραμματέας Περιβάλλοντος, το δίκτυο των Προέδρων των Φορέων Διαχείρισης των προστατευόμενων περιοχών και το οποίο, όπως αναφέρθηκε, ως μέλος του Διοικητικού οργάνου έχω την τιμή να εκπροσωπώ στη σημερινή συνεδρίαση, τα τελευταία χρόνια, συνεχώς και αταλάντευτα, κινούνταν στην κατεύθυνση της αναγκαιότητας ύπαρξης ενός νέου θεσμικού πλαισίου, το οποίο θα συνέβαλε καθοριστικά στην προσπάθεια, όχι μόνο για αποτελεσματική προστασία, αλλά και βιώσιμη ανάπτυξη στις προστατευόμενες περιοχές της χώρας μας.

Στα πλαίσια αυτής της θεώρησης, το δίκτυο έχει επανειλημμένα καταθέσει εγγράφως αναλυτικές προτάσεις σε διάφορα θεσμικά όργανα της Πολιτείας, αλλά και επιστημονικά φόρουμ. Φυσικά, το δίκτυο ανταποκρίθηκε άμεσα στην πρόσκληση του ΥΠ.ΕΝ και ειδικότερα, του Αναπληρωτή Υπουργού ΥΠ.ΕΝ, κ .Σωκράτη Φάμελλου, με την ανάληψη των καθηκόντων του, για την συμμετοχή εκπροσώπου στην επιτροπή εργασίας για το νέο σχέδιο νόμου, για το περιβάλλον και τις προστατευόμενες περιοχές.

Θα θέλαμε, ως δίκτυο, να επισημάνουμε τα εξής θετικά σημεία του σχεδίου νόμου. Για πρώτη φορά, εδώ και πολύ καιρό, από το 2013, οι Φορείς Διαχείρισης είναι στο επίκεντρο του νέου θεσμικού περιβαλλοντικού πλαισίου που προτείνεται για προστατευόμενες περιοχές της χώρας μας.

Στο σχέδιο νόμου προβλέπεται η διαχείριση και προστασία όλων των περιοχών του Δικτύου Natura 2000 από φορέα διαχείρισης και φυσικά, για πρώτη φορά, καλύπτονται και γεωγραφικές περιοχές της χώρας. Εδώ, θα μου επιτρέψετε με τη δεύτερη ιδιότητά μου, αυτή του Καθηγητή στο Τμήμα Επιστημών της θάλασσας του Πανεπιστημίου Αιγαίου, να εκφράσω την ιδιαίτερη χαρά μου για το γεγονός ότι στις νέες γεωγραφικές περιοχές περιλαμβάνεται πλέον ποσοστό περισσότερο από 20% και άρα, ως Ελλάδα, κινούμαστε στην κατεύθυνση εκπλήρωσης των στόχων που έχει βάλει η διατήρηση της βιοποικιλότητας για τη Μεσόγειο, δηλαδή να υπάρχει 10% της θαλάσσιας περιοχής της Μεσογείου από προστατευόμενες περιοχές.

Θετικό τρίτο σημείο είναι η πρόβλεψη στο σχέδιο νόμου για κάλυψη των χρηματοδοτικών αναγκών των φορέων διαχείρισης από πόρους κρατικού προϋπολογισμού.

Τέλος, καταβάλλεται προσπάθεια στο σχέδιο νόμου να υπάρξει μία λύση για θέματα επαγγελματικής αποκατάστασης ανθρώπινου δυναμικού στον φορέα διαχείρισης πολλοί εκ των οποίων, όπως είπαν οι προηγούμενοι ομιλητές, έχουν μία πολύχρονη επαγγελματική εμπειρία και εξειδίκευση σε θέματα περιβάλλοντος και προστασίας βιοποικιλότητας.

Ωστόσο, το δίκτυο θα ήθελε να επισημάνει ορισμένες αδυναμίες, ασάφειες που εντοπίζει στα κείμενα του σχεδίου νόμου και αυτές, κατά την άποψη του δικτύου, θα πρέπει να συμπεριληφθούν και να διορθωθούν στα τελικά κείμενα του σχεδίου νόμου. Οι επισημάνσεις μας διαρθρώνονται σχηματικά σε τέσσερις θεματικές ενότητες.

Στη πρώτη θεματική ενότητα, η οποία έχει να κάνει με την αποτελεσματική προστασία στις προστατευόμενες περιοχές, επισημαίνεται ότι, με την εξαίρεση τριών φορέων διαχείρισης που έχουν προεδρικά διατάγματα σε ισχύ για τις προστατευόμενες περιοχές, όλοι οι υπόλοιποι βρίσκονται αυτή τη στιγμή σε θεσμικό κενό προστασίας, καθώς όπως είναι γνωστό οι περισσότερες προστατευόμενες περιοχές δεν έχουν ΚΥΑ για θέματα διαχείρισης και προστασίας ενώ και σε κάποιες άλλες περιοχές οι ΚΥΑ έχουν καταπέσει μετά από προσφυγές που έχουν γίνει από, διάφορους φορείς στο ΣτΕ.

Επομένως, στο σχέδιο νόμου θα πρέπει να υπάρχει ρητή αναφορά και πρόβλεψη για τη θεσμική προστασία των προστατευόμενων περιοχών μέχρι να ολοκληρωθεί το σε εξέλιξη πρόγραμμα που υπάρχει για σχέδια διαχείρισης και προεδρικών διαταγμάτων για προστατευόμενες περιοχές. Στην καλύτερη των περιπτώσεων, θα ολοκληρωθεί σε τρία χρόνια από τώρα.

Το δεύτερο σημείο σε αυτή τη θεματική ενότητα έχει να κάνει - επισημάνθηκε και από άλλους ομιλητές – με το γεγονός ότι θα πρέπει οι φορείς διαχείρισης να έχουν θεσμικά ρόλο και άποψη και στη σύνταξη των σχεδίων διαχείρισης και όχι μόνο στην αξιολόγηση, εφαρμογή και παρακολούθηση που αναφέρεται στο σχέδιο νόμου.

Η δεύτερη ενότητα επισημάνσεων έχει να κάνει με τις αρμοδιότητες των φορέων διαχείρισης. Ενώ στις θεσμικές αρμοδιότητες του φορέα διαχείρισης επισημαίνεται ήδη στο σχέδιο νόμου η επικουρία των φορέων προς τις δημόσιες και κρατικές υπηρεσίες και αρχές, το ανάποδο δεν φαίνεται να ισχύει.

Θα πρέπει επίσης σύμφωνα με τις θέσεις του δικτύου να υπάρχει ρητή αναφορά στο σχέδιο νόμου για τον εποπτικό ρόλο και την φύλαξη του προσωπικού των φορέων διαχείρισης, δηλαδή τους φύλακες περιβάλλοντος, τους «Park Rangers», μιας και αυτός ο ρόλος υπάρχει σε ιδιωτικούς φορείς και δεν υπάρχει στους κατά τεκμήριο αυτούς που έχει επιλέξει η πολιτεία φορείς διαχείρισης για την προστασία και αποτελεσματική διαχείρισης προστατευόμενων περιοχών.

Τέλος, ένα θέμα το οποίο δεν αναφέρεται με σαφήνεια στο σχέδιο νόμου είναι να δοθεί η δυνατότητα στους φορείς διαχείρισης να μπορούν να έχουν δυνατότητα πιστοποίησης προϊόντων του πρωτογενή τομέα. Σήμα, δηλαδή, log out, ότι το προϊόν παράγεται στην προστατευόμενη περιοχή, αυξάνοντας έτσι την προστιθέμενη αξία του.

Η τρίτη ενότητα των επισημάνσεων του δικτύου έχουν να κάνουν με την διάθεση πόρων στους φορείς διαχείρισης, προφανώς, πέραν από αυτούς που προβλέπονται στο σχέδιο νόμο, δηλαδή τακτικό προϋπολογισμό «Πράσινο Ταμείο», ερευνητικά προγράμματα κ.λπ.. Η άποψη του δικτύου είναι πρώτον, ότι θα πρέπει να υπάρξει σαφής πρόβλεψη και σχετική συγκεκριμένη αναφορά ή δυνατόν και με συγκεκριμένο ποσοστό για διάθεση πόρων στους φορείς διαχείρισης από όλες τις ΑΠΕ.

Δεύτερον, το δίκτυο θεωρεί ότι στο θέμα της απλής παραχώρησης χρήσης αιγιαλού και παραλίες σε προστατευόμενες περιοχές παρά το γεγονός ότι υπάρχει σχετικός νόμος του 2017, οι εφαρμοστικές διατάξεις της ΚΥΑ τον ακυρώνουν στην πράξη αυτό τον νόμο. Ζητάμε να υπάρχει δυνατότητα εφαρμοστικότητας της συγκεκριμένης δυνατότητας. Μιλάω για παραλίες σε προστατευόμενες περιοχές να μην υπάρξει παρανόηση. Αν δεν γίνει σε αυτό το σχέδιο νόμου που είναι του ΥΠΕΝ, αναρωτιόμαστε αν θα γίνει ποτέ στη χώρα μας και

Τέλος, για το θέμα των πρόσθετων πόρων θα πρέπει να υπάρχει πρόνοια στο σχέδιο νόμου για κάποια διάθεση είτε ενός ποσού σε κάθε εισιτήριο είτε σε ποσοστό επί συνόλου οικονομικών δράσεων από την άσκηση οικοτουριστικών δραστηριοτήτων από ειδικούς φορείς και εταιρείες αφού όλοι αυτοί δραστηριοποιούνται εντός των προστατευόμενων περιοχών, π.χ. ορνιθοπανίδας, Aid Seed για φάλαινες, για θαλάσσια χελώνα. Δεν ξέρω εάν υπάρχει, θα έπρεπε όμως να υπάρχει έστω ένα μικρό τέλος για την άσκηση αυτή στους φορείς διαχείρισης που στο κάτω – κάτω φροντίζουν να υπάρχουν τα προϊόντα εκείνα, δηλαδή οι φυσικοί βιολογικοί πόροι πάνω στους οποίους στηρίζεται η επιχειρηματική δραστηριότητα.

Τέλος, η τέταρτη θεματική ενότητα όπου το δίκτυο θα ήθελε να κάνει κάποιες επισημάνσεις αφορούν την αποτελεσματική και εύρυθμη λειτουργία των φορέων διαχείρισης. Είναι προφανές ότι με την εμπειρία που έχει το δίκτυο από την πολύχρονη διοικητική εμπειρία της εφαρμογής στην πράξη θεμάτων που αφορούν τους φορείς διαχείρισης είναι πολύ σημαντικό να υπάρχει εύρυθμη ομαλή και αποτελεσματική λειτουργία των φορέων διαχείρισης και με ανθρώπινο δυναμικό και με την κατάλληλη υλικοτεχνική υποδομή. Θα έπρεπε κατά την άποψη του δικτύου να υπάρχει πρόβλεψη για έναν ελάχιστο αριθμό λειτουργικών θέσεων σε ένα σχετικό οργανόγραμμα.

Στην παρούσα φάση και στο σχέδιο νόμου το δίκτυο προτείνει για την επίτευξη των προαναφερόμενων ότι θα πρέπει να αξιοποιηθεί το προσωπικό που ήδη υπηρετεί στους φορείς διαχείρισης καθώς σε μεγάλο ποσοστό εργάζεται για πολλά χρόνια στους φορείς διαχείρισης. Έχει αποκτήσει την κατάλληλη και απαιτούμενη για το έργο της προστασίας του περιβάλλοντος εξειδίκευση και φυσικά μην ξεχνάμε ότι αυτή έχει επιτευχθεί με πόρους που έχει καταβάλει το Ελληνικό Δημόσιο και η Ε.Ε.. Με την αξιοποίηση του προσωπικού αυτού διασφαλίζεται και η αποτελεσματική λειτουργία των φορέων διαχείρισης να μην υπάρχει ούτε μια μέρα που δε θα λειτουργήσει ο φορέας διαχείρισης μέχρι να υπάρξει προκήρυξη θέσεων εργασίας αορίστου χρόνου που θα προβλέπονται από οργανογράμματα.

Επίσης, να επισημάνω ότι απαιτείται στο σχέδιο νόμου, δεν υπάρχει, μια πιο στενή διασύνδεση διάδραση των υπηρεσιών του ΥΠΕΝ τόσο με την Επιτροπή «Φύση 2000» όσο και με τους φορείς διαχείρισης.

Κυρία Πρόεδρε, κυρίες και κύριοι Βουλευτές, κύριε Υπουργέ, κυρία Γενική Γραμματέα το αίσθημα αγωνίας του δικτύου για το μέλλον της προστασίας της φύσης της χώρας μας και να βιώσουμε ένα αποτελεσματικό εθνικό σύστημα προστατευόμενων περιοχών παραμένει. Όμως, φυσικά είμαστε στη διάθεσή σας για ό,τι περισσότερο απαιτείται στη κατεύθυνση επίλυσης των όποιων προβλημάτων. Σας ευχαριστώ για την προσοχή σας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Στασινός.

ΓΕΩΡΓΙΟΣ ΣΤΑΣΙΝΟΣ (Πρόεδρος του Τεχνικού Επιμελητηρίου Ελλάδος): Κυρία Πρόεδρε, κύριε Υπουργέ, κύριες και κύριοι Βουλευτές, θα τοποθετηθώ επί της αρχής και θα πω ότι είναι μια θετική προσπάθεια από το Υπουργείο για ρύθμιση ζητημάτων γύρω από τους φορείς διαχείρισης προστατευόμενων περιοχών, οι οποίοι είναι και πολλοί και περιλαμβάνουν εκτάσεις που είναι μεγάλο ποσοστό επί της έκτασης της χώρας. Άρα, θα πρέπει και το Υπουργείο να δείξει την ανάλογη σημασία.

Κάνει μια σημαντική προσπάθεια ρύθμισης πολλών ζητημάτων, το οποίο είναι σημαντικό, αλλά είναι σημαντικό να λύσουμε κάποια στιγμή και το θέμα της βιωσιμότητας όλων αυτών των φορέων, έτσι ώστε να μην έρχονται κάθε χρόνο ή κάθε δύο χρόνια νομοσχέδια που να προσπαθούν να ρυθμίσουν ορισμένα ζητήματα, όπως κυρίαρχα είναι αυτό το ζήτημα των πόρων που θα χρησιμοποιούν, οι οποίοι δεν μπορεί να είναι γενικοί και των εργαζομένων οι οποίοι θα ασχολούνται με τα ζητήματα των προστατευόμενων περιοχών όπου κάποιοι από τους οποίους έχουν αποκτήσει και εξειδίκευση γύρω από τα ζητήματα.

Επειδή είναι, όπως προανέφερα και πριν, πολύ μεγάλες οι εκτάσεις αυτές των προστατευόμενων περιοχών στην Ελλάδα θα πρέπει κάποια στιγμή στο πλαίσιο της διαφάνειας και της ηλεκτρονικής διακυβέρνησης και προτείνω να το εφαρμόσει το Υπουργείο, ενδεχομένως να το προβλέψει και στο παρόν νομοσχέδιο, την ύπαρξη ενός ηλεκτρονικού ψηφιακού χάρτη που θα περιλαμβάνει γεωχωρικές πληροφορίες γύρω από τις προστατευόμενες περιοχές, αλλά και αντίστοιχες αποφάσεις οι οποίοι λαμβάνονται έτσι ώστε να είναι εύκολο να τις πληροφορηθεί οποιοσδήποτε πολίτης.

Τέλος, θα ήθελα να επισημάνω ένα αίτημα από το ΤΕΕ. Αν είναι δυνατόν στα διοικητικά συμβούλια των φορέων να υπάρχει και κάποιος εκπρόσωπος από το Τεχνικό Επιμελητήριο αφού γνωρίζετε ότι γίνονται σημαντικά έργα στις προστατευόμενες περιοχές και θα πρέπει να υπάρχει κάποιος άνθρωπος εξειδικευμένος, ενδεχομένως στο Δ.Σ. , που να μπορεί να βοηθήσει σε αυτή την κατεύθυνση. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Χιονίδης.

ΣΑΒΒΑΣ ΧΙΟΝΙΔΗΣ (Μέλος του Δ.Σ. της Κεντρικής Ένωσης Δήμων Ελλάδος ΚΕΔΕ και Δήμαρχος Κατερίνης): Κυρία Πρόεδρε, κύριε Υπουργέ, κυρία Γενική Γραμματέα, κυρίες και κύριοι, καταρχήν, έχουμε μπροστά μας ένα καλογραμμένο σχέδιο νόμου, το οποίο έχει πολλές θετικές και πολύ σωστά γραμμένες απόψεις.

Θα ήθελα να σταθώ πρώτα στην πολιτική στόχευση του ζητήματος. Έχουμε δημιουργήσει ήδη 36 φορείς, δηλαδή χρειάζονται 252 άτομα επιπλέον, συν τις Συμβουλευτικές Επιτροπές που προβλέπεται και στις οποίες θα αναφερθώ σε λίγο, οι οποίες πιθανόν να είναι επταμελείς ή οκταμελείς επί 36, άλλα 252 άτομα, άρα 500 τόσα άτομα.

Η πρόταση και σκέψη μας είναι ότι θα πρέπει να υπάρχει επιτέλους και ιδιαίτερα από αυτή τη Κυβέρνηση, περισσότερη εμπιστοσύνη στη Τοπική Αυτοδιοίκηση και θα μπορούσε όλο το σύστημα να δουλέψει υπό την εποπτεία, που είναι και ο ρόλος του κράτους που είναι τελικά, για μια πιο αποκεντρωμένη άποψη. Να μην δημιουργούμε συνέχεια νέους φορείς, αλλά θα μπορούσε δια της αυτοδιοίκησης και μάλιστα να απορροφηθούν με ασφάλεια όλοι οι εργαζόμενοι στους φορείς διαχείρισης και να έχουν ένα εξασφαλισμένο μέλλον, γιατί πρέπει να φροντίζουμε για αυτούς τους συγκεκριμένους ανθρώπους.

Το 2ο κομμάτι στο οποίο θα ήθελα να αναφερθώ, πριν μπω στην ουσία και καταθέσουμε τις σκέψεις μας κατ` άρθρο, είναι ότι σε πολλές περιπτώσεις έχουμε στοιχεία όπου ορίστηκαν κάποιες περιοχές και άρα αυτοδικαίως πάνε στους Φορείς και στη διαχείρισή τους, οι οποίες δεν έχουμε και πλήρη στοιχεία, για το αν πραγματικά είναι τέτοιες περιοχές ή θα έπρεπε να είναι τέτοιες περιοχές.

Υπήρχε μια βία παλαιότερα από την κυρία Μπιρμπίλη και δεν ξέρω αν υπήρχε και τώρα ο χρόνος, γιατί τα διαχειριστικά σχέδια και όλες οι υπόλοιπες μελέτες προκηρύσσονται τώρα με 14 εκατ. ευρώ, αν θυμάμαι καλά, άρα λοιπόν δεν ξέρουμε αν αυτό που προβλέπει η ευρωπαϊκή οδηγία, δηλαδή να έχουμε στοιχεία όχι μόνο οφθαλμικά, να έχουμε στοιχεία και με χωρικά δεδομένα, ώστε να δώσουμε ουσία σε αυτά τα πράγματα, γιατί είναι μια μεγάλη περιοχή της χώρας μας. Κοντεύει το 30%.

Συμφωνούμε πάρα πολύ, ότι μπήκε και το θαλάσσιο περιβάλλον. Ναι, να είμαστε σκληροί και αυστηροί, γιατί αυτό είναι πλούτος της χώρας, αλλά να μιλήσουμε για τον πραγματικό πλούτο και αν πραγματικά οι Φορείς αυτοί θα έχουν τις περιοχές, όπου πραγματικά να προστατεύσουν με πραγματικά μέτρα και όχι όπως γινόταν μέχρι πρόσφατα, όπου μπορούσες να βρεις και έναν κυνηγό, γιατί δεν είχε κανείς τη δυνατότητα να εποπτεύσει αυτούς τους χώρους με κανένα τρόπο. Μπορούσαν να βγουν κυνηγοί και να κυνηγήσουν. Με ποιο τρόπο εποπτευόταν και με ποιο τρόπο θα εποπτευθούν; Αυτά, όσον αφορά στη στρατηγική.

Πάμε λοιπόν στο άρθρο 3. Μιλάμε για συμβουλευτική επιτροπή και ορθώς μπαίνει ως πιλοτικό το κομμάτι του Θερμαϊκού. Τι είναι αυτή η συμβουλευτική επιτροπή, θα αποτελείται από σοφούς, ποιος είναι ο στόχος και πόσο δεν θα διευκολύνει την λειτουργία του 7μελούς συμβουλίου να έχει αποφασιστικές αρμοδιότητες, όπως λέει παρακάτω; Τι έννοια θα έχει, θα έχει κάποιο ρόλο ή απλώς είναι μια έκφραση γνώμης, η οποία κατά την κρίση του συμβουλίου ή κατόπιν του Υπ.Ε.Ν., θα μετράει κάπου αυτό το πράγμα; Αυτό είναι ένα ζητούμενο.

Σε ό,τι αφορά τις αρμοδιότητες που λέγονται στο άρθρο 4, ας διευκρινιστούν αυτά τα πράγματα. Τι σόι ιστορία είναι αυτή η συμβουλευτική επιτροπή, είναι ένα «καπέλο» πάνω στο συμβούλιο και γιατί δεν μπορεί το συμβούλιο να αναθέσει σε ειδικούς να κάνουν τις ανάλογες μελέτες και να συμβουλεύσουν ή σε ομάδες ανθρώπων ή σε πανεπιστήμια;

Λέμε έχει «αποφασιστική αρμοδιότητα». Τι «αποφασιστική αρμοδιότητα», χωρικά ή στα θέματα τα οποία λένε ότι έχουν αρμοδιότητα και τι σημαίνει «αποφασιστική αρμοδιότητα»; Μπαίνουν τα ερωτήματα, δηλαδή, μπορεί ένα Νομικό Πρόσωπο Ιδιωτικού Δικαίου να έχει αποφασιστική αρμοδιότητα για ζητήματα, τα οποία οφείλει να έχει το κράτος μόνο; Να αρχίσουμε ξανά τις ίδιες λογικές, όπου το κράτος ανέθεσε την υπογραφή των σχεδίων πόλεων στους νομάρχες ή τους δημάρχους και με την πρώτη πιστολιά στο Συμβούλιο της Επικρατείας - και στα πρωτοβάθμια δικαστήρια - κατέπεσαν;

Τι σημαίνει «αποφασιστική αρμοδιότητα»;

Κατά την άποψή μας, η αποφασιστική αρμοδιότητα θα πρέπει να είναι ξεχωριστή, να είναι στα θέματα της διοίκησης. Αυτή τη στιγμή, αυτά είναι υπό την αιγίδα- και θέλει μια πολύ καλά οργανωμένη υπηρεσία- του Υπ.Ε.Ν., ακόμα και με στελέχη των Φορέων αυτών, τα οποία έχουν μια τεράστια εμπειρία ή άλλων ανθρώπων οι οποίοι έχουν εμπειρία, να υπάρξει μια στελέχωση ώστε να υπάρχει το «operation» από το Υπουργείο, γιατί το Υπουργείο αποφασίζει. Το κράτος είναι αυτός που αποφασίζει σε πολύ συγκεκριμένα θέματα. Κρατάμε τις επιφυλάξεις μας ως προς αυτό το κομμάτι.

Αναφέρεται πως πρέπει να έχει τοπικά άποψη ή καθοριστική άποψη σε όλα τα «τοπικά αναπτυξιακά». Δεν το καταλάβαμε, να δούμε σε ποιο βαθμό και με ποιο τρόπο. Θα εκφράζει γνώμη, θα έχει αποφασιστική αρμοδιότητα και ποιος είναι αυτός που μπορεί να κρίνει τα «τοπικά αναπτυξιακά», ένα συμβούλιο στο οποίο συμμετέχει και η Αυτοδιοίκηση;

Στο άρθρο 5 λέει «άμισθο διοικητικό συμβούλιο». Ποιος θα πάει σε ένα άμισθο διοικητικό συμβούλιο; Εμείς προτείνουμε έμμισθο διοικητικό συμβούλιο, εκτός από τα πρόσωπα της τοπικής Αυτοδιοίκησης που συμμετέχουν.

Αν δεν αποφασίσει το Υπουργείο, διαφορετικά να γίνουν 13 ή 15 φορείς σε όλη την περιφέρεια με κυρίαρχο φορέα ένα Νομικό Πρόσωπο Δημοσίου Δικαίου που είναι οι δήμοι ή οι περιφέρειες, τότε να υπάρχει έμμισθος ώστε να μπορέσει να υπάρχει ένα ενδιαφέρον κάποιος ο οποίος ασχολείται και να ασχοληθεί επαγγελματικά και εντατικά. Δεν χρειάζεται καμία αποζημίωση για τους φορείς των δήμων και των περιφερειών.

Η εκπροσώπηση φορέων πώς θα διασφαλιστεί; Πιστεύετε ότι μεταξύ των ΜΚΟ που υπάρχουν θα μπορέσει να βρεθεί λύση εντός 20 ημερών να εκπροσωπηθούν ή επειδή είναι 36 φορείς θα γίνει μοιρασιά μεταξύ τους; Και ποιοι είναι οι φορείς οι τοπικοί, οι οποίοι θα μπορούν να έχουν το αίτημα και να αποφασίζει μόνο ο Υπουργός. Ποιος άλλος θα μπορούσε να αποφασίζει για το πώς θα εκπροσωπηθούν και ποιες ΜΚΟ σε αυτή την υπόθεση, η οποία είναι κάτι ουδέτερο, κάτι έξω από την κρατική αυστηρά μέριμνα.

Τέλος πάντων, θα πρέπει όλα αυτά να συγκρίνονται με γεωχωρικές πληροφορίες όπως αναφερθήκατε πριν διότι, βρισκόμαστε στο σημείο να μην έχουμε γεωχωρική αναφορά ούτε και τη σωστή πληροφόρηση για τα ποια είδη σύμφωνα με το πόσους αριθμός ζευγών πουλιών ή άλλων ζώων υπάρχουν εκεί τα οποία πρέπει να προστατευθούν.

Στους πόρους. Σαφώς υπάρχουν πόροι και είναι σαφές και ξεκάθαρο. Σε ένα σημείο λέει ότι «δύνανται να περνούν από τις ΑΠΕ επιπλέον ποσά». Τι σημαίνει αυτό; Είναι μια «κερκόπορτα» για το 3% που είναι υπέρ των τοπικών κοινωνιών και πάει υπέρ της Αυτοδιοίκησης, θα πρέπει από αυτό το ελάχιστο 3% να παίρνουν οι Φορείς Διαχείρισης με Υπουργική Απόφαση; Να διευκρινιστεί. Εμείς, λέμε «ναι», όταν θέλουν να κάνουν προγραμματικές συμβάσεις οι δήμοι - είναι απολύτως κατανοητό - ή όταν θέλουν να ενισχύσουν, όπως είναι και ο Δήμος μου, και να είναι σε διάθεση να βοηθήσει τον Φορέα με οικονομική ενίσχυση. Άρα, λοιπόν, πρέπει να διευκρινιστεί και δεν πρέπει να μείνει αυτό έτσι χωρίς να υπάρχει απάντηση.

Ήθελα να καταθέσω μια πρόταση, επίσης, την οποία θα καταθέσω γραπτώς στο πλαίσιο, την οποία περιγράφω ως εξής. Όταν αποδεικνύεται σε κάποια περιοχή ότι δεν τηρούνται οι προδιαγραφές, ώστε αυτή να οριστεί ως ΖΕΠ ή να είναι υπό τον έλεγχο του φορέα, τότε να μπορεί αυτοδικαίως να υποβάλλεται στον Υπουργό αίτημα αποκοπής της συγκεκριμένης περιοχής από την περιοχή προστασίας και από το κομμάτι επιρροής των φορέων. Ιδιαίτερα, όταν αφορά ήδη πολεοδομημένες εκτάσεις οι οποίες εκ παραδρομής και κατά παράβαση των κανόνων της Νομικής Ασφάλειας που έχει ο πολίτης έναντι του κράτους, να μπορούν αυτοδικαίως να εξαιρούνται, όταν αποδεικνύεται με επιστημονικό τρόπο ότι δεν υπάρχει, γιατί δεν υπάρχει έτσι και αλλιώς σε πολλές περιοχές. Αλλά, εδώ όταν το αποδείξει κάποιος, θα πρέπει αυτές οι περιοχές να βγαίνουν, ώστε να αποφορτιστούν και οι φορείς από επιπλέον περιοχές που δεν έχουν αξία προστασίας. Πιστεύουμε, λοιπόν, ότι οι εργαζόμενοι στους συγκεκριμένους φορείς επίσης πρέπει να «απορροφηθούν» και ήδη προτείναμε ότι θα ήταν μια καλή λύση να «απορροφηθούν» και στους οικείους δήμους.

Ένα τελευταίο. Θα παρακαλούσαμε σε κάθε συνεδρίαση του Δ.Σ., παρόλο που υπάρχει εκπρόσωπος Τοπικής Αυτοδιοίκησης, να καλούνται υποχρεωτικά όταν αφορά την χωρική τους ενότητα οι οικείοι δήμοι, να εκπροσωπούνται στα Διοικητικά Συμβούλια όταν συζητείται θέμα το οποίο θα μπορέσει να αφορά αυτούς τους συγκεκριμένους δήμους και να έχουν και δικαίωμα λόγου.

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Την πρότασή σας μπορείτε να την υποβάλλετε και ηλεκτρονικά.

Τον λόγο έχει η κυρία Χριστοπούλου.

ΙΟΛΗ ΧΡΙΣΤΟΠΟΥΛΟΥ (Εκπρόσωπος των Περιβαλλοντικών Μη Κυβερνητικών Οργανώσεων (ΜΚΟ) και υπεύθυνη πολιτικής για το φυσικό περιβάλλον της WWF Hellas): Ευχαριστώ πολύ. Για όσους δεν γνωρίζουν, η «Επιτροπή Φύση» θεσπίστηκε το 1998. Αποτελεί το κεντρικό γνωμοδοτικό όργανο του κράτους για την προστασία και διατήρηση της βιοποικιλότητας και λειτουργεί και ως επιτροπή προστατευόμενων περιοχών. Έχει, ήδη, κάνει πολλές προτάσεις. Το 2011 μετά την πρώτη αξιολόγηση των φορέων διαχείρισης – που δεν είχε γίνει ποτέ - και σε συνέχεια των διαφόρων προτάσεων για τη βελτίωση της λειτουργίας των φορέων διαχείρισης, είχε επισημανθεί η αγωνία της για τα έργα και τις δράσεις που δεν λαμβάνονται για τις προστατευόμενες περιοχές. Το νομοσχέδιο, κατά τη γνώμη της Επιτροπής, κινείται στη σωστή κατεύθυνση αναγνωρίζοντας τον ρόλο που μπορούν να διαδραματίσουν οι φορείς διαχείρισης. Όμως δεν είναι αρκετό να θεσπίζουμε φορείς διαχείρισης. Δεν είναι αρκετό να θεσπίζουμε προστατευόμενες περιοχές και να θεσπίζουμε φορείς διαχείρισης, αφού χρειάζονται αυτοί να είναι αποτελεσματικοί και λειτουργικοί. Εδώ είναι που έχουμε μια αμφιβολία. Εδώ, λοιπόν, αναρωτιόμαστε αν θα υπάρχει τελικά τακτικό προσωπικό. Αν θα υπάρχει σταθερή χρηματοδότηση. Δεν είναι κατανοητό πώς θα λειτουργήσει η παρακολούθηση της κατάστασης των ειδών των προστατευόμενων χαρακτηριστικών των περιοχών. Δεν βλέπουμε κάποια βελτίωση σε σχέση με τη φύλαξη και το κυριότερο πώς θα μπορέσουν οι φορείς διαχείρισης να διαχειριστούν τις περιοχές όταν δεν έχουν λόγο στο σχέδιο διαχείρισης της περιοχής και δεν αποσαφηνίζονται οι συναρμοδιότητες με άλλες υπηρεσίες. Μέσα στο νομοσχέδιο δίνεται ένας ρόλος στην «Επιτροπή Φύση». Εμείς όπως έχουμε κάνει πολλές φορές θέλουμε να ανταποκριθούμε στο ρόλο αυτό και να λειτουργήσουμε συμβουλευτικά, αλλά δεν μπορούμε χωρίς να υπάρχει τεχνική και διοικητική υποστήριξη. Πώς θα μπορέσουμε να ανταποκριθούμε, να αξιολογήσουμε 36 ετήσιες εκθέσεις και να παρέχουμε ουσιαστική κατεύθυνση για το 30% της χερσαίας έκτασης και το 22% των θαλασσών μας, χωρίς την οποιαδήποτε στήριξη; Προτείνουμε αυτή την στήριξη να την αναλάβει η νέα Διεύθυνση Φυσικού Περιβάλλοντος. Απλώς αυτή η Διεύθυνση χρειάζεται να μας παρέχει αυτή τη στήριξη. Τέλος, να προχωρήσει το νομοσχέδιο με κάποιες βελτιώσεις.

Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει η κυρία Ιγγλέζη.

ΑΙΚΑΤΕΡΙΝΗ ΙΓΓΛΕΖΗ: Καταρχάς, να καλωσορίσω όλους τους φορείς, οι οποίοι παραβρέθηκαν, εδώ, σήμερα. Είναι πάρα πολύ σημαντικό ότι σήμερα συζητάμε για ένα τόσο σοβαρό θέμα, όπως είναι η προστασία και η διαχείριση των προστατευόμενων περιοχών με την καθίδρυση των φορέων διαχείρισης. Επίσης, είναι πολύ σημαντικό ότι οι άνθρωποι που ασχολούνται με τη φύση και το περιβάλλον είναι σήμερα εδώ και εκφράζουν τις απόψεις τους.

Θα ξεκινήσω την τοποθέτησή μου με κάποια ζητήματα, τα οποία ακούστηκαν. Ανέφερε ο εκπρόσωπος της Ένωσης Περιφερειών ότι πρέπει οι φορείς να χωριστούν στις 13 Περιφέρειες. Δυστυχώς ή ευτυχώς η φύση διοικητικά όρια δεν γνωρίζει. Το πώς διαχειρίζεται μια περιοχή της φύσης κ.λπ., αυτό το καθορίζει η ίδια η φύση και όχι τα διοικητικά όρια. Δεν μπορούμε, λοιπόν, να χωρίζουμε τις προστατευόμενες περιοχές σύμφωνα με τα διοικητικά όρια. Θα σας αναφέρω ένα απλό παράδειγμα και το πιο τρανταχτό. Ο Κορινθιακός Κόλπος σε ποια Περιφέρεια θα πάει; Ακούγεται από την Ένωση Περιφερειών, αλλά ακούω τα ίδια πράγματα από τους δασολόγους, από το ΓΕΩΤΕΕ, να λένε ότι πρέπει να χωρίσουμε τις προστατευόμενες περιοχές σύμφωνα με τα διοικητικά όρια των Περιφερειών. Αυτό εμένα μου φαίνεται αδιανόητο. Αδιανόητο να ακούγονται αυτά τα πράγματα από το φορέα, ο οποίος εκπροσωπεί το επιστημονικό προσωπικό που ασχολείται με τη φύση και πολύ περισσότερο τους συναδέλφους μου δασολόγους. Επίσης, άκουσα ότι πρέπει η δασική υπηρεσία να αναλάβει την διαχείριση αυτών των προστατευόμενων περιοχών.

Ποια δασική υπηρεσία, κύριοι συνάδελφοι; Αυτή που απαξιώθηκε και υποστελεχώθηκε τόσα χρόνια από τις προηγούμενες Κυβερνήσεις, μπορεί να αναλάβει τη διαχείριση αυτών των προστατευόμενων περιοχών; Μπορεί αυτή η υπηρεσία που κυρίως διαχειρίζεται δασικά οικοσυστήματα να αναλάβει τη διαχείριση των θαλάσσιων προστατευόμενων περιοχών; Δηλαδή, να λέμε πράγματα τα οποία μπορεί να ισχύσουν. Εγώ θα έλεγα, κύριοι συνάδελφοι, να κάνουμε το εξής. Να αγωνιστούμε όλοι μαζί, έτσι ώστε αυτή η δασική υπηρεσία να γίνει μια σύγχρονη υπηρεσία, η οποία θα περιλαμβάνει και άλλες ειδικότητες, πέραν από τους δασολόγους, να υπάρχουν βιολόγοι και άλλες ειδικότητες και πολύ περισσότερο να προσπαθήσουμε όλοι μαζί να υπάρχει μια στενή συνεργασία μεταξύ της δασικής υπηρεσίας και των φορέων διαχείρισης των προστατευόμενων περιοχών, για το καλό της φύσης, του περιβάλλοντος και του κλάδου μας.

Θέλω να πω δύο πράγματα στον κ. Βάκκα, διότι αναφέρθηκε σε ένα σημείο της ομιλίας μου, σχετικά με την αρχική στελέχωση των φορέων, ότι έγινε βάσει κριτηρίων η επιλογή επιστημονικού προσωπικού. Ναι, πραγματικά το είπα και έτσι είναι. Ναι, κ. Βάκκα, μπορεί και το επιστημονικό προσωπικό να επιλέγεται με εποχιακά κριτήρια. Δουλεύουν και επιστήμονες εποχιακά. Το έκανα 18 χρόνια και δεν χρειάζεται να μου το πείτε εμένα, εάν μπορεί να γίνει ή όχι.

Επίσης, θέλω να πω στον κ. Βάκκα, ότι δεν είναι καλό - με το φόβο μήπως χάσουμε κάποια προνόμια μισθολογικά κ.λπ. - να οδηγήσουμε τους συνάδελφους όλους, στο να χάσουν εντελώς τη δουλειά τους και ξέρετε πάρα πολύ καλά για ποιο πράγμα μιλάω. Ότι δεν υπήρχε περίπτωση να γίνει παράταση των συμβάσεων σας, για άλλη μια χρονιά, γιατί, πραγματικά, κινδύνευαν όλοι να χάσουν την εργασία τους και νομίζω ότι έγινε κατανοητό από πάρα πολλούς συναδέλφους σας. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε την κυρία Ιγγλέζη. Το λόγο έχει ο Εισηγητής της ΝΔ, κ. Στύλιος.

ΓΕΩΡΓΙΟΣ ΣΤΥΛΙΟΣ (Εισηγητής της ΝΔ): Ευχαριστώ, κυρία Πρόεδρε.

 Κατ' αρχήν, θέλω να καλωσορίσω όλους τους φορείς που συμμετείχαν. Ενημερώνω ότι είχα μια επίκαιρη ερώτηση, και γι' αυτό το λόγο ήμουν απών για ένα διάστημα και δεν άκουσα κάποιους από τους φορείς. Θα ενημερωθώ όμως από τα πρακτικά και διαβάζοντας και τα υπομνήματά τους.

Γνωρίζετε ότι η θέση της Ν.Δ. είναι να κάνουμε σύνθεση - το είπα και στην ομιλία μου στην αρμόδια Επιτροπή - να ακούσουμε τους φορείς, να λάβουμε από ΄κει τα μηνύματα και να προχωρήσουμε στη δική μας οριστική τοποθέτηση, αλλά και στη θέση μας, σε σχέση με τα ζητήματα που αφορούν τη φύση και το περιβάλλον και ειδικότερα, να στηρίξουμε το θεσμό των φορέων διαχείρισης προστατευόμενων περιοχών. Δεν θέλω να μαλώσω, ούτε να επιπλήξω κανέναν από τους παρευρισκόμενους φορείς για την τοποθέτησή τους, γιατί είμαι από αυτούς που πιστεύω ότι έχουν την ελευθερία της γνώμης και της άποψης και εκπροσωπούν συλλόγους, συλλογικά όργανα, ομοσπονδίες, φορείς και όχι προσωπικές απόψεις και, γι' αυτό το λόγο, είναι δεκτές. Εξάλλου, αυτό επιτάσσει και ο διάλογος.

Θέλω να ρωτήσω τον εκπρόσωπο του ΓΕΩΤΕΕ, καθώς και τον εκπρόσωπο των εργαζομένων της αποκεντρωμένης διοίκησης, να διευκρινίσουν και να μας πουν πιο καθαρά και να το ακούσουμε ξανά για την επικάλυψη της νομοθεσίας ανάμεσα στις αποκεντρωμένες διοικήσεις, στα δασαρχεία δηλαδή και στους φορείς διαχείρισης προστατευόμενων περιοχών. Και εάν έχουν και κάποιες προτάσεις, να τις ξανακούσουμε. Επίσης, θέλω να ρωτήσω τον εκπρόσωπο των εργαζομένων των συλλόγων στους φορείς διαχείρισης, γιατί δεν ήμουν εδώ στην τοποθέτησή του, εάν αυτοί πιστεύουν ότι με τις οκτάμηνες συμβάσεις, ο φορέας διαχείρισης θα μπορεί να επιτελέσει το έργο το οποίο, τουλάχιστον, είχε μέχρι τώρα και εάν θα μπορέσει να συμβάλλει στα σχέδια διαχείρισης.

Δεύτερον, θέλω να ρωτήσω και να διευκρινιστεί επίσης, πάλι από τον Πρόεδρο των εργαζομένων, εάν υπάρχει κάποια συνεργασία με αυτούς οι οποίοι συντάσσουν σήμερα τις μελέτες και τα σχέδια διαχείρισης, από αυτούς που έχουν αναλάβει να συντάξουν τα νέα σχέδια διαχείρισης των προστατευόμενων περιοχών. Επίσης, να ρωτήσω τη γνώμη τους, εάν πιστεύουν ότι θα πρέπει οι φορείς διαχείρισης να υπάγονται στις Περιφέρειες, ή να υπάγονται στο Υπουργείο. Ευχαριστώ.

 ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ(Ειδικός Αγορητής της Δημοκρατικής Συμπαράταξης): Καλωσορίζω με τη σειρά μου και εγώ τους εκπροσώπους των φορέων. Νομίζω ότι ακούστηκαν ειδικά θέματα που αφορούν το νομοσχέδιο, αλλά να δούμε λίγο τη «μεγάλη εικόνα».

Ο Υπουργός μας είπε χθες ότι έχουμε στη διάθεσή μας 10 εκατομμύρια για μισθοδοσία και λειτουργικά έξοδα από τον προϋπολογισμό και το Πράσινο Ταμείο, 17 εκατομμύρια για να γίνουν σχέδια δράσης από το πρόγραμμα «LIFE» και θα μπορούσαν να αντληθούν και κάποια χρήματα από το ΕΣΠΑ, τα οποία θα μπορούσαν οι φορείς να χρησιμοποιήσουν. Το ερώτημα, λοιπόν, που προκύπτει είναι οι δομές που προτείνει ο Υπουργός - αναφέρομαι στους παρευρισκόμενους - οι νέοι φορείς, έτσι όπως περιγράφονται στον νόμο, μπορούν να είναι λειτουργικοί, μπορούν να κάνουν αυτή τη δουλειά;

Επίσης, για να πετύχει το νομοσχέδιο τους στόχους του, χρειάζεται προσωπικό που να γνωρίζει τη δουλειά και να μπορεί να αντλήσει χρήματα από το ΕΣΠΑ, να έχει εμπειρία, νομικό πλαίσιο που να μην βάζει τρικλοποδιές και να καθυστερεί τους υπαλλήλους, ρεαλιστικά σχέδια δράσης που να μπορούν άμεσα να εφαρμοστούν. Θέλω, λοιπόν, οι φορείς να μας πουν αν υπάρχουν προβλήματα σ' αυτούς τους τρεις άξονες και πώς μπορούμε να τα διορθώσουμε στο νομοσχέδιο. Ειδικότερα, επειδή ο επιτελικός ρόλος του Υπουργείου δεν περιγράφεται στον νόμο, εμείς φοβόμαστε ότι κινδυνεύουμε να βρεθούμε σε φορείς δύο ταχυτήτων. Οι φορείς που θα είναι προσανατολισμένοι στο να αντλήσουν ευρωπαϊκά χρήματα από τα ταμεία και να προσλαμβάνουν προσωπικό για να καλύψουν τις ανάγκες του ΕΣΠΑ και οι φορείς που θα αρκούνται στους πόρους του προϋπολογισμού, οι οποίοι θα προσλαμβάνουν προσωπικό μόνο για να αντιμετωπίζουν επείγουσες ανάγκες. Βάζω το ζήτημα, εάν οι φορείς βρίσκονται στο ίδιο επίπεδο ετοιμότητας, λειτουργικότητας, στελέχωσης για να μπορούν να προχωρήσουν. Έτσι λοιπόν, ίσως εξαγγείλει ο Υπουργός ποιες θα είναι οι δικλίδες ασφαλείας ώστε να εξασφαλισθεί κατ' ελάχιστον η εκτέλεση του έργου, το οποίο φιλοδοξεί το νομοσχέδιο να κάνουν οι φορείς.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει η κυρία Ζαρούλια.

ΕΛΕΝΗ ΖΑΡΟΥΛΙΑ(Ειδική Αγορήτρια της Χρυσής Αυγής): Ο Λαϊκός Σύνδεσμος Χρυσή Αυγή ζητά από την εκπρόσωπο των 12 ΜΚΟ, που μίλησε νωρίτερα, να κατατεθούν στην Επιτροπή τα καταστατικά όλων αυτών των ΜΚΟ. Πρέπει ο ελληνικός λαός να γνωρίζει ποιοι τις απαρτίζουν.

Κάποια από τις εκπροσώπους των φορέων, τοποθετήθηκε λέγοντας ότι είναι σημαντικό η φύση και το περιβάλλον να ενώνει όλους τους Έλληνες, ανεξαρτήτως κομμάτων.Εμείς συμφωνούμε με αυτή την τοποθέτηση και πάνω σε αυτή τη φιλοσοφία, η Χρυσή Αυγή, το καλοκαίρι του 2013, είχε δωρίσει στον ΑΡΚΤΟΥΡΟ 5.000 €. Όμως, ενώ στην αρχή τα είχε αποδεχθεί, στη συνέχεια, μας τα επέστρεψε πίσω, στέλνοντας μια επιστολή που αναγράφονταν μεταξύ άλλων ότι δε συνδέθηκε ποτέ με κυβερνητικές πολιτικές, δεν εισέπραξε κρατικές επιδοτήσεις, δε συμμετείχε σε κανενός είδους κομματικές διαδικασίες και δεν ενισχύθηκε οικονομικά ή άλλως από κομματικούς μηχανισμούς.

Αυτή ήταν η απάντηση του ΑΡΚΤΟΥΡΟΥ που, ενώ στην αρχή τα αποδέχθηκε τα χρήματα, στη συνέχεια μας τα επέστρεψε.

Αναρωτιόμαστε μήπως σε αυτό έπαιξε ρόλο ο γνωστός μισέλληνας Μπουτάρης, ο οποίος έχει πολιτική ταυτότητα και μάλιστα ενεργή και είναι από τα ιδρυτικά μέλη του ΑΡΚΤΟΥΡΟΥ.

Δε μπορεί ο ΑΡΚΤΟΥΡΟΣ να ισχυρίζεται αυτά, τη στιγμή που συμβαίνουν αυτά τα πράγματα.

Επιπροσθέτως, ανατρέξαμε στο διαδίκτυο και βρήκαμε, θα τα καταθέσω για τα πρακτικά, στον ιστότοπο «The Press Project» ότι ο ΑΡΚΤΟΥΡΟΣ έχει χρησιμοποιήσει χρήματα του ελληνικού δημοσίου. Οπότε, αυτά που αναφέρει στην επιστολή του είναι ανακόλουθα.

Τέλος, θέλω να κάνω μια επισήμανση στον Υπουργό, να μην μιλάει για ευρεία αποδοχή του νομοσχεδίου. Εάν δεν θέλει να ακούσει τις τοποθετήσεις της Αντιπολίτευσης, να ακούσει τους άμεσα εμπλεκόμενους και ενδιαφερόμενους και να καταλάβει και να λάβει υπόψη του τις αντιθέσεις των φορέων, που ακούσαμε προηγουμένως.

Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε.

Η κ. Μανωλάκου έχει το λόγο.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Ευχαριστώ, κυρία Πρόεδρε.

Κυρία Πρόεδρε, εάν δεν έχουν δυνατότητα να απαντήσουν οι εκπρόσωποι των φορέων - γιατί εξάντλησαν και τη δευτερολογία τους - αυτό σημαίνει ότι και σε μένα αφαιρείτε τη δυνατότητα να κάνω ερωτήσεις διευκρινιστικές ή για περισσότερα στοιχεία.

Συνεπώς, η παρουσία τους θα βαίνει διακοσμητική και όχι ουσιαστική. Με αυτή την έννοια, σας ζητώ να δοθεί χρόνος σε αυτούς που θα ερωτηθούν.

Η πρώτη μου ερώτηση απευθύνεται στους εκπροσώπους του ΓΕΩΤΕΕ και της Ομοσπονδίας Αποκεντρωμένων Διοικήσεων.

Είναι γεγονός ότι το νομοσχέδιο έρχεται να ικανοποιήσει και να προσαρμοστεί με οδηγία της Ε.Ε., που προβλέπει ορισμό φορέων διαχείρισης για το σύνολο του δικτύου, διαφορετικά απειλείται με Ευρωπαϊκό Δικαστήριο.

Ωστόσο, ορισμένες αρμοδιότητες που προβλέπονται, όπως περιβαλλοντική αδειοδότηση για έργα και δραστηριότητες σε διάφορες περιοχές κ.λπ., ήταν των κρατικών υπηρεσιών και, κυρίως, των δασικών υπηρεσιών. Συνεχίζουν, δε, να είναι με βάση το Σύνταγμα.

Οι αρμοδιότητες προς τους φορείς διευρύνονται μέχρι και τη δικαστική συνδρομή, τη χορήγηση αδειών επιστημονικής έρευνας και περιπολιών με τις αρμόδιες κρατικές. Το ερώτημά μου είναι εάν αυτό έρχεται σε αντίθεση με το Σύνταγμα ή η σύγχυση, που είπανε ότι δημιουργείται, έχει επιπτώσεις στη διαχείριση.

Με την ευκαιρία αυτή, στο υπόμνημα, η Ομοσπονδία αναφέρει να μην παραχωρούνται δημόσιες εκτάσεις στους φορείς διαχείρισης. Τι είναι αυτό που τους ανησυχεί;

Το δεύτερο μου ερώτημα είναι προς τον εκπρόσωπο των εργαζομένων στους φορείς, κ. Βάκκα. Ειπώθηκε από την εκπρόσωπο της πλειοψηφούσας παράταξης ότι υπάρχουν προνόμια εργασιακά. Είναι γεγονός ότι οι εργαζόμενοι στους φορείς διαχείρισης καλύπτουν πάγιες και διαρκείς ανάγκες. Υπάρχει μια πείρα 11 ετών.

Από το νομοσχέδιο εξασφαλίζεται ότι αυτό το προσωπικό θα είναι, και μετά το 2019, με τη μορφή σχέσεων εργασίας αορίστου χρόνου;

Οι μισθοί σας, ήθελα να ρωτήσω, πληρώνονται κανονικά;

Για τον Ιανουάριο έχετε πληρωθεί ή υπάρχουν οφειλές;

Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κι εμείς ευχαριστούμε.

Ο κ. Λαζαρίδης, έχει το λόγο.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των ΑΝΕΛ): Και εγώ με τη σειρά μου θα ευχαριστήσω τους εκπροσώπους των φορέων για την ενημέρωση που μας έκαναν. Δεν θα επαναλάβω ερωτήσεις που υπεβλήθησαν από προλαλήσαντες συναδέλφους. Θα ήθελα να ρωτήσω τον κύριο Μπαλαμούρη. Έκανε ένα σχόλιο και μίλησε για συστηματική μη συμμετοχή μελών, ειδικά εκπροσώπων των Υπουργείων κλπ. Θα ήθελα να μας ενημερώσετε τι επιπτώσεις έχει στη λειτουργία του φορέα η απουσία αυτών των μελών.

Δεύτερον, έχουμε ένα πρόβλημα, επάνω στην Θεσσαλονίκη και σε άλλους νομούς, με τον υπερπληθυσμό και ένα περίεργο πολλαπλασιασμό των αγριογούρουνων, με σοβαρές επιπτώσεις στην γεωργία, με κίνδυνο στους κατοίκους, γιατί κυκλοφορούν μέσα σε κατοικημένες περιοχές. Θα ήθελα κάποιες προτάσεις πάνω σε αυτό. Πώς μπορούμε να το αντιμετωπίσουμε, γιατί πλέον κυκλοφορούν ανάμεσα στα σπίτια. Διαβάσαμε πρόσφατα στις εφημερίδες ότι είχαμε ατύχημα στην Εθνική οδό έξω από την Λαμία. Μπήκαν πάνω από 5 αγριογούρουνα στον καινούργιο δρόμο, έπεσε και ένα αυτοκίνητο επάνω και είχαμε πολλούς τραυματίες.

Κάτι άλλο είναι το φαινόμενο που παρουσιάστηκε στον Κορινθιακό με τις μέδουσες. Θα ήθελα μια εξήγηση πάνω σε αυτό και πώς μπορεί να αντιμετωπιστεί αυτό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Δημαράς.

ΓΕΩΡΓΙΟΣ ΔΗΜΑΡΑΣ: Θέλω να ευχαριστήσω τους φορείς για την παρουσία τους αλλά και για το ρόλο που παίζουν στην προστασία του περιβάλλοντος. Θέλω να πω ότι με αυτό το νομοσχέδιο έχουμε μια αύξηση - με την κήρυξη των νέων περιοχών στο δίκτυο NATURA 2000 - της προστατευόμενης επιφάνειας της χώρας κατά 27% και, όσον αφορά στις θαλάσσιες περιοχές, έχουμε μια αύξηση από το 6,1% στο 22,3%. Επομένως, όλοι πρέπει να είμαστε ευχαριστημένοι γιατί και καινούργιοι φορείς προστίθενται αλλά και κυρίως, αυξάνεται η μέριμνα για την προστασία του περιβάλλοντος.

Θέλω να κάνω κάποιες διευκρινιστικές ερωτήσεις περισσότερο. Θα ήθελα να ρωτήσω κάτι την εκπρόσωπο των Περιβαλλοντικών Οργανώσεων, την κυρία Χριστοπούλου. Λέει ότι δεν καλύπτονται κάποιες περιοχές πλέον που δεν είναι στο δίκτυο NATURA, γιατί καταργείται η παράγραφος 1γ΄ του άρθρου 15 του ν. 2742/1999. Προτείνει την αρμοδιότητα αυτή να την πάρουν οι φορείς διαχείρισης. Ήθελα να μας το εξηγήσει αυτό. Επίσης, για το ίδιο θέμα νομίζω από το Ελληνικό Κέντρο Βιοτόπων προτάθηκε ειδική διεύθυνση ή ειδικός φορέας. Ας μας το εξηγήσουν και αυτοί.

Για το Σωματείο των Εργαζομένων θα σας πω ότι όλοι συμφωνούμε με αυτές τις προτάσεις. Δεν μπορεί οι εργαζόμενοι κάθε 8 μήνες να έχουν αυτή την αγωνία αν θα συνεχίσουν και μάλιστα όταν έχουν αποκτήσει μια εμπειρία. Το θέμα είναι να βρούμε έναν τρόπο και διαδικασίες μέσα στο πλαίσιο και να βοηθήσετε και εσείς να λύσουμε τα προβλήματα στην κατάσταση που τα λέτε.

Για το δίκτυο των Προέδρων, λένε ότι υπάρχει ένα νομοθετικό κενό και κάποιοι από τους φορείς - λόγω του ότι οι ΚΥΑ έχουν «καταπέσει» στο Συμβούλιο της Επικρατείας - δεν μπορούν να λειτουργήσουν στα πλαίσια του νόμου. Ας μας το εξηγήσουν αυτό για να πάρουμε μέτρα.

Όσον αφορά τον κύριο Χιονίδη, πραγματικά βάζει μια άλλη διάσταση, ότι θα μπορούσαν το ρόλο αυτό να τον παίξουν οι Δήμοι. Πράγματι, στη λογική της Αποκέντρωσης, που και εγώ εδώ, ως εκπρόσωπος και της οικολογίας, πιστεύω ότι η αυτοδιοίκηση μπορεί να παίξει μεγαλύτερο ρόλο στην προστασία του περιβάλλοντος, όμως, δυστυχώς, έχουμε αρνητικά παραδείγματα μέχρι τώρα, όσο δηλαδή διαχειρίζονται οι Δήμοι το περιβάλλον, δηλαδή ανοχή στις αυθαιρεσίες στις πολεοδομίες κ.λπ., παρόλο που οι πολεοδομίες ανήκουν στους Δήμους. Δηλαδή, είναι ένα ζήτημα αυτό που πρέπει να μας προβληματίζει. Ίσως δεν είναι ώριμο να προχωρήσουμε σε τέτοιου είδους Αποκέντρωση, όσον αφορά στην προστασία του περιβάλλοντος. Ευχαριστώ πολύ, κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Ιγγλέζη.

ΑΙΚΑΤΕΡΙΝΗ ΙΓΓΛΕΖΗ (Εισηγήτρια του ΣΥ.ΡΙΖ.Α.): Θέλω να κάνω μόνο μια παρατήρηση. Συμφωνώ με την πρόταση που έγινε από αρκετούς από τους φορείς, ότι πρέπει ο φορέας διαχείρισης να έχει λόγο και συμμετοχή στη σύνταξη των οικιστικών μελετών που αφορούν το συγκεκριμένο φορέα διαχείρισης. Αυτό νομίζω ότι πρέπει και ο Υπουργός να το κοιτάξει ξανά και με κάποιον τρόπο να μπει η συμμετοχή του φορέα στη σύνταξη των σχεδίων διαχείρισης.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Ευαγγελία, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνιος, Ξυδάκης Νικόλαος, Θεοπεφτάτου Αφροδίτη, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Μιταφίδης Τριαντάφυλλος, Αθανασίου Χαράλαμπος, Δήμας Χρίστος, Κονσόλας Εμμανουήλ, Μπουκώρος Χρήστος, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Ζαρούλια Ελένη, Μανωλάκου Διαμάντω, Κατσίκης Κωνσταντίνος, Λαζαρίδης Γεώργιος και Καρράς Γεώργιος – Δημήτριος.

 ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Ευαγγελίδου.

ΜΑΡΩ ΕΥΑΓΓΕΛΙΔΟΥ (Μέλος της Ελληνικής Εταιρίας Περιβάλλοντος και Πολιτισμού): Ζήτησα να απαντήσω στο εξής ερώτημα που πλανάται στην αίθουσα και έχει τεθεί γενικώς, όσον αφορά στο θέμα της αποτελεσματικότητας των φορέων διαχείρισης και πώς θα τα καταφέρουν τώρα που επεκτείνονται οι περιοχές. Έχει καταθέσει ο Πρόεδρος του Δικτύου Προέδρων κάποιες προτάσεις για την αποτελεσματικότερη οικονομική διαχείριση. Είναι πολύ συγκεκριμένα, έχουν συζητηθεί από πολύ παλιά, ενσωματώνουν την εμπειρία που ήδη υπάρχει και πιστεύω ότι είναι αναγκαίο να τις δει το Υπουργείο, διότι τώρα που καταθέτει τη βούληση και τη δυνατότητα να υπάρξει δημόσια χρηματοδότηση πιο σταθερή, αν δεν λυθεί το θέμα του να υπάρχει και αυτόνομη οικονομική διαχείριση με πιο ιδιωτικοοικονομικά κριτήρια, δεν θα έχει συνέργεια και δεν θα έχει αποτέλεσμα η δημόσια χρηματοδότηση που κατατίθεται. Αυτό ήθελα να προσθέσω. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κύριος Χιονίδης.

ΣΑΒΒΑΣ ΧΙΟΝΙΔΗΣ (Μέλος του Δ.Σ. της Κ.Ε.Δ.Ε.): Θέλω να πω και πάλι ότι το νομοσχέδιο είναι καλογραμμένο. Οι παρατηρήσεις μας για διευκρινίσεις νομίζω ότι έχουν μόνο θετική κατεύθυνση, ώστε να μην υπάρξει ξανά διαφοροποίηση. Όσο αφορά το θέμα των δήμων, αναφέρομαι στον, κατά τα άλλα σοβαρό στις τοποθετήσεις του, κ. Δημαρά, ο οποίος, πραγματικά, μας εκπλήσσει κάθε φορά με τη σοβαρότητα με την οποία τοποθετείται.

Οι Δήμοι δεν είναι έτσι. Έτσι θέλει να τους βλέπει ένα συγκεντρωτικό Κράτος που ποτέ δεν έδωσε την δυνατότητα επί της ουσίας να ισχύσει το αυτοδιοίκητο και, από εκεί και πέρα, ας αποδείξουμε πώς λειτούργησαν οι βρεφονηπιακοί σταθμοί με το Κράτος, πώς λειτουργούν με τους Δήμους, πώς λειτουργούν τα γήπεδα, τα οποία παραχωρήθηκαν, και με τι έξοδα και πώς δουλεύουν οι Δήμοι. Ας αφήσουμε λοιπόν τους Δήμους στην άκρη. Και δεν αναφέρομαι στον κ. Δημαρά, αναφέρομαι γενικότερα. Οι Δήμοι έχουν αποδείξει ότι μπορούν να λειτουργούν, παρά τις όποιες «τρικλοποδιές» του Κράτους.

Παρόλα αυτά όμως, επειδή ακόμα και η παγκόσμια λογική λέει ότι «πάμε» σε ισχυρούς Δήμους, ελπίζαμε και πιστεύαμε τουλάχιστον οι άνθρωποι οι οποίοι έρχονται από την Αυτοδιοίκηση, να στήριζαν τις λογικές της Αυτοδιοίκησης, όταν αλλάζουν θέση και έρχονται από την πλευρά του κρατικού μηχανισμού. Βεβαίως, η άποψη των βουλευτών είναι συγκεκριμένη και δεδομένη, εμείς δεν έχουμε να μοιράσουμε τίποτα, είμαστε όμως έτοιμοι να δουλέψουμε πολύ σοβαρά στο επίπεδο αυτό. Και αυτό αποδεικνύεται με τους φορείς διαχείρισης, με διαδημοτικά όργανα, για να ξεπεράσουμε τη λογική των διοικητικών ορίων.

Ήδη απαιτούμε τα διαδημοτικά όργανα, ώστε να είναι κάτι το οποίο να στέκεται και συγχρόνως οι υπάλληλοι να είναι εξασφαλισμένοι. Ιδού «πεδίο δόξης λαμπρό». Ας περάσει μια τροπολογία ώστε όλοι οι υπάλληλοι να περάσουν στους Δήμους, που είναι ευκολότερο τώρα μιας και γίνονται προκηρύξεις για τις καθαρίστριες, και από εκεί και πέρα να μπορέσουμε να τους παραχωρούμε να γίνει απόσπαση στους φορείς, με τους οποίους σαφώς και μπορούμε να έχουμε συνεργασία. Αυτό λοιπόν το καταθέτουμε ως πρόταση άμεσα για να δώσουμε λύση.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Θα ήθελα, όταν δίνω το λόγο, χωρίς να έχουν γίνει ερωτήσεις, να μην το εκμεταλλευόμαστε και υπερβαίνουμε τα 2 λεπτά.

ΣΑΒΒΑΣ ΧΙΟΝΙΔΗΣ (Μέλος του Δ.Σ. της Κεντρικής Ένωσης Δήμων Ελλάδας (ΚΕΔΕ) και Δήμαρχος Κατερίνης): Όχι, δεν έχει γίνει ερώτηση από τον κ. Δημαρά, τοποθέτηση για τους Δήμους και πραγματικά μας πιάνει κάθε φορά, μας σηκώνεται η τρίχα, όταν υπάρχουν σκέψεις και απόψεις ότι οι Δήμοι δεν λειτουργούν ή υπάρχουν. Και στην Χωροφυλακή ή στην Αστυνομία και στην εκκλησία υπάρχουν περιπτώσεις που δεν λειτουργούν καλά.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Δήμαρχε, σας ευχαριστώ πολύ.

ΣΑΒΒΑΣ ΧΙΟΝΙΔΗΣ (Μέλος του Δ.Σ. της Κεντρικής Ένωσης Δήμων Ελλάδας (ΚΕΔΕ) και Δήμαρχος Κατερίνης): Τέλος πάντων, και το ΓΕΩΤΕΕ θα μπορούσε να συμμετέχει σε αυτό το συμβούλιο, γιατί εκεί είναι εξειδικευμένοι άνθρωποι οι οποίοι ανήκουν στο ΓΕΩΤΕΕ και έχουν και την ευθύνη.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ.

ΣΑΒΒΑΣ ΧΙΟΝΙΔΗΣ (Μέλος του Δ.Σ. της Κεντρικής Ένωσης Δήμων Ελλάδας (ΚΕΔΕ) και Δήμαρχος Κατερίνης): Ευχαριστώ και εγώ που δεν αγανακτήσατε. Αγανάκτησε άλλος βουλευτής.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Χριστοπούλου Ιόλη, εκπρόσωπος των Περιβαλλοντικών Μη Κυβερνητικών Οργανώσεων και εκπρόσωπος της WWF Hellas, για δύο λεπτά.

ΙΟΛΗ ΧΡΙΣΤΟΠΟΥΛΟΥ (Εκπρόσωπος των Περιβαλλοντικών Μη Κυβερνητικών Οργανώσεων (ΜΚΟ) και υπεύθυνη πολιτικής για το φυσικό περιβάλλον της WWF Hellas): Ευχαριστώ. Κάποιες από τις ερωτήσεις πρώτα. Ερωτηθήκαμε και τοποθετήθηκαν και άλλοι φορείς σε κάποιες άλλες ερωτήσεις που έγιναν σχετικά με το εάν θα μπορούσε να υπάρξει μια κεντρική δομή για το φυσικό περιβάλλον. Πράγματι, έχουν δοθεί κατευθύνσεις και από το WWF και από την «Επιτροπή Φύση» για το διάλογο που είχε γίνει και πιστεύουμε ότι είναι ώριμο το ζήτημα, το να υπάρχει μια κεντρική δομή, ως κάθετη δομή, για το φυσικό περιβάλλον, αξιοποιώντας τη δασική υπηρεσία και ίσως αυτό να είναι κάτι που θα πρέπει να το δούμε.

Αυτήν τη στιγμή, όμως, έγινε η επιλογή των φορέων διαχείρισης και αυτή την επιλογή την στηρίζουμε, πρέπει όμως να δούμε πώς θα λειτουργήσουμε καλύτερα και εδώ είναι που χρειάζονται βελτιώσεις και αποσαφήνιση των αρμοδιοτήτων. Πιστεύουμε ότι χρειάζονται κάποιες καλύτερες διατυπώσεις στο νομοσχέδιο και σαφώς χαίρομαι που άκουσα την κυρία Ιγγλέζη να στηρίζει - και το είπαν βέβαια και κάποιοι άλλοι - ότι χρειάζεται να έχουν ρόλο οι φορείς διαχείρισης στην κατάρτιση των σχεδίων διαχείρισης. Έτσι μπορούν σιγά σιγά να ανταποκριθούν στο ρόλο τους.

Θα ήθελα να τονίσω ότι η διαχείριση των περιοχών σημαίνει ρύθμιση των ανθρώπινων δραστηριοτήτων, όπου αυτό σημαίνει ότι πρέπει να συμμετέχουν οι φορείς που επηρεάζονται ή εμπλέκονται στην προστασία μιας περιοχής. Πώς θα γίνεται με επταμελή Διοικητικά Συμβούλια η εκπροσώπηση των φορέων, εάν δεν έχουμε σωστές συμμετοχικές συμβουλευτικές επιτροπές και ο φορέας διαχείρισης να μπορεί τουλάχιστον να εισηγείται στον Υπουργό ότι τις χρειάζεται, στο επίπεδο των Κυκλάδων για παράδειγμα, ή σε άλλες νησιωτικές περιοχές; Πώς θα μπορεί να έχει εκπροσωπηθεί η Τοπική Αυτοδιοίκηση, η οποία αυτή τη στιγμή έχει μόνο δύο, το τακτικό και το αναπληρωματικό μέλος;

Πώς θα μπορεί να είναι συγχρόνως ο εκπρόσωπος των παραγωγικών φορέων, και ο ψαράς και ο γεωργός και ο κτηνοτρόφος; Πώς θα γίνεται αυτό; Χρειάζονται οι συμμετοχικές αυτές επιτροπές. Για την ερώτηση του κ. Δημαρά, αυτό που εννοούμε είναι, εάν είναι μια ζώνη εντός εθνικού πάρκου που δεν έχει χαρακτηρισθεί ως περιοχή NATURA, αυτή η περιοχή δεν θα είναι στην αρμοδιότητα των φορέων διαχείρισης; Αυτή τη στιγμή η ακριβής διατύπωση του νομοσχεδίου, εάν το δει κανείς πολύ αυστηρά, η περιφερειακή ζώνη μπορεί να μην εντάσσεται μέσα στην αρμοδιότητα του φορέα διαχείρισης. Το ίδιο και ένα καταφύγιο άγριας ζωής.

 Τι θα γίνουν, επίσης, τα καταφύγια άγριας ζωής, τα μνημεία προστασίας της φύσης, τα προστατευόμενα τοπία που δεν είναι εντός των ορίων μιας περιοχής NATURA; Θα μείνουν χωρίς κανένα σχήμα διαχείρισης, ειδικά εάν καταργηθεί η διάταξη για τα άλλα σχήματα διαχείρισης;

Τέλος, η φύση ενώνει τους ανθρώπους, όλους τους ανθρώπους και, βεβαίως, ζητάμε τη στήριξη των δημοκρατικών κομμάτων. Τα καταστατικά μας είναι διαθέσιμα, όπως και όλες οι οικονομικές μας αναφορές.

Ευχαριστώ.

 ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ.

Το λόγο έχει ο κ. Μπόκαρης.

 ΝΙΚΟΛΑΟΣ ΜΠΟΚΑΡΗΣ (μέλος του Γεωτεχνικού Επιμελητηρίου Ελλάδος – ΓΕΩΤΕΕ): Θα απαντήσω στην κυρία Ιγγλέζη που μίλησε για τα διοικητικά όρια.

Η δική μας άποψη είναι να δημιουργηθούν 13 νομικά πρόσωπα ιδιωτικού δικαίου, ένα ανά Περιφέρεια. Αυτά τα νομικά πρόσωπα ιδιωτικού δικαίου να συνδεθούν με το ΕΣΠΑ της κάθε Περιφέρειας για να εξασφαλίσουν χρηματοδοτικούς πόρους εις το διηνεκές. Δεν μιλήσαμε ούτε για όρια ούτε για κάτι άλλο. Μιλήσαμε για 13 νομικά πρόσωπα ιδιωτικού δικαίου που θα ονομάζονται «φορείς διαχείρισης», θα έχουν το όνομα της αντίστοιχης Περιφέρειας και θα έχουν εξασφαλισμένη χρηματοδότηση από το ΕΣΠΑ και άμεση σχέση μ’ αυτό.

 Μιλήσατε για το ποια Δασική Υπηρεσία. Για την Δασική Υπηρεσία, συνάδελφε κυρία Ιγγλέζη, την οποία, δυστυχώς, άλλοι την κατάντησαν σε αυτά τα χάλια. Είναι, όμως, η Δασική Υπηρεσία η οποία έτρεξε με πολύ μεγάλη επιτυχία το θέμα των δασικών χαρτών, είναι η Δασική Υπηρεσία η οποία τρέχει τα θέματα λαθροϋλοτομιών, είναι η Δασική Υπηρεσία που τρέχει για τις ζωο-ανθρωπονόσους, λύσσες, πανώλη των χοίρων, είναι η Δασική Υπηρεσία που τρέχει για τις δασικές πυρκαγιές και θέλει να εμπλακεί περισσότερο, είναι η Δασική Υπηρεσία που πιστεύουμε ότι θα έπρεπε να έχει μεγαλύτερη προσοχή από το αρμόδιο Υπουργείο, διότι όταν μεταφέρθηκε η αρμοδιότητα του Υπουργείου Γεωργίας στο Υπουργείο Περιβάλλοντος, μεταφέρθηκε με διαφορετική προσδοκία και όχι με την προσδοκία της πλήρους κατάρρευσης.

Μιλήσατε για διεπιστημονική Δασική Υπηρεσία. Αυτή είναι η δική μας άποψη, ότι η Δασική Υπηρεσία πρέπει να στελεχωθεί διεπιστημονικά και να έχει εξασφαλισμένους πόρους για να καταπολεμήσουμε την εσωτερική γραφειοκρατία. Οι άνθρωποι έχουν να πληρωθούν δύο χρόνια. Λαθροϋλοτομίες, δασοπροστασία έχουν φτάσει σε πλήρες αδιέξοδο διότι εργάζονται χωρίς να αμείβονται και δεν μιλάει κανείς. Γι’ αυτή τη Δασική Υπηρεσία μιλάω, συνάδελφε κυρία Ιγγλέζη.

Η επικάλυψη αρμοδιοτήτων, κ. Στύλιο, προκύπτει όταν χρησιμοποιούνται οι ίδιοι όροι που αποδίδουν αρμοδιότητες σε δύο διαφορετικούς φορείς. Όταν από τη δασική νομοθεσία προβλέπεται ότι η διοίκηση, η διαχείριση, η προστασία των δασών και δασικών εκτάσεων είναι αρμοδιότητα των δασικών υπηρεσιών, δεν μπορεί σε ένα άλλο νομοσχέδιο να ερχόμαστε να μιλάμε για προστασία, για διαχείριση και για διοίκηση και να είναι νομικά πρόσωπα ιδιωτικού δικαίου. Σαφώς δεν το θέλουμε! Οι φορείς διαχείρισης μπορούν να λειτουργήσουν συνεργικά με τις δασικές υπηρεσίες, να έχουν διαφορετικές αρμοδιότητες, διαφορετικό ρόλο, να παράγουν μελέτες, να μελετούν τα προστατευόμενα αντικείμενα της περιοχής.

Θέλω να πω, για να κλείσω, ότι τα δάση δεν είναι μόνο φυσικό περιβάλλον, κύριε Υπουργέ, αλλά είναι κατεξοχήν παραγωγικός πόρος. Επομένως, θα πρέπει να δούμε αυτή την παραγωγική τους διάσταση με τον ίδιο τρόπο και το ίδιο βάρος που βλέπουμε την περιβαλλοντική διάσταση.

Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ.

Το λόγο έχει ο κ. Παλαμάρης.

 ΓΕΩΡΓΙΟΣ ΠΑΛΑΜΑΡΗΣ (εκπρόσωπος του Πανελλήνιου Δικτύου Οικολογικών Οργανώσεων – ΠΑΝΔΟΙΚΟ): Δεν ξέρω εάν είναι υποχρεωτικό όταν ένας βουλευτής κάνει μια ερώτηση, να μένει στην αίθουσα για να ακούει την απάντηση. Ειδάλλως, γιατί κάνει την ερώτηση;

 ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Υπάρχουν και τα πρακτικά στα οποία μπορεί να διαβάσει την απάντηση.

 ΓΕΩΡΓΙΟΣ ΠΑΛΑΜΑΡΗΣ (εκπρόσωπος του Πανελλήνιου Δικτύου Οικολογικών Οργανώσεων – ΠΑΝΔΟΙΚΟ): Είπαμε ότι η μέχρι τώρα εμπειρία, δηλαδή οι πληροφορίες που έχουμε συλλέξει από τους διάφορους φορείς διαχείρισης, έλεγε ότι υπήρξε μια συστηματική μη συμμετοχή των μελών του Δ.Σ. και ιδίως των εκπροσώπων των Υπουργείων. Αυτό, δηλαδή, τους έβαζε σε μια δύσκολη θέση, ώστε κάθε φορά που γινόταν Διοικητικό Συμβούλιο και δεν είχε απαρτία, ανακαλύψαμε διάφορες αλχημείες για να μπορούν να διαρκούν αυτά τα πράγματα. Λέμε, λοιπόν, να μην επαναληφθεί αυτό και να πάρετε μέτρα.

Όσον αφορά στη δεύτερη ερώτηση του κ. Λαζαρίδη για τις τσούχτρες στον Κορινθιακό, πρόκειται για ένα παγκόσμιο πρόβλημα που ο φορέας διαχείρισης του Κορινθιακού θα το βρει μπροστά του και, μάλιστα, θα τα «βρούμε όλοι μπαστούνια» και ξέρετε γιατί; Διότι, μέχρι τώρα έχουμε κάνει άπειρες προσπάθειες και καλούμε επιστήμονες από το ΕΛΚΕΘΕ, οι οποίοι είναι οι πλέον αρμόδιοι. Και οι τρεις που έχουμε καλέσει μέχρι τώρα μας έχουν πει τρία πράγματα. Πρώτον, οφείλεται στην κλιματική αλλαγή, δεύτερον, στην όξυνση των ωκεανών, άρα και του Κορινθιακού κόλπου, και τρίτον, στην υπεραλίευση. Δυστυχώς για εμάς και δυστυχώς και για όλη την Ελλάδα, το Υπουργείο Αγροτικής Ανάπτυξης, και συγκεκριμένα ο κ. Υπουργός, δεν παραδέχεται αυτή την άποψη και λέει: «Μην στεναχωριέστε παιδιά, οι τσούχτρες είναι περαστικές, θα φύγουν και θα μας αφήσουν ήσυχους». Ψέματα, διότι όλοι λένε το αντίθετο. Η τσούχτρα αποτελεί πλέον μια παγκόσμια απειλή, έχουν γραφτεί άπειρα βιβλία και έχουν γίνει άπειρες εκπομπές. Η Γερμανία, η Δανία έχουν προβλήματα στη Βαλτική Θάλασσα που δεν μπορούν να λύσουν. Η τσούχτρα δεν ήρθε για να φύγει, ήρθε για να μείνει στον Κορινθιακό. Απόψεις ανθρώπων, ανεμοτρατάδων, μας λένε ότι εδώ και 30 χρόνια σε μεγάλα βάθη βρίσκουν τσούχτρες. Θα σας παρακαλούσα, λοιπόν, για να μην έχουμε άλυτα προβλήματα και σαμποτάρουμε κατευθείαν το φορέα διαχείρισης του Κορινθιακού κόλπου, όπως επιληφθείτε και σε αυτό.

ΕΥΗ ΚΑΡΑΚΩΣΤΑ(Αντιπρόεδρος της Επιτροπής): Το λόγο έχει ο κ. Παναγιωτίδης.

ΠΑΝΑΓΙΩΤΗΣ ΠΑΝΑΓΙΩΤΙΔΗΣ(Διευθυντής του Ελληνικού Κέντρου Θαλασσίων Ερευνών (ΕΛΚΕΘΕ) και Εκπρόσωπος της Επιτροπής «Φύση 2000»): Κυρία Πρόεδρε, το ερώτημα είχε να κάνει με τις τσούχτρες, που μας ταλαιπωρούν τα τελευταία χρόνια στον Κορινθιακό και αναφέρθηκε σωστά από τον προηγούμενο ομιλητή, ότι το πρόβλημα είναι πολύπλοκο και πολυπαραγοντικό. Σίγουρα έχει να κάνει με την κλιματική αλλαγή, σίγουρα έχει να κάνει με καιρικές συμπτώσεις, δηλαδή είτε πολύ ήπιους χειμώνες, είτε πολύ ζεστά καλοκαίρια και επικράτηση ανέμων, γιατί αυτές οι τσούχτρες αναπαράγονται μέσα στο Ιόνιο και παρασύρονται από τον άνεμο και παγιδεύονται στον Κορινθιακό. Το πρόβλημα, έτσι όπως παρουσιάζεται από τον προλαλήσαντα, είναι σαν να έχουν κάποιο ιδιαίτερο πρόβλημα με τον Κορινθιακό οι τσούχτρες. Γιατί δεν μένουν σε άλλες περιοχές;

Ο Κορινθιακός είναι μια παγίδα, όταν τον δείτε σε σχέση με το Ιόνιο. Το ΕΛΚΕΘΕ έχει καταθέσει τις απόψεις του εγγράφως, υπήρξε εισαγγελική παραγγελία και μπορώ να τις κοινοποιήσω σε όποιον τις ζητήσει.

Σχετικά με το θέμα της υπεραλίευσης είναι θεωρητικά σωστό, ωστόσο αυτή τη στιγμή δεν μπορούμε να το αποδείξουμε επιστημονικά στον Κορινθιακό. Στον Κορινθιακό κόλπο υπάρχουν πολλές διατάξεις προστασίας της αλιείας, αλλά δυστυχώς δεν υπάρχει καλή εφαρμογή. Άρα, ο φορέας κυρίως, αυτό το πρόβλημα θα έχει να αντιμετωπίσει, της καλής εφαρμογής της υπάρχουσας νομοθεσίας. Ας μην ζητάμε άλλη νομοθεσία, ας ζητάμε την καλή εφαρμογή. Είμαι στη διάθεσή σας για ό,τι χρειαστεί από τα ντοκουμέντα που έχουμε στο ΕΛΚΕΘΕ.

ΕΥΗ ΚΑΡΑΚΩΣΤΑ(Αντιπρόεδρος της Επιτροπής): Το λόγο έχει η κυρία Τσαούση.

ΒΑΣΙΛΙΚΗ ΤΣΑΟΥΣΗ(Υπεύθυνη Τομέα Βιοτικοί Πόροι και Διαχείριση Προστατευόμενων Περιοχών): Όσον αφορά στην ερώτηση που έθεσε ο κ. Δημαράς, για το δίκτυο παρακολούθησης, έως τώρα οι προσεγγίσεις ήταν αποσπασματικές και εκτός προθεσμιών, διότι πρέπει να παρακολουθούμε τη βιοποικιλότητα της χώρας και για ουσιαστικούς λόγους, αλλά και διότι στέλνουμε αυτά τα δεδομένα στην Ευρωπαϊκή Επιτροπή, κάθε 6 χρόνια. Έως τώρα δεν έχουμε ένα σύστημα που να τηρεί χρονοσειρές δεδομένων, ένα σύστημα παρακολούθησης και κάθε φορά, εκ των όντων, στέλνουμε αυτά τα στοιχεία και συνήθως εκπρόθεσμα. Οπότε η δική μας η πρόταση είναι να εδραιωθεί ένα εθνικό σύστημα παρακολούθησης, το οποίο υπάρχει για τα νερά, υπάρχει για τη θάλασσα και υπάρχουν συνέργειες και με το δίκτυο της θάλασσας και με το δίκτυο των υδάτων. Το Υπουργείο Περιβάλλοντος - και τα άλλα δύο δίκτυα - είναι ο οργανισμός ο οποίος λειτουργεί και θεωρούμε ότι θα πρέπει να υπάρχει και για τη βιοποικιλότητα.

ΕΥΗ ΚΑΡΑΚΩΣΤΑ(Αντιπρόεδρος της Επιτροπής): Το λόγο έχει ο κ. Βάκκας.

ΜΙΧΑΗΛ ΒΑΚΚΑΣ (Πρόεδρος του Πανελλαδικού Συλλόγου Εργαζομένων στους Φορείς Διαχείρισης Προστατευομένων Περιοχών (ΦΔΠΠ)) : Ευχαριστώ πολύ, κυρία Πρόεδρε.

 Να απαντήσω σε ερωτήσεις που μου γίνανε ξεκινώντας από την κυρία Ιγγλέζη, η οποία δήλωσε και με λίγο εκνευρισμό ότι δεν γινόταν διαφορετικά με τις παρατάσεις να είναι νόμιμες και ότι η δική μας άποψη οδήγησε τους εργαζόμενους στον δρόμο, κάτι που έχει ειπωθεί ξανά.

Νομίζω, το έχουμε απαντήσει αυτό εγγράφως πάρα πολλές φορές στο Υπουργείο. Υπήρχαν άλλες λύσεις. Δεν ευθυνόμαστε εμείς για την καθυστέρηση ψήφισης του νομοσχεδίου σε καμία περίπτωση και αν είχαν εφαρμοστεί οι προτάσεις μας εγκαίρως - αλλά και τώρα υπάρχει περιθώριο - θα είχαν αποφευχθεί αυτές οι οκτάμηνες συμβάσεις.

Σε ό,τι αφορά τα εποχιακά κριτήρια που είχε αναφέρει η ίδια στην πρώτη Επιτροπή έκανα διευκρίνιση για αυτό, κυρία Ιγγλέζη, όχι για κανένα άλλο λόγο, αλλά γιατί από πολλούς χρησιμοποιείται ο όρος «εποχιακά κριτήρια» - όχι από εσάς - υποτιμητικά ως προς το υφιστάμενο προσωπικό και ήθελα απλά να καταδείξω την αξία του προσωπικού τουλάχιστον στα αντικειμενικά κριτήρια τα οποία είναι και άμεσα αναγνώσιμα. Το ότι προσλαμβάνεται επιστημονικό προσωπικό με εποχιακά κριτήρια το γνωρίζω πολύ καλά. Είμαι και εγώ ένας από αυτούς.

Αφήσατε, επίσης, κάποια υπονοούμενα, για προνόμια και κατά πόσον αυτά είναι σημαντικά και αν θα χαθούν αυτά με τα οκτάμηνα. Βεβαίως θα χαθούν με τα οκτάμηνα και για εμάς είναι σημαντικά. Θα έπρεπε να είναι και για εσάς, ελπίζω να είναι για την Κυβέρνηση.

Εδώ αυτό μου δίνει «πάσα» και στην ερώτηση της κυρίας Μανωλάκου που ρώτησε για προνόμια. Ξέρετε, μας ακούνε όλοι οι συνάδελφοι αυτή τη στιγμή μέσω του καναλιού της Βουλής, το να μιλάμε και να κατηγορούμε συναδέλφους για προνόμια, οι οποίοι πληρώνονται από το ενιαίο μισθολόγιο και μέσω της Ενιαίας Αρχής Πληρωμής από το 2013, είναι συμβασιούχοι σε 11 χρόνια ομηρίας, απλήρωτοι από 10 έως 22 μήνες συνεχόμενα, είναι τουλάχιστον προκλητικό και αυτή η ερώτηση μάλιστα να προέρχεται από βουλευτή.

Ρωτήσατε, κυρία Μανωλάκου, αν ήμαστε πληρωμένοι τον μήνα Ιανουάριο. Δεν είμαστε πληρωμένοι από το μήνα Δεκέμβριο. Αλλά αυτό για μας είναι πταίσμα, οι δύο μήνες και οι τρείς. Είναι πταίσμα. Θα έπρεπε να με ρωτήσετε πότε θα ξαναπληρωθούμε. Στην καλύτερη των περιπτώσεων, θα πληρωθούμε τον Απρίλιο. Μαζί όμως με τις πληρωμές μας, πάνε πίσω και οι ασφαλιστικές και οι φορολογικές υποχρεώσεις των φορέων διαχείρισης. Πρόεδροι κατάσχουν τους λογαριασμούς και πολλά άλλα.

Λοιπόν, με ρωτήσατε ακόμα και αν εξασφαλίζει το προσωπικό το υφιστάμενο και τις θέσεις αόριστου για το 2019. Όχι, προφανώς. Δεν υπάρχει καμία απολύτως αναφορά ρητή, ούτε καν υπαινιγμός δεν υπάρχει στο νομοσχέδιο. Υπάρχουν βεβαίως κάποιες δηλώσεις του Υπουργού. Τις ακούμε, τις δεχόμαστε, δεν κάνουμε δίκη προθέσεων όμως, αλλά το νομοσχέδιο δεν έχει καμία τέτοια διάταξη.

Μέχρι και τον Νοέμβρη η συζήτηση ήταν διαφορετική, δεν ήταν για οκτάμηνα, ήταν για αορίστου. Τον Νοέμβριο άλλαξε αυτή η συζήτηση.

Και κλείνω με τον κύριο Στύλιο, που στην ουσία νομίζω ότι ήδη απάντησα για τις χαμένες συμβάσεις, αν μπορούν να λειτουργούν, και πόσοι φορείς διαχείρισης. Προφανώς και όχι. Εμείς θεωρούμε ότι θα υπάρχει πρόβλημα στην ένταξη πράξεων με το προσωπικό αυτό, διότι δεν θα καλύπτεται η απαραίτητη επάρκεια που θα πρέπει να έχουν οι φορείς διαχείρισης σε διαχειριστικό επίπεδο.

Και κλείνω με το τελευταίο ερώτημα του κυρίου Στύλιου, αν προτιμούμε η υπαγωγή να είναι σε Αποκεντρωμένες Διοικήσεις στο ΥΠΕΝ. Το τόνισα και στην αρχή στην πρώτη μου ομιλία. Βεβαίως, θεωρούμε πολύ θετικό στοιχείο του νομοσχεδίου τη διατήρηση υπαγωγής του ΥΠΕΝ. Είναι εξαιρετικά σημαντικό αυτό το πράγμα.

Μια μικρή μόνο παρατήρηση στον κύριο Μπόκαρη, ο οποίος νόμιζε ότι ήρθε ως εκπρόσωπος του Γεωτεχνικού Επιμελητηρίου και όχι της ΠΕΔΥ. Η επίσημη ανακοίνωση του Γεωτεχνικού Επιμελητηρίου δεν λέει τίποτε από αυτά που λέει ο κύριος. Την έχω μπροστά μου.

Ευχαριστώ.

 ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Τον λόγο έχει ο κύριος Θεοχάρης.

 ΑΝΤΩΝΙΟΣ ΘΕΟΧΑΡΗΣ (ταμίας της Ομοσπονδίας Συλλόγων Αποκεντρωμένων Διοικήσεων Ελλάδας): Κυρία Πρόεδρε, στο άρθρο 4, παράγραφο ιστ΄, αναφέρεται ρητά ότι η διαχείριση δημόσιων εκτάσεων παραχωρούνται προς τους φορείς διαχείρισης και προστατευόμενων περιοχών ή μισθώνονται.

Γιατί αυτό πρέπει να ξεκαθαριστεί από το νομοσχέδιο;

Όταν γίνεται μια παραχώρηση, σημαίνει ότι μεταβιβάζεται η κυριότητα. Και σήμερα οι δημόσιες εκτάσεις θα μεταβιβαστούν, με το άρθρο αυτό, σε ένα νομικό πρόσωπο ιδιωτικού δικαίου.

Να λάβουμε υπόψη ότι, μέχρι που να ξεχάσουμε το δημόσιο χρέος, το υπερταμείο καλά κρατεί. Περιμένει να εντάξει στην περιουσία του και άλλες εκτάσεις και είναι εύκολο να «βάλουν και χέρι» και στις δημόσιες εκτάσεις.

Επιπλέον, με τον τελευταίο νόμο που έχετε ψηφίσει, το ν. 4467/2017, για κάθε επέμβαση, που απαιτείται να εγκριθεί από τη Δασική Υπηρεσία, απαλλάχτηκε η παραχώρηση των εκτάσεων σε φορείς και αρκεί μόνον η έγκριση επέμβασης για όσο χρόνο διαρκεί η δραστηριότητα, εκτός και αν το νομοσχέδιο στις δημόσιες εκτάσεις αναφέρεται στις μη δασικές, γιατί υπάρχουν τέτοιες εκτάσεις που εντάσσονται στις περιοχές Natura.

Επειδή ακούσαμε πολλά για τις δασικές υπηρεσίες, δεν είναι «εμείς και εσείς». Εμείς υλοποιούμε τις αποφάσεις της δασικής πολιτικής που εσείς ψηφίζετε στη Βουλή. Άρα, η απαξίωση των δασικών υπηρεσιών συνεχίζεται και σήμερα, δυστυχώς, με τη μεταφορά αρμοδιοτήτων σε άλλους φορείς και δεν φθάνει μόνον να εξυμνούμε όλους τους δασικούς υπαλλήλους ότι υλοποίησαν πολύ καλά τα προγράμματα λαθροϋλοτομιών ή δασοπροστασίας, όπως έκανε ο Υπουργός, κ. Φάμελλος, αλλά περιμένουν ακόμη την τροπολογία που υποσχέθηκε ότι θα γίνει νομοθετική ρύθμιση για την αποπληρωμή των δεδουλευμένων 2016 και 2017. Περιμέναμε σήμερα στο νομοσχέδιο που εισάγει ο κ. Αναπληρωτής Υπουργός. Τουλάχιστον αυτή την διάταξη.

Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ.

Το λόγο έχει ο κ. Δρόσος Κουτσούμπας.

ΔΡΟΣΟΣ ΚΟΥΤΣΟΥΜΠΑΣ (Μέλος Συντονιστικού και Πρόεδρος του Δ.Σ. του Φορέα Διαχείρισης του Εθνικού Θαλάσσιου Πάρκου Ζακύνθου): Ευχαριστώ, κυρία Πρόεδρε. Θα δώσω το λόγο στους συναδέλφους μου από το Συντονιστικό να τοποθετηθούν και να δώσουν απαντήσεις. Απλώς ήθελα λιγάκι να επισημάνω - πριν δώσω το λόγο στους συναδέλφους που είναι δίπλα μου - ότι θα πρέπει να γνωρίζουν οι βουλευτές και οι υπόλοιποι ότι οι Πρόεδροι των φορέων διαχείρισης είμαστε συνεχώς εκτεθειμένοι. Δεν υπάρχει καμία θεσμική κάλυψη. Υπάρχουν δεσμεύσεις λογαριασμών κ.λπ..

Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αθανασιάδης.

ΑΝΔΡΕΑΣ ΑΘΑΝΑΣΙΑΔΗΣ (Μέλος Συντονιστικού και Πρόεδρος του Δ.Σ. του Φορέα Διαχείρισης του Εθνικού Πάρκου Δέλτα Έβρου): Κυρία Πρόεδρε, κύριε Υπουργέ, καλημέρα σας και από μένα. Εκ μέρους του Συντονιστικού, θα ήθελα να σας επισημάνω αναφορικά με την ερώτηση που έγινε, αν επαρκεί δηλαδή το προσωπικό για να μπορούν οι φορείς διαχείρισης να φέρουν σε πέρας την υλοποίηση συγχρηματοδοτούμενων προγραμμάτων είτε του ΥΜΕΠΕΡΑΑ είτε άλλων. Θεωρούμε ότι είναι αυτονόητο και το έχουν αποδείξει ήδη στην πράξη από τη λειτουργία τους ήδη από το 2004-2005 και μετά που υλοποιούν μια σειρά από προγράμματα είτε του ΕΠΠΕΡΑΑ, είτε αργότερα του ΥΜΕΠΕΡΑΑ, με μια προϋπόθεση, ότι θα μπορέσουμε να συνεχίσουμε με το υπάρχον προσωπικό.

Οι Πρόεδροι και τα Διοικητικά Συμβούλια δεν είναι για να υλοποιούν το πρόγραμμα. Το προσωπικό είναι αυτό το οποίο έχει οδηγήσει στην υλοποίηση των συγκεκριμένων προγραμμάτων και όταν δοθεί η ευκαιρία θα μπορούσαμε να πάμε ακόμη καλύτερα, να συντομεύσουμε τις διαδικασίες έγκρισης αυτών των προγραμμάτων και να τις υλοποιήσουμε με ακόμα μεγαλύτερη ευχέρεια. Τα δεκάδες ανταγωνιστικά προγράμματα που έχουν εγκριθεί, είτε INTERREG, είτε ΥΜΕΠΕΡΑΑ, είτε ακόμα και LIFE, στα οποία συμμετέχουν οι φορείς διαχείρισης, δείχνουν ακριβώς αυτή την πορεία.

Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Κομινός.

ΘΕΟΔΩΡΟΣ ΚΟΜΙΝΟΣ (Μέλος Συντονιστικού και Πρόεδρος του Δ.Σ. του Φορέα Διαχείρισης Καλαμά - Αχέροντας): Κυρία Πρόεδρε, σχετικά με την ερώτηση του κ. Δημαρά, που έχει να κάνει με τις ΚΥΑ, αυτό είναι ένα πάρα πολύ σοβαρό θέμα, το οποίο θα πρέπει το Υπουργείο να μας διευκρινίσει. Έχει ξεκινήσει εδώ και πάρα πολλά χρόνια αυτή η διαδικασία, να προσφεύγουν δηλαδή στο ΣτΕ και να «καταπέφτουν» οι ΚΥΑ των φορέων, κυρίως από την κυνηγετική συνομοσπονδία. Αυτή τη στιγμή, δηλαδή, εκτός από τρεις φορείς που έχουν προεδρικά διατάγματα, υπάρχουν μάλιστα και φορείς, όπως είναι ο φορέας της Οίτης, που έχει ένα βασιλικό διάταγμα, δεν έχει καν ΚΥΑ, χρόνια τώρα. Μιλάμε για δεκαετίες.

Η ΚΥΑ μας έδινε τη δυνατότητα ώστε να λειτουργούν οι φορείς και οι προστατευόμενες περιοχές κυρίως. Αυτή τη στιγμή, έχει μείνει ένα τεράστιο κενό και έχουμε τεράστιο πρόβλημα στο πώς θα λειτουργήσουν, όταν έχουν γνωμοδοτήσει. Υπάρχουν τόσα θέματα και σε μια ερώτηση που κάναμε στο Υπουργείο, η απάντηση ήταν – όχι επίσημα – να λειτουργήσουμε με τις Ειδικές Περιβαλλοντικές Μελέτες (ΕΠΜ), οι οποίες έχουν γίνει εδώ και πάρα πολλά χρόνια, δεν έχουν καμία σχέση με τα δεδομένα που έχουν βγει από το «Εποπτεία», το πρόγραμμα του Υπουργείου, και βέβαια, ναι μεν υπάρχει αυτό το πρόγραμμα που ξεκινάει σε λίγο καιρό για τις ΕΠΜ και που θα έπρεπε να έχει γίνει εδώ και πολύ καιρό - ώστε να βοηθήσει και αυτό το νομοσχέδιο - αλλά αυτή τη στιγμή, αυτό θα τελειώσει μετά από 28 μήνες και όλη η διαδικασία θα τραβήξει τουλάχιστον 4-5 χρόνια.

Μέχρι τότε, τι θα γίνει με τους Φορείς Διαχείρισης; Πώς θα λειτουργήσουν οι προστατευόμενες περιοχές; Αυτό είναι ένα σημαντικό ερώτημα για το οποίο δεν έχουμε λάβει καμία απάντηση.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ. Τελείωσαν οι εκπρόσωποι των φορέων. Το λόγο έχει ο κ. Υπουργός, για 10 λεπτά.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Ευχαριστώ πολύ. Να καλωσορίσω και να ευχαριστήσω τους συμμετέχοντες και προφανώς, καταλαβαίνουμε όλοι - και οι βουλευτές και εμείς στην Κυβέρνηση - ότι η διαδικασία με τους φορείς είναι μια συνομιλία με την κοινωνία συνολικά. Να πω ότι για εμάς είναι συμβολικό πως τρία χρόνια μετά τις εκλογές της 25ης Ιανουαρίου, συζητάμε για ένα νομοσχέδιο που λύνει ένα πολύ μεγάλο ζήτημα, το θέμα του φυσικού περιβάλλοντος. Μας ικανοποιεί, λοιπόν, το ότι έχει έναν τέτοιο, συμβολικό χαρακτήρα η σημερινή μέρα.

Να διευκρινίσω ότι δεν υπάρχει καμία σχέση με την πραγματικότητα, όσον αφορά κάποια που ακούστηκαν από τους εκπροσώπους των Αποκεντρωμένων, ότι αυτό το νομοσχέδιο παραχωρεί εκτάσεις του Δημόσιου ή δάση και δεν έχει καμία σχέση με υπερταμεία και άλλα απίθανα πράγματα. Καλό είναι να διαβάζουμε επειδή ερχόμαστε εδώ και εκπροσωπούμε συλλογικότητες, εργαζόμενους και επιστήμονες.

Θέλω να ξεκινήσω από ένα πολύ σημαντικό ζήτημα που σας απασχόλησε όλους. O Πρόεδρος των εργαζομένων είπε ότι το μέλλον των εργαζομένων είναι αβέβαιο. Πράγματι, αυτό είναι το αποτέλεσμα μιας υπερδεκαετούς πολιτικής καθυστέρησης των προηγούμενων Κυβερνήσεων που άφησαν τους φορείς να λειτουργούν με προγράμματα «start up», χωρίς δημόσιο προϋπολογισμό, χωρίς θεσμικό πλαίσιο και χωρίς ούτε μια σύμβαση αορίστου χρόνου, εκτός από δύο-τρεις σε όλη την Ελλάδα. Είναι τραγικό αυτό που έχει συμβεί και πράγματι, εγώ θα συμφωνήσω ότι εμείς δώσαμε μια τεχνητή αναπνοή για δύο χρόνια με το Πράσινο Ταμείο. Δεν γίνεται να λειτουργείς με συμβάσεις ορισμένου χρόνου, με παρατάσεις, είτε σε επιστημονική βάση, είτε στο επίπεδο του φυσικού περιβάλλοντος. Συμφωνώ απολύτως, κ. Πρόεδρε, για αυτή την κατάσταση και εμείς πρέπει να βρούμε μια άλλη διαδικασία.

Εμείς προτείνουμε τη μόνη ασφαλή διαδικασία μετάβασης των εργαζομένων σε αορίστου χρόνου και αυτό το νομοσχέδιο είναι το πρώτο που προβλέπει, ότι θα υπάρχουν δηλαδή εργαζόμενοι αορίστου χρόνου σε φορείς και ότι όλη η NATURA της Ελλάδας που, πλέον, είναι όλη θεσμοθετημένη, θα έχει και εργαζόμενους και φορείς. Δεν το προέβλεψε καμία Κυβέρνηση μέχρι τώρα, ούτε ευρώ από τον δημόσιο προϋπολογισμό. Ενώ, αυτό το νομοσχέδιο έχει έκθεση του Γ.Λ.Κ. και έχει ήδη χρηματοδότηση για τους φορείς και από το Γενικό Λογιστήριο του Κράτους. Λέω, λοιπόν, ότι μόνο έτσι θα αποκτήσουν οι εργαζόμενοι πλήρη δικαιώματα, διότι αυτός είναι ο στόχος της Κυβέρνησης. Συμφωνούμε απολύτως ότι, μόνο με εργαζόμενους με πλήρη δικαιώματα και προφανώς, με ασφαλές επιστημονικό έργο, θα προχωρήσουμε.

Εάν κάποιος πρότεινε παράταση των, ήδη, παραταθεισών συμβάσεων για να προχωρήσουμε σε θέσεις αορίστου εντός του 2018, θα έχει δύο σημαντικά προβλήματα. Πρώτον, από τον περιορισμό προσλήψεων δεν θα επιτρεπόταν η λειτουργία θέσεων αορίστου χρόνου το 2018, άρα οι εργαζόμενοι θα απολύονταν και δεύτερον, με το Ελεγκτικό Συνέδριο και τις αποφάσεις που ελήφθησαν μετά τις συζητήσεις που κάναμε εμείς πέρυσι τέτοιο καιρό - γιατί εγώ τότε σας είχα προτείνει να πάμε σε θέσεις αορίστου - γνωρίζετε ότι δεν μπορούν να μετατραπούν ούτε σε αορίστου, ούτε να παραταθούν πέραν των 24 μηνών. Άρα, η μόνη ασφαλής διαδικασία, επιβεβαιωμένη και από το ΕΣΠΑ και από το Υπουργείο Διοικητικής Μεταρρύθμισης και εξασφαλισμένη για τους εργαζόμενους, είναι αυτή. Επίσης, και για έναν ακόμη λόγο. Γιατί εμείς πιστεύουμε και στην ποιότητα και στην αποκέντρωση της εργασίας που υπάρχει στους φορείς και πρέπει να αποδειχθεί, βέβαια, στη λειτουργία των φορέων.

Επίσης, έχουμε λόγους να είμαστε πιο ήρεμοι γιατί, πρώτον, πιστεύουμε ότι η εμπειρία θα χρησιμοποιηθεί ως κριτήριο από το ΑΣΕΠ και, δεύτερον, γιατί έτσι όπως είναι το νομοσχέδιο και έτσι όπως διαμορφώνονται οι φορείς, οι θέσεις εργασίας που θα προκηρυχθούν στα οκτάμηνα θα είναι περισσότερες από τις 356 που έχουμε σήμερα, γιατί έχουμε ευρύτερες περιοχές και νέους φορείς. Άρα, υπάρχει μεγαλύτερη ασφάλεια για τον εργαζόμενο και μεγαλύτερη παροχή εργασίας προς την κοινωνία και βεβαίως, προς τους φορείς που το έχουν ανάγκη, γιατί είναι τεράστια, πλέον, η έκταση που έχουν αναλάβει. Φανταστείτε ότι, από το 21% της NATURA Ελλάδος, ας το πούμε έτσι, πάμε στο 100%. Άρα είναι σαφές ότι χρειαζόμαστε ένα τελείως διαφορετικό μέγεθος εργασίας.

Επειδή εγώ θέλω να είναι εποικοδομητικές οι συνεδριάσεις μας, να περάσω στα θέματα των φορέων διευκρινίζοντας ότι, πρώτον, υπάρχει πρόγραμμα εποπτείας με γεωχωρικά δεδομένα που καθορίζει τις περιοχές NATURA και με βάση αυτό θεσπίστηκαν. Είναι ψηφιακά αναρτημένο και πληρωμένο από ΕΣΠΑ, τελειωμένο και με αυτό προχωρήσαμε στο ΦΕΚ που καθόρισε τα νέα όρια των περιοχών NATURA.

Άρα, επειδή άκουσα «να κάνουμε πρόγραμμα γεωχωρικών δεδομένων», αυτά τα έχουμε πλέον εμείς και με γεωχωρικές και ψηφιακές αναφορές. Έχει προκύψει και το νέο όριο των περιοχών και θα είναι περασμένο και στο νέο Κτηματολόγιο και στους δασικούς χάρτες και είναι συνδυασμένα τα εργαλεία αυτά. Αυτά εμείς τα κάνουμε, είναι δική μας πολιτική και ευχαριστούμε που πολλοί την επιβεβαιώνουν. Πώς όμως μπορεί κάποιος να ανοίξει μία συζήτηση για νέες περιοχές στους φορείς ή για αφαίρεση περιοχών από τους φορείς, να το διευκρινίσουμε.

Από τις νέες ειδικές περιβαλλοντικές μελέτες με 17.5 εκατομμύρια - που εμείς επιλέξαμε να χρηματοδοτηθούν, γιατί οι προηγούμενες Κυβερνήσεις κατά ένα περίεργο λόγο και το 2012 δεν επέλεξαν να γίνουν οι ειδικές περιβαλλοντικές μελέτες - θα επαναπροσδιοριστούν τα χαρακτηριστικά είτε για μείωση, κύριε Χιονίδη, είτε για επέκταση. Αυτό γιατί ακούστηκε «να μπουν και άλλες περιοχές προστασίας στους φορείς». Να πω ότι δεν υπάρχει εθνικό πάρκο το οποίο είναι εκτός προστατευόμενης περιοχής. Μην τα μπλέκετε. Υπάρχουν άλλα καθεστώτα προστασίας, όπως κάποια για την άγρια ζωή, αλλά όχι εθνικό πάρκο ή δρυμός αν δεν κάνω λάθος. Τι γίνεται όμως με αυτά; Είναι εκτός προστασίας; Όχι. Υπάρχει δημόσιος χώρος και θεσμικό πλαίσιο προστασίας γι’ όλα αυτά. Μην μπερδευόμαστε, εμείς αυτό που λέμε και το δηλώνουμε ξεκάθαρα είναι ότι για τις περιοχές Natura 100% θα έχουμε φορείς.

Αυτό ήταν το αίτημα του περιβαλλοντικού κινήματος, αυτό ήταν το αίτημα των περιβαλλοντικών οργανώσεων και αυτό θεσμοθετούμε και δεν αφαιρούμε από καμία δημόσια περιουσία, ιδιαίτερα την δασική, όλα τα υπόλοιπα εργαλεία που παραμένουν ως προς τη διοίκηση και διαχείριση της φύσης και να πω προς τις περιβαλλοντικές οργανώσεις πως δεν τροποποιείται, ούτε αλλοιώνεται κανένα οργανόγραμμα. Δηλαδή, επιπλέον του παλαιού περιβάλλοντος διοίκησης εμείς δημιουργήσαμε διεύθυνση του Υπουργείου για την βιοποικιλότητα και το φυσικό περιβάλλον με δύο τμήματα και παραμένουν σε ισχύ όλα τα υπόλοιπα στοιχεία του θεσμικού πλαισίου για τη διοίκηση και την διαχείριση του φυσικού περιβάλλοντος και των φορέων.

Άρα, δεν υπάρχει κενό στην πυραμίδα. Αντιθέτως, ενισχύθηκε και η κορυφή και τώρα και η βάση της πυραμίδας. Έχουμε στόχο αντίστοιχες τομές να κάνουμε και στο επίπεδο των Αποκεντρωμένων Διοικήσεων. Είναι ένα άλλο θεσμικό πλαίσιο, θα το συζητήσουμε και αυτό. Αλλά δεν αλλάξαμε τίποτα όσον αφορά την διοίκηση και τη διαχείριση της φύσης για να πει κάποιος ότι υπάρχουν ελλείμματα. Καταλαβαίνω ότι όταν ένα νομοσχέδιο είναι πολύ καλό πρέπει να βρούμε και κάτι να πούμε. Εγώ είμαι ξεκάθαρος στο ποια είναι η κατάσταση εδώ. Υπάρχει τώρα συναρμοδιότητα, όσον αφορά στο θέμα της φύλαξης, και έλλειμμα στους φορείς; Ναι, είναι έτσι. Γιατί όμως; Γιατί ως προς τους φορείς αυτούς, εξαιτίας του χρέους της χώρας, εξαιτίας της χρεοκοπίας της χώρας λόγω των πολιτικών των προηγούμενων Κυβερνήσεων και των περιορισμών των μνημονίων, βρήκαμε όταν αναλάβαμε την Κυβέρνηση τον περιορισμό προσλήψεων. Σε θέσεις ορισμένου χρόνου δεν μπορούμε να δώσουμε «ανακριτικά καθήκοντα», να το πω έτσι μεταφορικά για να γίνει κατανοητό. Η πολιτική μας επιλογή είναι να έχουν οι φορείς αρμοδιότητα φύλαξης. Αυτό θα γίνει το 2019 που θα έχουν θέσεις εργασίας αορίστου χρόνου και το δηλώνουμε πολιτικά και δημόσια αυτή. Είναι η άποψή μας.

Όπως η άποψή μας σαφώς είναι και στην ενοποίηση του ελέγχου στα θέματα περιβάλλοντος και προφανώς το 2019, αυτό θα ανοίξει μία συζήτηση και για τη λειτουργία και των δασικών υπηρεσιών και της θυροφυλακής που είναι εκτός των δασικών υπηρεσιών στις κυνηγητικές οργανώσεις και των φορέων. Πρέπει να το κάνουμε αυτό, δεν μπορούμε να το κάνουμε τώρα. Σας το λέμε ξεκάθαρα. Άρα, κοινά περίπολα, κοινές λειτουργίες που γίνονται, θα τις κάνουμε, αλλά επιτρέψτε μου να πω πως δεν μπορούμε να βάλουμε τις δασικές υπηρεσίες στη Ζάκυνθο για την καρέτα - καρέτα και στην Αλόννησο για τη φώκια. Εκεί θα έχουμε άλλες λειτουργίες με το Λιμενικό, με τη Γενική Γραμματεία Δημόσιας Περιουσίας για την παράκτια ζώνη και τον Αιγιαλό. Υπάρχουν ρόλοι που δεν είναι ανάγκη να έχουμε τόσο έντεχνο, συντεχνιακό αποτύπωμα και να διεκδικούμε αντικείμενα που οργανωμένα λειτουργούν από άλλους χώρους δημοσίου συμφέροντος. Δεν μπορούμε να κάνουμε αλλαγές όσον αφορά το θέμα της λειτουργίας των φορέων εντός των Δήμων και των Περιφερειών, γιατί είναι και θέμα συνταγματικής αρμοδιότητας και γιατί θεωρούμε ότι δεν χρειάζεται σε αυτή τη στιγμή. Τι χρειαζόταν; Να έχουν ένα άλλο ρόλο οι φορείς στην τοπική ανάπτυξη. Το είχαμε συζητήσει στο ΔΣ της ΚΕΔΕ και στο ΔΣ της ΕΛΠΕ. Γιατί; Γιατί οι φορείς μέχρι τώρα στην πλειοψηφία των περιοχών αντιμετωπίστηκαν με φοβικότητα και λειτούργησαν στις τοπικές κοινωνίες ως αναστολή ανάπτυξης ή πάντα ένας περιορισμός. Επειδή λοιπόν υπάρχει η δυνατότητα οι φορείς αυτοί να είναι πραγματική ανάπτυξη, εμείς δώσαμε τη δυνατότητα να είναι 4 στους 7 οι τοπικοί του συμβουλίου και οι 2 να είναι από την Αυτοδιοίκηση, πρωτοβάθμια και δευτεροβάθμια. Θα συζητήσουμε με τα όργανα της αυτοδιοίκησης για τον διαφορετικό ρόλο πολιτικής που πρέπει να ασκείται.

Πάντως σας λέω ότι στα ετήσια και στα τριετή προγράμματα των φορέων και στην αξιολόγησή τους θα υπάρχει και ο παράγων της τοπικής ανάπτυξης και η εργασία και ο πόρος που θα προκύπτει από τις λειτουργίες είτε του οικοτουρισμού είτε των προϊόντων ποιότητας είτε άλλων δικτύων λειτουργίας της οικονομίας μεταξύ των φορέων. Δεν μπορεί να είναι φορείς έξω από την οικονομική παραγωγή. Το ξέρουν από την αρχή , το έχουν ξεκαθαρίσει εδώ και ένα χρόνο και τους δίνει και πρόσθετους πόρους αυτή η λειτουργία, και το έχουμε επίσης προβλέψει στο νόμο αρκετά ξεκάθαρα.

Δεν είναι έξω από την εποπτεία οι φορείς, έχουν και 3ετή έκθεση αξιολόγησης, αν δεν κάνω λάθος στο άρθρο 4. Έχουν τη δυνατότητα πλέον και πιλοτικών προγραμμάτων, γιατί έχουν ιδία συμμετοχή και μπαίνουν στα LIFE, ενώ μέχρι τώρα δεν είχαν ιδία συμμετοχή. Από το Πράσινο Ταμείο και μετά άρχισαν να έχουν ιδία συμμετοχή. Επίσης, δεν υπάρχει κανένα μπλέξιμο με το Πρωτόκολλο της Ναγκόγια, γιατί είναι άλλη η διαδικασία της έγκρισης του φορέα και άλλη η διαδικασία του Πρωτοκόλλου της Ναγκόγια που είναι συμβατά. Μην μπλέκουμε τέτοια πράγματα.

Όσον αφορά τα διαχειριστικά σχέδια, θα ήθελα να ξεκαθαρίσω κάτι. Οι φορείς πρέπει να ενηλικιωθούν και να κάνουν διαχειριστικά σχέδια. Έχουμε τώρα φορείς που μπορούν να κάνουν διαχειριστικά σχέδια και να διαθέτουν επάρκεια και τεχνική υπηρεσία; Δεν έχουμε αυτή τη στιγμή. Είναι ξεκάθαρο ότι δεν έχουμε στις 36 περιοχές και στα νέα όρια που εμείς νομοθετούμε τώρα. Τι θα έπρεπε να κάνουμε; Να περάσει ένας χρόνος από αυτό το νομοσχέδιο, να κάνουν οργανόγραμμα που είναι υποχρεωμένοι να κάνουν οι φορείς, να κάνουν περιγράμματα θέσεων και τότε να υπάρχει προϋπολογισμός για να κάνουν τον διακανονισμό. Μόνο που εμείς προβλέψαμε - και έχουμε ήδη προκηρύξει και τώρα είναι στη διαδικασία συμβατοποίησης - τα διαχειριστικά σχέδια και τις Π.Μ. για όλη την Ελλάδα.

 Άρα, θα έχουν έτοιμη προίκα οι φορείς αυτοί το 2019, διότι στη διακήρυξη των μελετών αυτών - και απορώ γιατί δεν το ξέρετε - είναι υποχρεωτική η συνεργασία με το φορέα και μόνο ο φορέας έχει τη δυνατότητα να κάνει επικαιροποίηση και παρακολούθηση μετά. Άρα, παίρνει ο φορέας το αντικείμενο του σχεδίου διαχείρισης, αλλά το παίρνει και ως προίκα, γιατί τώρα εμείς έπρεπε να προλάβουμε και να δώσουμε διαχειριστικά σχέδια στους φορείς και ειδικές περιβαλλοντικές μελέτες. Άρα, αυτό που θέλετε υλοποιούμε, αλλά το υλοποιούμε με ένα τρόπο ώστε να το έχουν έτοιμο οι φορείς σε δύο χρόνια. Άρα, κατά την άποψή μου, λύνονται πράγματα, γιατί δεν μένει τίποτα μετέωρο ούτε στα οργανογράμματα, ούτε στην αξιολόγηση.

Να αναφερθώ τώρα σε κάτι που τέθηκε ως ερώτημα. Εγώ θεωρώ ότι τα οργανογράμματα πρέπει να γίνουν από τους φορείς. Θα πει κάποιος γιατί δεν τα κάνει ο νόμος; Κοιτάξτε, θα μπορούσαμε να κάνουμε για όλους τους φορείς με έναν τυφλοσούρτη οργανογράμματα, όμως, αυτό θα δημιουργούσε ένα θέμα στην ασφάλεια της εργασίας, γιατί τα οργανογράμματα θα ήθελαν διαγωνισμούς αορίστου του 2018. Εμείς λέμε λοιπόν ότι εκμεταλλευόμαστε την εμπειρία των τοπικών φορέων και θέλουμε μέσα στο 2018 να έχουν οργανογράμματα και περιγράμματα θέσεων, για να γίνουν έτσι οι διαγωνισμοί του αορίστου τύπου για το 2019, αλλά και εξασφαλισμένη εργασία όμως για το 2018 και σε κάποιους νέους φορείς και νέα στελέχη στο φορέα, για να κάνουν τα οργανογράμματα και τις προκηρύξεις αορίστου χρόνου. Άρα και νέα εργασία μέσα στο 2018, χωρίς πρόβλημα.

Με τις συμβουλευτικές έγινε μια συζήτηση. Θεωρώ ότι είναι η πιο κρίσιμη πολιτική συζήτηση που πρέπει να κάνουμε στην Ελλάδα και πιστεύουμε ότι θα πετύχουν οι συμβουλευτικές επιτροπές. Ποιος τις ορίζει; Γιατί νομίζω ότι αναφέρθηκε σχετικά η εκπρόσωπος των οικολογικών οργανώσεων. Δεν τις ορίζει ο φορέας τις συμβουλευτικές. Οι συμβουλευτικές επιτροπές συστήνονται με Κ.Υ.Α.. Όμως, δεν θα προτείνει ο φορέας ποιοι θα συμμετέχουν; Και προφανώς, θα πρέπει να δούμε προς τη μεριά της διοίκησης όλους όσους συμμετέχουν.

Επειδή ανησύχησε η ΚΕΔΕ, δεν τροποποιείται καμία αρμοδιότητα των φορέων που συμμετέχουν στη συμβουλευτική και δεν είναι τεχνοκράτες και επιστήμονες. Στη συμβουλευτική είναι οι πολιτικοί φορείς του τόπου. Δηλαδή, στο Θερμαϊκό Κόλπο θα είναι όλοι όσοι έχουν αρμοδιότητα, άρα και οι Δήμοι και το Λιμενικό στην περιοχή του Θερμαϊκού και θα βάζουν τις αρμοδιότητές τους πάνω στο τραπέζι, αγαπητέ Δήμαρχε, για να μην τις κρύβουν και μπλέκονται, γιατί υπάρχει μπλέξιμο εκεί. Ξέρετε ο ένας κυνηγάει τον άλλο για την παλίρροια και όλα τα υπόλοιπα προβλήματα του πλακτόν. Πάνω στο τραπέζι λοιπόν τα θέματα και η Πολιτεία θα έρθει και θα βάλει το κόστος διοίκησης, το κόστος μηχανημάτων και το κόστος έναρξης του πρώτου master plan του Θερμαϊκού. Αυτό θα γίνει και σε όλους τους φορείς.

Δεν ήταν έτοιμη νομίζω η πολιτεία της φύσης να κάνουμε παντού συμβουλευτικές με αυτό το νομοσχέδιο. Γι’ αυτό θα έχουμε τα νέα συμβούλια που θα είναι πολύ πιο τοπικά, αν θέλετε και πιο διαβουλευτικά, πιο δημοκρατικά, για να μας φέρουν και προτάσεις. Μακάρι να γίνουν συμβουλευτικές επιτροπές παντού, γιατί χρειαζόμαστε αυτό που κρύβεται μέσα στη συμβουλευτική επιτροπή, η απόφαση δηλαδή του ΟΗΕ για την ατζέντα του 21ου αιώνα.

Θέλουμε οι φορείς διαχείρισης να συγκροτήσουν τοπικά σύμφωνα για το περιβάλλον και να τα εφαρμόσουν, που σημαίνει κοινή ευθύνη πάνω στο τραπέζι, ξεκάθαρες αρμοδιότητες. Όλοι ασκούν τις αρμοδιότητές τους, δεν κρύβεται κανείς, γιατί πολλές φορές γίνεται τέτοιο «παιχνιδάκι».

Εγώ συμφωνώ ιδιαιτέρως με τις προτάσεις που έγιναν για τους πόρους από τις ΑΠΕ και προωθούμε τέτοιες ρυθμίσεις. Αυτό που ήθελα να ξεκαθαρίσω όμως, είναι ότι οι πόροι που δίνονται στους φορείς, η προίκα τους δηλαδή η οικονομική, είναι ως εξής : 4 εκατομμύρια ευρώ, είναι από το Γενικό Λογιστήριο του Κράτους, 6 εκατομμύρια ευρώ από το Πράσινο Ταμείο για τους μισθούς του ορισμένου χρόνου του 2018, 17 εκατομμύρια ευρώ στο Πρόγραμμα LIFE, 17,5 εκατομμύρια ευρώ στις ειδικές περιβαλλοντικές μελέτες που τώρα υλοποιούνται από το ΥΜΕΠΕΡΕΑΑ και 25 εκατομμύρια ευρώ που έχουμε εξασφαλισμένα από το ΥΜΕΠΕΡΕΑΑ. Αυτά είπα, είναι πέντε πακέτα χρηματοδότησης και νομίζω ότι είναι υπερεπαρκή σε αυτή τη δύσκολη περίοδο που βρισκόμαστε και μακάρι να πιάσουν τόπο.

Συμφωνώ επίσης ότι χρειάζεται παρέμβαση για το θέμα του αιγιαλού. Δεν θυμάμαι ποιος το έθεσε. Να σας προαναγγείλω, λοιπόν, ότι έχουμε νομοπαρασκευαστική επιτροπή για νομό για τον αιγιαλό, γιατί μέχρι τώρα είχαμε Υπουργικές Αποφάσεις, αλλά να περηφανευτούμε ότι για πρώτη φορά σε αυτή τη χώρα, σε Υπουργική Απόφαση για την παραχώρηση χρήσης αιγιαλού, υπήρχε πρόβλεψη για το φυσικό περιβάλλον, γιατί μέχρι το 2015 δεν υπήρχε. Μπαίναν τραπεζοκαθίσματα ολούθε, για να μην πω ότι έμπαιναν και χωρίς πρόβλεψη.

Σχετικά με τις άλλες διατάξεις, γίνεται μια συζήτηση για το αν είναι δυνατόν σε ένα περιβαλλοντικό νομοσχέδιο να μπαίνουν και άλλες διατάξεις;

Ναι, όταν είναι περιβαλλοντικές, είναι προφανές ότι μπορούν να μπουν. Η άποψή μου είναι, ότι είναι ξεκάθαρα περιβαλλοντικές οι άλλες διατάξεις του δασικού τομέα της νομοθεσίας που είναι μέσα.

Γιατί τι λέει;

Πουθενά δεν λέει ότι νομιμοποιείται αυθαίρετο, πουθενά δεν λέει ότι νομιμοποιείται δραστηριότητα χωρίς αδειοδότηση. Αντίθετα, λέει αυτό που δεν μπορούσε να γίνει μέχρι τώρα. Ξέρετε ότι δεν μπορούσαν μέχρι τώρα τα Χιονοδρομικά Κέντρα να εκπονήσουν μελέτη περιβαλλοντικών επιπτώσεων και να βγάλουν μία ΑΕΠΟ (Απόφαση Έγκριση Περιβαλλοντικών Όρων);

Να σας πω ένα παράδειγμα; Τα 3-5 Πηγάδια στη Νάουσα έβγαλαν για πρώτη φορά τώρα ΑΕΠΟ. Και τι δεν λυνόταν τόσο καιρό; Δεν υπήρχε άδεια χρήσης νερού και επεξεργασίας υγρών αποβλήτων. Γιατί να μην βάλουμε στις περιοχές «NATURA» και στις δασικές περιοχές, την υποχρέωσή περιβαλλοντικής αδειοδότησης υφιστάμενων ξενοδοχείων, κάμπινγκ και να δώσουμε και τη δυνατότητα ύδρευσης; Οι Δήμοι της Σαμοθράκης και της Θάσου δεν μπορούσαν μέχρι τώρα να κάνουν μελέτη ύδρευσης και περιβαλλοντική αδειοδότηση ύδρευσης για τέτοιες περιοχές.

Αυτό λέμε, ότι πρέπει να γίνεται περιβαλλοντική αδειοδότηση και τήρηση των κανόνων του περιβάλλοντος σε ευαίσθητες περιοχές. Και όσον αφορά στις εκχερσώσεις - για να είμαστε τίμιοι και να σεβόμαστε τους καθορισμούς - λέμε ότι όποιες εκχερσώσεις, που είναι νομιμοποιημένες με τον ν.4280 και με τη δική μας παρέμβαση, μπορούσαν να δοθούν στους αγρότες στη διαδικασία των δασικών χαρτών στις περιοχές «NATURA», πρέπει να έχουν γίνει πριν την κήρυξη της περιοχής ως «NATURA».

Άρα, σεβόμαστε την πράξη της κήρυξης, ασχέτως του ότι έχουν δημιουργηθεί προβλήματα στις χρήσεις και μετά δεν παρεμβαίνουμε στο χρόνο μετά την κήρυξη, γιατί θέλουμε το συμβολικό γεγονός της κήρυξης να τιμάται από την Πολιτεία και να μην υποτιμάται, ακόμα και αν αφορά εισόδημα-επιδότηση που θίγεται και που μπορεί με το προεδρικό διάταγμα που θα έρθει και με την ειδική περιβαλλοντική μελέτη να επιτρέπεται εκεί η γεωργία. Άρα, δεν το αφήνουμε εμείς αυτό το «παράθυρο», άρα είναι σαφέστατα περιβαλλοντικές οι παρεμβάσεις οι οποίες κάνουμε και καλά κάνουνε και είναι μέσα σε αυτό το νομοσχέδιο.

Να ξεκαθαρίσω στο ΠΑΝΔΟΙΚΟ, ότι ποτέ δεν είπα και δεν υποστήριξα ότι η διαχείριση του θέματος των μεδουσών θα εξαρτηθεί από την περιοδικότητα του φαινομένου. Το «βάλατε στο στόμα μου», αλλά εγώ ποτέ δεν είπα κάτι τέτοιο.

ΓΕΩΡΓΙΟΣ ΠΑΛΑΜΑΡΗΣ (Εκπρόσωπος Του Πανελληνίου Δικτύου Οικολογικών Οργανώσεων - ΠΑΝΔΟΙΚΟ): O κ. Αποστόλου το είπε.

ΣΩΚΡΑΤΗΣ ΦΑΜΕΛΛΟΣ( Αναπληρωτής Υπουργός Περιβάλλοντος και Ενέργειας): Αυτό, γιατί άκουσα για «Υπουργό». Αυτό που έχουμε πει και το ξέρουμε πολύ καλά, είναι ότι και η κλιματική αλλαγή και η υπεραλίευση και η περιοδικότητα του φαινομένου και ο γενετικός κύκλος της μέδουσας επηρεάζει μια περιοχή, αλλά δεν πρέπει «μονοκονδυλιά» να τοποθετηθούμε, γιατί το περιβάλλον σίγουρα θα μας εκδικηθεί. Επειδή είναι πιθανή μια εκδίκηση του περιβάλλοντος, πρέπει να έχουμε μια ολιστική παρέμβαση στην οποία ο φορέας μπορεί να συμβάλει και αυτό έχω εξαγγείλει εγώ.

Τέλος, εγώ θα ήθελα να πω ξανά, άλλη μια φορά, κλείνοντας, ότι το βασικό που πρέπει να πετύχουμε - γιατί εμείς ξέρουμε τι έχουμε πετύχει με αυτό το νόμο ή τι θα πετύχουμε όταν ψηφιστεί – είναι, για πρώτη φορά, 100% η «NATURA» κυρωμένη, για πρώτη φορά φορείς στο 100% της Ελλάδας. Ξέρετε, ότι αμφισβητήθηκε, το εάν θα υπάρχουν Φορείς στην Ελλάδα. Υπήρχαν αποφάσεις για συγχωνεύσεις, για κλείσιμο, με 3 εργαζόμενους στον καθένα, άρα λοιπόν με 14 επί 4. Αυτό ήταν το πλάνο του ν.3109.

Αυτά λοιπόν είναι παλιά. Τώρα πια πηγαίνουμε σε μια νέα χώρα, με νέες λειτουργίες, που αυτά τα έχουμε λυμένα. Το στοίχημα, κατ’ εμέ, των Φορέων δεν είναι, αν επιτέλους θα έχουμε σύστημα διαχείρισης και προστασίας περιβάλλοντος, που αυτό το εξασφαλίζουμε. Είναι αν αυτό το σύστημα θα είναι παράγων ανάπτυξης της χώρας μας. Εκεί είναι το κρίσιμο ζήτημα, που θα πρέπει με την διαδικασία πρώτα απ' όλα της σύνθεσης και μετά της αξιολόγησης - δηλαδή, πρώτα με ενδιαφέρει το κίνητρο και μετά το αντικίνητρο - να αποδείξουν οι Φορείς και οι εργαζόμενοί τους ότι μπορούν να το πετύχουν και εδώ χρειάζεται μια πολύ διαφορετική συνομιλία με την Αυτοδιοίκηση και τους παραγωγούς κάθε περιοχής και αναφέρομαι και στο πρωτογενή και στον δευτερογενή τομέα.

Εγώ θα ήθελα να ακούσω τι είχε να μας πει για το ζήτημα αυτό ο Σύνδεσμος Βιομηχάνων που τελικά δεν ήρθε, παρότι το ζήτησε. Με ενδιαφέρει πάρα πολύ, διότι θεωρώ ότι είναι προς όφελος του σχεδιασμού και του προϊόντος της εργασίας, η διαχείριση του περιβάλλοντος. Όποιος δεν βλέπει την αδειοδότηση και τη διαχείριση περιβάλλοντος στην λειτουργία της σύγχρονης Ελλάδας, δεν βλέπει το μέλλον της Ελλάδος και αυτό δυστυχώς η Αντιπολίτευση το έκανε στην περίπτωση του «Ελληνικού».

Εμείς λοιπόν, κάνουμε μια τελείως διαφορετική συζήτηση. Θέλουμε να είναι παραγωγική, θα κριθούμε και εμείς και όλοι όσοι συμμετέχετε στο χώρο του περιβάλλοντος είτε επιστημονικά είτε διοικητικά είτε εθελοντικά από το αναπτυξιακό προφίλ, που εδώ βέβαια οι συμβουλευτικές επιτροπές και το νέο πρότυπο που καταθέτουμε εμείς, της συνολικής συμφωνίας για τα περιβαλλοντικά ζητήματα, μπορεί να είναι ένας βασικός μοχλός για κάθε τόπο για να ξυπνήσουμε.

Αυτός ο νόμος πρακτικά αυτό είναι. Αλλάζουμε τρόπο λειτουργίας, «ξυπνάμε», εφαρμόζουμε, επιτέλους, προοδευτικές πολιτικές για το περιβάλλον.

Σας ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστούμε τον κ. Υπουργό.

Αν και πήρατε το διπλάσιο χρόνο, διευκρινίσατε ωστόσο πολλά πράγματα και απαντήσατε σε όλους τους φορείς.

Ευχαριστούμε πολύ όλες και όλους που ήσασταν παρόντες σ΄ αυτή τη συνεδρίση.

Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Δημαράς Γιώργος, Ιγγλέζη Αικατερίνη, Καρακώστα Ευαγγελία, Καφαντάρη Χαρά, Σέλτσας Κωνσταντίνος, Σπαρτινός Κωνσταντίνος, Μανωλάκου Διαμάντω και Λαζαρίδης Γεώργιος.

Τέλος και περί ώρα 13.10΄ λύθηκε η συνεδρίαση.

 **Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΕΥΗ ΚΑΡΑΚΩΣΤΑ ΜΑΡΙΟΣ ΚΑΤΣΗΣ**